

**МОНГОЛ УЛСЫН ХӨГЖЛИЙН**
**2026 ОНЫ ТӨЛӨВЛӨГӨӨНИЙ ТӨСЛИЙН ДЭЛГЭРЭНГҮЙ ТАНИЛЦУУЛГА**

Улаанбаатар хот
2025 онГАРЧИГ

[1. НЭГ. ЭДИЙН ЗАСАГ, НИЙГМИЙН ӨНӨӨГИЙН БАЙДАЛ 6](#_Toc196264573)

[1.1. Макро эдийн засгийн өнөөгийн нөхцөл байдал 6](#_Toc196264574)

[1.1.1. Инфляц 7](#_Toc196264575)

[1.1.2. Нэгдсэн төсвийн орлого, зарлага 8](#_Toc196264576)

[1.1.3. Ажил эрхлэлт 9](#_Toc196264577)

[1.1.4. Гадаад худалдаа 10](#_Toc196264578)

[1.2. Хүний хөгжил 11](#_Toc196264579)

[1.2.1 Хүн амын өсөлт, бүтэц 12](#_Toc196264580)

[1.2.2 Эрүүл мэнд 14](#_Toc196264581)

[1.2.3. Биеийн тамир, спорт 16](#_Toc196264582)

[1.2.4. Боловсрол 16](#_Toc196264583)

[1.2.5. Шинжлэх ухаан, технологи, инновацын салбар 22](#_Toc196264584)

[1.2.6. Гэр бүл, хөдөлмөр, нийгмийн хамгаалал 23](#_Toc196264585)

[1.2.7. Соёл, урлаг 31](#_Toc196264586)

[1.3. Салбаруудын нөхцөл байдал 31](#_Toc196264587)

[1.3.1. Хүнс, хөдөө аж ахуй, хөнгөн үйлдвэрийн салбар 31](#_Toc196264588)

[1.3.2. Аж үйлдвэр, эрдэс баялаг 36](#_Toc196264589)

[1.3.3. Зам, тээврийн салбар 38](#_Toc196264590)

[1.3.4. Эрчим хүч 41](#_Toc196264591)

[1.3.5. Барилга, хот байгуулалт 44](#_Toc196264592)

[1.3.6. Аялал, жуулчлал 46](#_Toc196264593)

[1.3.7. Харилцаа холбоо, мэдээлэл технологи 47](#_Toc196264594)

[1.3.8. Байгаль орчин, ногоон хөгжил 48](#_Toc196264595)

[1.3.9. Бүс, орон нутгийн нөхцөл байдал 52](#_Toc196264596)

[1.4. Засаглал, хүний эрхийн нөхцөл байдал 56](#_Toc196264597)

[1.4.1. Хууль зүй, дотоод хэрэг 56](#_Toc196264598)

[1.4.2. Батлан хамгаалах 62](#_Toc196264599)

[1.4.3. Гадаад харилцааны салбар 63](#_Toc196264600)

[1.4.4. Онцгой байдал 65](#_Toc196264601)

[2. ХОЁР. МАКРО ЭДИЙН ЗАСГИЙН 2026 ОНЫ ЧИГ ХАНДЛАГА, ТӨСӨӨЛӨЛ 67](#_Toc196264602)

[2.1. Макро эдийн засгийн 2025 оны хүлээгдэж буй гүйцэтгэл 67](#_Toc196264603)

[2.2. Макро эдийн засгийн 2026 оны чиг хандлага, төсөөлөл 68](#_Toc196264604)

[2.3. Дэлхийн эдийн засгийн төлөв 69](#_Toc196264605)

[2.4. Уул уурхайн бүтээгдэхүүний зах зээлийн хандлага 70](#_Toc196264606)

[2.5. Макро эдийн засгийн төсөөлөлд учирч болзошгүй эрсдэл 71](#_Toc196264607)

[3. ГУРАВ. МОНГОЛ УЛСЫН 2026 ОНЫ БОДЛОГЫН ТЭРГҮҮЛЭХ ЧИГЛЭЛ 72](#_Toc196264608)

ХҮСНЭГТИЙН ЖАГСААЛТ

[**Хүснэгт 1.** Эдийн засгийн өсөлтийн бүтэц 7](#_Toc196840727)

[**Хүснэгт 2.** Хүний хөгжлийн индекс улсуудтай харьцуулсан 12](#_Toc196840728)

[**Хүснэгт 3.** Цэцэрлэг,өмчийн хэлбэр, байршлаар 16](#_Toc196840729)

[**Хүснэгт 4.** Зорилтот бүлгийн хүүхдийн хамрагдалт (тоогоор) 17](#_Toc196840730)

[**Хүснэгт 5.** Ерөнхий боловсролын сургууль, суралцагчид 18](#_Toc196840731)

[**Хүснэгт 6.** Их, дээд сургууль, коллежид суралцагчид 20](#_Toc196840732)

[**Хүснэгт 7.** Дээд боловсролын сургалтын байгууллагад ажиллагчид 21](#_Toc196840733)

[**Хүснэгт 8.** Эхний 10-т жагссан сургуулийн үндсэн мэдээлэл 21](#_Toc196840734)

[**Хүснэгт 9.** Шинжлэх ухаан, технологийн салбарын санхүүжилтийн мэдээлэл. 22](#_Toc196840735)

[**Хүснэгт 10.** Хүүхэд хамгааллын үйлчилгээ шаардлагатай хүүхэд 24](#_Toc196840736)

[**Хүснэгт 11.** Хүүхдийн хөгжил, хамгааллын хөтөлбөрийн зардал 24](#_Toc196840737)

[**Хүснэгт 12.** Нийгмийн халамжийн үйлчилгээнд хамрагдагчид, төрлөөр 25](#_Toc196840738)

[**Хүснэгт 13.** Нийгмийн даатгалын орлого, зарлага, 2019-2024 он (мянган хүн, тэрбум төгрөг) 26](#_Toc196840739)

[**Хүснэгт 14.** Тэтгэврийн нэмэгдлийн хэмжээ 27](#_Toc196840740)

[**Хүснэгт 15.** Хөдөлмөрийн зах зээлийн үндсэн үзүүлэлтүүд 29](#_Toc196840741)

[**Хүснэгт 16.** Ажиллах хүчний оролцооны түвшин, хувиар 30](#_Toc196840742)

[**Хүснэгт 17.** Малын тоо, мянган толгой 33](#_Toc196840743)

[**Хүснэгт 18.** Хөнгөн үйлдвэрийн салбарын гадаад болон дотоод худалдаа 33](#_Toc196840744)

[**Хүснэгт 19.** Мах, махан бүтээгдэхүүний экспортын гүйцэтгэл, төрлөөр 34](#_Toc196840745)

[**Хүснэгт 20.** Гурил үйлдвэрлэл, мян. тн 34](#_Toc196840746)

[**Хүснэгт 21.** Жижиг, дунд үйлдвэрлэл, үйлчилгээний салбарын үйлдвэрлэл эрхлэгчдийн ажилтны тоо 35](#_Toc196840747)

[**Хүснэгт 22.** Халдварт өвчнөөс урьдчилан сэргийлэх дархлаажуулалтын гүйцэтгэл, бүсээр 36](#_Toc196840748)

[**Хүснэгт 23.** Эрдэс бүтээгдэхүүний экспортын биет хэмжээ 37](#_Toc196840749)

[**Хүснэгт 24.** Ашигт малтмалын тусгай зөвшөөрөл авах хүсэлтийн тоо 37](#_Toc196840750)

[**Хүснэгт 25.** Бүх төрлийн шатахууны импорт /тонн/ 38](#_Toc196840751)

[**Хүснэгт 26.** Цахилгаан эрчим хүчний үйлдвэрлэл /сая.кВт.ц/ 41](#_Toc196840752)

[**Хүснэгт 27.** Эх үүсгүүрүүдийн суурилагдсан хүчин чадал, эзлэх хувь, ашиглалт Улсын хэмжээнд /МВт/ 41](#_Toc196840753)

[**Хүснэгт 28.** ТБНС-ний оргил ачаалал, эх үүсвэрүүдийн оролцоо /МВт/ 42](#_Toc196840754)

[**Хүснэгт 29.** Мэдээлэл, харилцаа холбооны салбарын үндсэн үзүүлэлтүүд 47](#_Toc196840755)

[**Хүснэгт 30.** 2022 оны байдлаар Улсын тусгай хамгаалттай газар нутгийн ангилал 49](#_Toc196840756)

[**Хүснэгт 31.** Ойн нөхөн сэргээх ажил 50](#_Toc196840757)

[**Хүснэгт 32.** Цөлжилтийн үйл явцын хандлага (хувь) 51](#_Toc196840758)

[**Хүснэгт 33.** 2024 онд ажиглагдсан аюулт, гамшигт үзэгдлийн эзлэх хувь 52](#_Toc196840759)

[**Хүснэгт 34.** Хүн амын тоо, аймаг/нийслэлээр 52](#_Toc196840760)

[**Хүснэгт 35.** Хүний хөгжлийн индекс бүсээр 53](#_Toc196840761)

[**Хүснэгт 36.** Хүн амын шилжих хөдөлгөөн, аймаг/нийслэлээр 53](#_Toc196840762)

[**Хүснэгт 37.** Ядуурлын түвшин, бүсээр 54](#_Toc196840763)

[**Хүснэгт 38.** Улаанбаатар хотын авто замын хөндлөн тэнхлэг 55](#_Toc196840764)

[**Хүснэгт 39.** Улаанбаатар хотын авто замын босоо тэнхлэг 55](#_Toc196840765)

[**Хүснэгт 40**. Улсын хилээр нэвтэрсэн зорчигч, тээврийн хэрэгсэл 59](#_Toc196840766)

[**Хүснэгт 41.** Хууль зүйн туслалцаа 61](#_Toc196840767)

[**Хүснэгт 42.** Гадаад харилцааны тоон мэдээлэл 63](#_Toc196840768)

ГРАФИКИЙН ЖАГСААЛТ

[**График 1.** Эдийн засгийн өсөлтийн бүтэц 7](#_Toc196840700)

[**График 2.** Гадаад худалдаа 10](#_Toc196840701)

[**График 3.** Экспортын өсөлт 10](#_Toc196840702)

[**График 4.** Импортын өсөлт 10](#_Toc196840703)

[**График 5.** Хүн амын тоо, өсөлтийн хувь, сүүлийн 10 жилд 12](#_Toc196840704)

[**График 6.**  Хүн амын нас, хүйсийн суварга 13](#_Toc196840705)

[**График 7.** Ядуурлын түвшин 14](#_Toc196840706)

[**График 8.** Жини коэффициент 14](#_Toc196840707)

[**График 9.** Халдварт өвчин, 10 000 хүн амд, төрлөөр, 2019-2024 он 15](#_Toc196840708)

[**График 10.** Сургуулийн өмнөх боловсролын байгууллагын бүлэг дүүргэлтийн улсын дундаж 17](#_Toc196840709)

[**График 11.** 5 настай хүүхдийн хамран сургалтын цэвэр жин (хувиар, аймгаар) 17](#_Toc196840710)

[**График 12.** Хамран сургалтын цэвэр жин (ангиар) 18](#_Toc196840711)

[**График 13.** Их, дээд сургууль, коллежийн тоо 20](#_Toc196840712)

[**График 14.** Нийт суралцагчдын тоо, мэргэжлийн ерөнхий чиглэлээр 20](#_Toc196840713)

[**График 15.** Нийгмийн даатгалын сангийн орлого, зарлага (тэрбум төгрөг) 27](#_Toc196840714)

[**График 16.** Ажиллагчдын сарын дундаж, медиан цалин болон бодит цалингийн индекс (мянган төгрөг) 28](#_Toc196840715)

[**График 17.** Хураасан ургац, ургамлын төрлөөр, мянган тонн 32](#_Toc196840716)

[**График 18.** Гурил, гурилан бүтээгдэхүүний импорт, мян.тн 34](#_Toc196840717)

[**График 19.** Шүлхий өвчнөөс сэргийлэх дархлаажуулалтад хамрагдсан малын тоо /сая.тол/ 36](#_Toc196840718)

[**График 20.** Жуулчдын тоо (салбарын орлого) 46](#_Toc196840719)

[**График 22.** Бүртгэгдсэн гэмт хэргийн тоо, 2019-2024 он 58](#_Toc196840720)

[**График 23.** Гамшгийн нөхцөл байдал, 2019-2024 65](#_Toc196840721)

[**График 24.** Зэсийн үнийн хөдөлгөөн, төсөөлөл (ам.доллар/тонн) 70](#_Toc196840722)

[**График 25.** Алтны үнийн хөдөлгөөн, төсөөлөл (ам.доллар/унц) 70](#_Toc196840723)

[**График 26.** Төмрийн үнийн хөдөлгөөн, төсөөлөл (ам.доллар/тонн) 71](#_Toc196840724)

[**График 27.** Коксжих нүүрсний үнийн хөдөлгөөн, төсөөлөл (ам.доллар/тонн) 71](#_Toc196840725)

[**График 28.** Газрын тосны үнийн хөдөлгөөн, төсөөлөл (ам.доллар/баррель) 71](#_Toc196840726)

ТОВЧИЛСОН ҮГИЙН ЖАГСААЛТ

|  |  |
| --- | --- |
| АМНАТ | Ашигт малтмалын нөөц ашигласны төлбөр |
| АНУ | Америкийн Нэгдсэн Улс |
| БНСУ | Бүгд Найрамдах Солонгос Улс |
| БНХАУ | Бүгд Найрамдах Хятад Ард Улс |
| ГХЯ | Гадаад харилцааны яам |
| ДНБ | Дотоодын нийт бүтээгдэхүүн |
| ЕБС | Ерөнхий боловсролын сургууль |
| ЖДҮ | Жижиг дунд үйлдвэр |
| НӨАТ | Нэмэгдсэн өртгийн албан татвар |
| НҮБ | Нэгдсэн Үндэстний Байгууллага |
| ОУВС | Олон улсын валютын сан  |
| ОХУ | Оросын Холбооны Улс |
| ТӨҮГ | Төрийн өмчит үйлдвэрийн газар |
| ҮСХ | Үндэсний статистикийн хороо |
| ХАА | Хөдөө аж ахуй |
| ХБНГУ | Холбооны Бүгд Найрамдах Герман Улс  |
| ХК | Хувьцаат компани |
| ХХК | Хязгаарлагдмал хариуцлагатай компани |
|  |  |

# НЭГ. ЭДИЙН ЗАСАГ, НИЙГМИЙН ӨНӨӨГИЙН БАЙДАЛ

## Макро эдийн засгийн өнөөгийн нөхцөл байдал

***Дотоодын нийт бүтээгдэхүүн (ДНБ):*** Дотоодын нийт бүтээгдэхүүн *(*ДНБ) 2024 оны урьдчилсан гүйцэтгэлээр нэрлэсэн дүнгээр 80 их наяд төгрөгт хүрч, өмнөх оноос 13.5 хувиар, бодит дүнгээр 32 их наяд төгрөгт хүрч, өмнөх оноос 4.9 хувиар тус тус өслөө.

Уул уурхайн салбарын өсөлт тогтворжиж, 2024 онд 10.8 хувиар өссөнөөр тус салбар эдийн засгийн өсөлтийн 1.4 нэгж хувийг бүрдүүлэв. Үүнд, нүүрс олборлолт 100 сая тоннд хүрч, өмнөх оноос 23 хувиар, зэсийн баяжмалын үйлдвэрлэл өмнөх оноос 12 хувиар, төмрийн хүдэр, төмрийн хүдрийн баяжмалын олборлолт өмнөх оноос 32 хувиар тус тус нэмэгдсэн нь нөлөөллөө. Харин алт болон газрын тосны олборлолт 15 хувь болон 14 хувиар тус тус буурсан байна.

Нийт эдийн засгийн 52 хувийг бүрдүүлж буй үйлчилгээний салбарын идэвх сайн байж, 2024 онд 9.8 хувиар өслөө. Үүнд, тээвэр, бөөний болон жижиглэн худалдаа, санхүү, даатгал болон мэдээлэл, холбооны салбаруудын үйлдвэрлэл нэмэгдсэн нь голлон нөлөөлөв. Уул уурхайн бүтээгдэхүүний экспорт, дотоодын болон импортын ачаа тээвэр нэмэгдсэн нөлөөгөөр тээврийн салбар 23.1 хувиар тэлэв. Тухайлбал, 2024 онд авто замаар тээсэн ачаа 85.2 сая тоннд хүрч өмнөх оноос 22 хувиар, төмөр замаар тээсэн ачаа 45.9 сая тоннд хүрч өмнөх оноос 26 хувиар тус тус өссөн байна.

Хөдөө аж ахуйн салбарын 90 орчим хувийг бүрдүүлдэг мал аж ахуйн салбарын үйлдвэрлэл он дамнасан зудын хүндрэлийн нөлөөгөөр буурснаар хөдөө аж ахуйн салбар 2024 онд 28.7 хувиар агшиж, эдийн засгийн өсөлтийг 3.6 нэгж хувиар хязгаарлалаа. Улсын хэмжээнд зудын хүндрэлээр 9.4 сая толгой том мал хорогдож, төл бойжилт өмнөх оноос 2.1 сая толгой малаар буурч 16.2 сая толгойд хүрснээр нийт 57.6 сая толгой мал тоологдлоо. Мөн 2024 онд нийт тариалсан талбай өнгөрсөн оноос 1.5 хувиар, нийт тариалсан талбайн 60 орчим хувийг бүрдүүлдэг улаан буудайн тариалсан талбай 5.4 хувиар тус тус буурснаар хураасан улаанбуудайн хэмжээ өмнөх оноос 10.4 хувиар буурч, хөдөө аж ахуйн салбарын өсөлтийг хязгаарлалаа.

Эрэлт талаас тооцсон бодит ДНБ 2024 онд 5.0 хувиар өслөө. 2024 онд эцсийн хэрэглээ 14.1 хувиар, хөрөнгийн хуримтлал 22.2 хувиар тус тус нэмэгдэж, эдийн засгийн өсөлтөд 21.4 нэгж хувийн эерэг хувь нэмэр оруулав. Том малын зүй бус хорогдол 2024 онд 9.4 сая толгойд хүрч, биологийн өсөж үрждэг хөрөнгө буурсан ч машин тоног төхөөрөмжийн нөөц 36.3 хувиар, төмөр, авто замын барилга угсралтын ажлууд эрчимжин барилга байгууламжийн нөөц 22.9 хувиар тус тус нэмэгдсэнээр нийт хөрөнгө оруулалт эдийн засгийн өсөлтийг дэмжлээ. Дотоод эдийн засгийн идэвхжил, эрэлтийн өсөлтийг даган 2024 онд бараа, үйлчилгээний импорт 17.7 хувиар өссөнөөр цэвэр экспорт эдийн засгийн өсөлтийг 16.4 нэгж хувиар буруулах нөлөө үзүүлэв.

**Хүснэгт 1.** Эдийн засгийн өсөлтийн бүтэц

**График 1.** Эдийн засгийн өсөлтийн бүтэц

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |  |  |  |  |  |
| --- | --- | --- | --- | --- | --- |
| Үзүүлэлт | 2020 | 2021 | 2022 | 2023 | 2024 |
| ДНБ | -4.6 | 1.6 | 5 | 7.4 | 4.9 |
| ХАА | 0.8 | -0.8 | 1.7 | -1.3 | -3.6 |
| Үйлдвэрлэл | -1.3 | -0.6 | -1.2 | 3.2 | 1.7 |
| Уул уурхай | -1.4 | 0.1 | -2.1 | 2.6 | 1.4 |
| Боловсруулах  | 0.3 | -0.1 | 0.5 | 0.4 | -0.1 |
| Цахилгаан, ус | 0 | 0.2 | 0.1 | 0.1 | 0.1 |
| Барилга | -0.1 | -0.9 | 0.2 | 0.1 | 0.3 |
| Үйлчилгээ | -3 | 1.8 | 3.2 | 4.7 | 4.8 |
| Худалдаа | -1.4 | 0.6 | 1.1 | 0.8 | 0.7 |
| Тээвэр | -1 | -0.3 | 0.4 | 1.8 | 1.3 |
| Бусад | -0.6 | 1.5 | 1.7 | 2.1 | 2.8 |
| Цэвэр татвар  | -1.1 | 1.3 | 1.4 | 0.8 | 2.0 |

 |  |
|  | ***Эх сурвалж***[*: Үндэсний статистикийн хороо*](https://1212.mn/mn/statistic/statcate/573052/table-view/DT_NSO_0500_001V1) |

Эдийн засгийн өсөлт 2025 оны эцэст 7.5 орчим хувь байхаар тооцоолж байна. Салбаруудаар авч үзвэл, уул уурхайн салбарын өсөлт эрчимжиж, хөдөө аж ахуй, боловсруулах салбаруудын үйлдвэрлэл сэргэж, үйлчилгээний салбарын үйл ажиллагаа тогтвортой байх төлөвтэй байна. Тухайлбал, уул уурхайн салбарт нүүрс болон төмрийн хүдрийн олборлолт өмнөх оноос нэмэгдэж, Оюу толгойн гүний уурхайн нөлөөгөөр баяжмал дахь зэс, алтны агуулга өсөх нь салбарын өсөлтөд томоохон нөлөөг үзүүлэхээр байна. Уул уурхайг дагасан тээврийн салбарын өсөлт болон бөөний болон жижиглэн худалдааны борлуулалт үйлчилгээний салбарын үйл ажиллагааг дэмжиж, нийт үйлчилгээний салбар эдийн засгийн өсөлтөд эерэг нөлөө үзүүлэхээр байна. Барилгын салбарт томоохон бүтээн байгуулалтын хөрөнгө оруулалт нэмэгдэж, салбарын өсөлтийг дэмжих төлөвтэй байна. Эрчим хүчний салбарт өмнөх онд Бөөрөлжүүтийн цахилгаан станцын 1 дүгээр блок ашиглалтад орсон нь салбарын үйлдвэрлэл болон эдийн засгийн потенциалыг нэмэгдүүлнэ.
Эрэлт талаас өсөлтийг хөрөнгө оруулалт болон экспорт дэмжих хүлээлттэй байна. Барилгын салбарт хувийн хэвшлийн хөрөнгө оруулалт нэмэгдэж, томоохон төслүүдийн бүтээн байгуулалтын ажлууд хэрэгжиж эхэлснээр үндсэн хөрөнгийн хуримтлал нэмэгдэх бол 2023-2024 онд тохиосон зудын дараа эх малын тоо, төл бойжилт нэмэгдэн эргэлтийн хөрөнгийн хуримтлал сайжрах нь нийт хөрөнгийн хуримтлалыг нэмэгдүүлэн эдийн засагт эерэг нөлөө үзүүлэх төлөвтэй байна. Нийт эрэлтийн 70 орчим хувийг бүрдүүлдэг өрхийн хэрэглээ 2025 онд өсөх хүлээлттэй байна.

1.1.1.Инфляц
Инфляц 2024 онд дунджаар 6.8 хувь, оны эцэст 9.0 хувь гарлаа. Эдийн засгийн дотоод идэвхжилээс үүдэлтэйгээр эрэлтийн шалтгаантай инфляц өссөний зэрэгцээ импортын болон үйлчилгээний инфляц эрчимжсэн байна. Инфляц оны эцэст өмнөх оны мөн үеэс өсөхөд өрхийн цахилгааны төлбөр, орон сууцны түрээсийн зардал болон хувцасны үнийн өсөлт голчлон нөлөөлсөн байна. Төв банк 2023 оны турш 13 хувьд хадгалсан бодлогын хүүг 2024 онд 10 хувьд хүргэж буурууллаа.
Инфляц 2025 оны 3 дугаар сард 9.1 хувь байна. Инфляц энэ онд дунджаар төв банкны зорилтот түвшнээс өндөр байх хүлээлттэй байна. Тодруулбал, хөдөө аж ахуйн салбарын агшилтаас үүдэлтэйгээр махны нийлүүлэлт буурч, махны үнэ улирлын хандлагаасаа өндрөөр өсөх, цахилгааны тарифын нэмэгдлийн нөлөөгөөр дотоодын бараа, үйлчилгээний инфляц өсөх төлөвтэй байна. Мөн 2025 оны 2 дугаар сард нийтийн тээврээр зорчих үнэ шинэчлэгдсэн нь инфляцыг нэмэгдүүлж байна. Цаашид геополитикийн тогтворгүй байдал, уур амьсгалын өөрчлөлт, тээвэр логистикийн саатлаас үүдэн импортын инфляц нэмэгдэх эрсдэлүүд хэвээр байна.

1.1.2. Нэгдсэн төсвийн орлого, зарлага

Монгол Улсын нэгдсэн төсвийн тэнцвэржүүлсэн орлого 2024 оны урьдчилсан гүйцэтгэл 29,589.3 тэрбум төгрөгт хүрч өмнөх оноос 6,294.4 тэрбум төгрөг буюу 27.0 хувиар өсөж, төлөвлөсөн хэмжээнээс 3.7 хувиар буюу 1,122.6 тэрбум төгрөгөөр дутуу биелсэн байна. Эдийн засгийн идэвхжил өндөр байж, уул уурхайн бүтээгдэхүүний экспортын биет хэмжээ нэмэгдсэн нь ААНОАТ, НӨАТ-ын орлого өсөхөд нөлөөллөө. Нэгдсэн төсвийн нийт орлого 2024 оны жилийн эцэст 31.4 их наяд төгрөгт хүрч өмнөх оноос 7.0 их наяд төгрөгөөр буюу 28.7 хувиар өссөн байна. Орлогын өсөлтөд өмнөх онтой харьцуулахад ААНОАТ 2.5 их наяд төгрөгөөр буюу 65.2 хувиар, НӨАТ 1.1 их наяд төгрөгөөр буюу 22.8 хувиар, ХХОАТ 757 тэрбум төгрөгөөр буюу 40.2 хувиар, онцгой албан татвар 300 тэрбум төгрөгөөр буюу 39.0 хувиар тус тус өссөн нь голлон нөлөөллөө. Түүнчлэн уул уурхайн салбарын идэвхжил хадгалагдаж, нүүрсний экспортын биет хэмжээ 2024 онд 83.8 сая тоннд хүрч өмнөх оноос 20.3 хувиар, зэсийн баяжмалын биет хэмжээ 1 сая 695 мянган тоннд хүрч өмнөх оноос 11.2 хувиар өссөн нь тус салбараас төвлөрөх орлого өндөр хэвээр хадгалагдахад чухал нөлөө үзүүлсэн байна. 2024 оны 4 дүгээр улиралд нүүрсний дэлхийн зах зээлийн үнэ буурсан нь төсвийн орлогод сөргөөр нөлөөлж, төсвийн тэнцвэржүүлсэн тэнцэл урьдчилсан гүйцэтгэлээр -776.2 тэрбум төгрөгийн алдагдалтай гарсан.

Нэгдсэн төсвийн нийт зарлага 2024 онд 33,573.1 тэрбум төгрөг батлагдсанаас урьдчилсан гүйцэтгэлээр 30,365.5 тэрбум төгрөгт хүрч, өмнөх оноос 34.9 хувиар өсөж, 90.4 хувийн гүйцэтгэлтэй гарлаа. Үүнээс урсгал зардал 22,066.9 тэрбум төгрөгт хүрч өмнөх оны мөн үеэс 22.1 хувиар өссөн бөгөөд төрөөс иргэдэд олгодог нийгмийн даатгалын болон халамжийн тэтгэвэр, тэтгэмж 33.7 хувь, төрийн албан хаагчдад олгох цалин хөлс 24.3 хувь, төсөвт байгууллагын хэвийн үйл ажиллагааг хангахтай холбоотой урсгал зардал 18.5 хувь, хувийн болон төрийн байгууллагад олгосон татаас 4.3 хувь, гадаад, дотоод зээлийн хүүгийн төлбөр 5.4 хувийг тус тус эзэлж байна. Засгийн газраас иргэдийн бодит орлогыг хамгаалах бодлогын хүрээнд тэтгэвэр, тэтгэмж, төрийн албан хаагчдын цалин хөлсийг 2024 оны 4 дүгээр сарын 1-ний өдрөөс эхлэн дунджаар 10 хувиар нэмэгдүүлснээр төсвийн цалин, үр дүнд суурилсан урамшууллын зардал 5,363.4 тэрбум төгрөгт хүрч өмнөх оноос 2.3 дахин нэмэгдсэн нь урсгал зардлын өсөлтийн 17.8 нэгж хувийг, тэтгэвэр, тэтгэмжийн зардал 7,435.3 тэрбум төгрөгт хүрч 21.5 хувиар нэмэгдсэн нь нийт урсгал зардлын өсөлтийн 7.7 нэгж хувийг бүрдүүлсэн байна.

Төсвийн хөрөнгө оруулалтын зардал 2024 онд нийт 10,386.3 тэрбум төгрөг төлөвлөгдсөнөөс 7,924.2 тэрбум төгрөгийн санхүүжилт олгогдож, 76.3 хувийн урьдчилсан гүйцэтгэлтэй байна. Үүнээс барилга байгууламж 5,383.5 тэрбум төгрөг 77.8 хувь, их засвар 304.1 тэрбум төгрөг 47.3 хувь, тоног төхөөрөмж 779.4 тэрбум төгрөг 83.2 хувийн урьдчилсан гүйцэтгэлтэй байна. Монгол Улсын нэгдсэн төсвийн 2024 оны төсвийн тухай хуульд нэмэлт, өөрчлөлт (тодотгол) оруулснаар хөрөнгийн зардлыг 1.8 их наяд төгрөгөөр нэмэгдүүлэн баталсан бөгөөд энэ нь Улаанбаатар хотын төвлөрлийг сааруулах, түгжрэлийг бууруулах, томоохон хөгжлийн бүтээн байгуулалтыг дэмжихэд чиглэсэн. Эдийн засгийн ангиллаар авч үзвэл, нийт хөрөнгө оруулалтын зардлын 67.9 хувийг барилга байгууламж, 18.3 хувийг бусад хөрөнгө, 9.8 хувийг тоног төхөөрөмж, 3.8 хувийг их засварт зарцуулжээ.Улсын төсвийн хөрөнгө оруулалтаар 11,706.3 тэрбум төгрөгийн төсөвт өртөг бүхий 1,320 төсөл, арга хэмжээг 3,093.5 тэрбум төгрөгийн санхүүжилтээр хэрэгжүүлэхээр төлөвлөсөн бөгөөд уг санхүүжилтийн урьдчилсан гүйцэтгэл 80.3 хувьтай буюу 3,093.5 тэрбум төгрөгт хүрсэн байна.

Монгол Улсын 2025 оны төсвийн тухай хуульд жилд төвлөрүүлэх нэгдсэн төсвийн тэнцвэржүүлсэн орлого ба тусламжийн дүнг 33,469.9 тэрбум төгрөг, нийт орлогын хэмжээг 36,435.6 тэрбум төгрөг байхаар баталсан. Үүнээс 608.9 тэрбум төгрөгийг Төсвийн тогтворжуулалтын санд, 1,849.7 тэрбум төгрөгийг Ирээдүйн өв санд, 507.1 тэрбум төгрөгийг Хуримтлалын санд төвлөрүүлнэ. Төсвийн тэнцвэржүүлсэн орлого 2025 оны эхний улиралд 17.8 хувийн гүйцэтгэлтэй гарсан нь өмнөх оны мөн үеийн 28.3 хувийн гүйцэтгэлээс 10.5 нэгж хувиар буурсан, тухайн улирлын төлөвлөгөөнөөс 571.8 тэрбум төгрөг буюу 8.5 хувиар дутуу төвлөрсөн байна. Төсвийн орлого өмнөх оны мөн үеэс буурахад түүхий эдийн үнийн уналт голлон нөлөөлсөн.  Эхний улирлын гүйцэтгэлийн хандлага жилийн турш хадгалагдвал, төсвийн тэнцвэржүүлсэн орлого 31,134.5 тэрбум төгрөгт хүрч, батлагдсан дүнгээс 2,335.4 тэрбум төгрөгөөр буурахаар байна.

Монгол Улсын 2025 оны төсвийн тухай хуульд 2024 оны 12 дугаар сарын 12-ны өдөр оруулсан нэмэлт, өөрчлөлтөөр нэгдсэн төсвийн нийт зарлагын дүнг 33,431.5 тэрбум төгрөг буюу анх батлагдсан дүнгээс 2,363.7 тэрбум төгрөгөөр бууруулж баталсан. Нийт зарлага ба цэвэр зээлийн дүн 2025 оны эхний 3 сарын байдлаар 6,502.7 тэрбум төгрөгт хүрч өмнөх оны мөн үетэй харьцуулахад 14.2 хувиар, урсгал зардал 5,900.4 тэрбум төгрөгт хүрч 17.2 хувиар тус тус буурсан байна. Нэгдсэн төсвийн урсгал зарлагын 2025 оны жилийн эцсийн хүлээгдэж буй гүйцэтгэл 25,304.6 тэрбум төгрөг, хөрөнгийн зардал 8,340.3 тэрбум төгрөг, эргэж төлөгдөх цэвэр зээлийн дүн -213.4 тэрбум төгрөг байна.

Төсвийн хөрөнгө оруулалтаар 2025 онд бүсчилсэн хөгжлийн бодлогын хүрээнд зам тээвэр, эрчим хүч, дэд бүтцийн төслүүдийг хэрэгжүүлэх, гэрээ байгуулсан болон ажлыг эхлүүлсэн төслийг дуусгах зарчмыг баримталж, нийт 9,430.6 тэрбум төгрөгийн төсөвт өртөгтэй 623 төсөл, арга хэмжээнд 3,231.2 тэрбум төгрөгийн санхүүжилтийг олгохоор баталсан. Нийт батлагдсан санхүүжүүлэлтийн 29.7 хувь буюу 959.2 тэрбум төгрөгийг зам тээврийн салбарт, 6.2 хувь буюу 198.9 тэрбум төгрөгийг эрчим хүчний салбарт, 11.0 хувь буюу 354.1 тэрбум төгрөгийг инженерийн дэд бүтцийн чиглэлээр, үлдсэн хөрөнгийн зардлыг бусад салбарт хэрэгжүүлэхээр төлөвлөсөн байна.

1.1.3. Ажил эрхлэлт

Эдийн засгийн өсөлтийн нөлөөгөөр аж ахуйн нэгжийн үйл ажиллагаа идэвхжиж, хөдөлмөрийн зах зээлийн үзүүлэлтүүд сайжирч, худалдаа, тээвэр болон үйлчилгээний салбарын тэлэлттэй уялдан ажилчдын тоо 36 мянгаар буюу 2.8 хувиар өсөж 1 сая 330 мянгад хүрч нэмэгдэх төлөвтэй байна.

Түүнчлэн ажиллах хүчнээс гадуур байсан иргэдийн хөдөлмөр эрхлэх сонирхол, боломж нэмэгдсэнээр хөдөлмөрийн нийлүүлэлт өсөж ажиллах хүч өмнөх оноос 42 мянган хүнээр буюу 3.1 хувиар тэлж 1 сая 410 мянгад хүрнэ гэж үзэж байна. Энэ нь ажиллах хүчний оролцооны түвшнийг 1.5 нэгж хувиар нэмэгдүүлж, 61 хувьд хүргэх хүлээлтийг бий болгож байна.

Хөдөлмөрийн зах зээлийн үзүүлэлтүүд цаашид өндөр түвшиндээ хадгалагдах төлөвтэй байх хэдий ч 1990-2005 онд төрөлтийн түвшин бага байснаас одоо үеийн залуу боловсон хүчин болох 20-34 насны залуучуудын тоонд нөлөө үзүүлж байгаа нь хөдөлмөрийн нийлүүлэлтийн өсөлтийг сааруулах хүчин зүйл болж байна. Үүний улмаас ажил эрхлэлтийн үзүүлэлтүүдийн өсөлтийн хурд буурах хандлагатай байна.

Ажилчдын тоо 2025 онд 31 мянгаар буюу 2 орчим хувиар нэмэгдэж 1 сая 360 мянга орчимд хүрэх төлөвтэй байна. Уг өсөлтөд тээвэр, худалдаа, уул уурхай, боловсруулах салбаруудын идэвхжил голлон нөлөөлөх бөгөөд нөгөө талаас хөдөө аж ахуйн салбарын өсөлтийн нөлөөгөөр салбарын ажилчдын тоо аажмаар буцаж сэргэх хүлээлттэй байгаа нь нийт ажил эрхлэлтийн өсөлтийг дэмжихээр байна. Үүний нөлөөгөөр ажиллах хүчний оролцооны түвшин өмнөх оноос 1 нэгж хувиар өсөж, 2025 онд 62.1 хувьд хүрнэ гэж үзэж байна.

1.1.4. Гадаад худалдаа

Гадаад худалдааны нийт бараа эргэлт 2024 онд 27.4 тэрбум ам.долларт хүрч, өмнөх оноос 12.1 хувиар өссөн бол гадаад худалдааны тэнцэл 4.2 тэрбум ам.долларын ашигтай гарлаа. Экспорт 2024 онд 15.8 тэрбум ам.долларт хүрч, өмнөх оноос 3.9 хувиар өслөө. Өсөлтөд зэсийн баяжмал, төмрийн хүдрийн экспортын биет хэмжээ нэмэгдсэн, алтны дэлхийн зах зээл дэх үнэ өссөн зэрэг нь голлон нөлөөллөө. Хилийн голлох боомтуудын тээвэр зохион байгуулалт сайжирч, ажиллах цагийн хуваарь уртассанаар нүүрсний экспорт 83.8 сая тоннд хүрч, өмнөх оноос 20 хувиар нэмэгдлээ. Оюу толгойн далд уурхайн нөлөөгөөр зэсийн баяжмалын экспорт 2024 онд 1,695 мянган тоннд хүрч өмнөх оноос 11 хувиар, олборлолт нэмэгдсэнтэй холбоотойгоор төмрийн хүдрийн экспортын биет хэмжээ 7,511 мянган тоннд хүрч, өмнөх оноос 31 хувиар тус тус өслөө. Харин нийт нутгийн ихэнх хэсэгт өвөлжилт, хаваржилт хүндэрсэн нь хөдөө аж ахуйн гаралтай түүхий эдийн экспортод сөргөөр нөлөөлж, 2024 оны эцсийн байдлаар малын махны экспорт 14 хувиар, ноолуурын экспорт 11 хувиар, арьс ширний экспорт 5 хувиар тус тус буурсан байна.

**График 2.** Гадаад худалдаа

**График 3.** Экспортын өсөлт

**График 4.** Импортын өсөлт

|  |  |  |
| --- | --- | --- |
|  (тэрбум ам.доллар) |  (хувь) |  (хувь)  |
|  |  |  |
| *Эх сурвалж: Гаалийн ерөнхий газар**Тэмдэглэл: Импортын бараа, бүтээгдэхүүнийг хэрэглээний зориулалтаар ангилав.* |

Эдийн засгийн өсөлт хадгалагдаж, дотоод идэвхжил өндөр байснаар бараа, бүтээгдэхүүний импорт 2024 онд 11.6 тэрбум ам.долларт хүрч, өмнөх оноос 2.4 тэрбум ам.доллароор өслөө. Импортын өсөлтийг барааны бүлгээр авч үзвэл нийт өсөлтийн 11.6 нэгж хувийг хөрөнгө оруулалтын зориулалттай машин механик, тоног төхөөрөмж, барилгын материал, 10.6 нэгж хувийг хэрэглээний бүтээгдэхүүн, 3.3 нэгж хувийг аж үйлдвэрийн орц тус тус бүрдүүлсэн байна.

Уул уурхайн салбарын үйлдвэрлэл нэмэгдэж, нүүрсний олборлолт 23 хувиар, экспортын биет хэмжээ 20 хувиар тус тус өссөн нь уул уурхайн салбарт ашиглагддаг завсрын бүтээгдэхүүний импортыг нэмэгдүүллээ. Тухайлбал, экскаватор, шанагт ухагчийн импорт 362 сая ам.долларт хүрч, өмнөх оноос 2 дахин, ачаа бараа тээвэрлэх тээврийн хэрэгслийн импорт 722 сая ам.долларт хүрч 67 хувиар, дизель түлшний импорт 1,296 сая ам.долларт хүрч 17 хувиар тус тус өссөн байна.

Өрхийн орлого сайжирч, хэрэглээний зээл нэмэгдсэн нь хэрэглээний бүтээгдэхүүн, тэр дундаа суудлын автомашины импортыг өдөөлөө. Тухайлбал, иргэдэд шинээр олгосон зээл 2024 онд 34 хувиар өсөж, суудлын автомашины импорт өмнөх оноос 67 хувиар өссөн байна. Суудлын автомашины импорт нэмэгдэж, аймаг, сумдын тэмдэглэлт ойн арга хэмжээний тоо өссөнтэй холбоотойгоор авто бензиний импорт 643 сая ам.долларт хүрч, 23 хувиар өслөө.

2025 оны эхний 3 сарын байдлаар экспорт 3.0 тэрбум ам.доллар, импорт 2.5 тэрбум ам.долларт тус тус хүрч, худалдааны тэнцэл 465 сая ам.долларын ашигтай байна.

Нийт экспорт 2025 онд 17.1 /18.9 МУЗГ/ тэрбум ам.долларт хүрэхээр төсөөлж байна. Тавантолгой-Гашуунсухайт чиглэлийн 250 км хатуу хучилттай авто зам ашиглалтад орсноор хилийн Гашуунсухайт боомтын нүүрс тээврийн эргэлт сайжрах, Тавантолгой-Ханги чиглэлийн төмөр замын тээвэр зохион байгуулалтыг сайжруулснаар нүүрсний экспорт нэмэгдэхээр байна. Түүнчлэн, Оюу толгойн гүний уурхайн нөлөөгөөр зэсийн баяжмалын экспорт нэмэгдэх бол олборлолт нэмэгдсэнтэй холбоотойгоор төмрийн хүдрийн экспорт мөн өсөхөөр байна.

Нийт импорт 2025 онд 12.9 тэрбум ам.долларт хүрэхээр тооцоолж байна. Эдийн засгийн өсөлт тогтвортой хадгалагдаж, үйлдвэрлэлийн завсрын хэрэглээнд ашиглагдах бүтээгдэхүүний импорт нэмэгдэх төлөвтэй байна. Мөн томоохон төслүүдийн бүтээн байгуулалт энэ онд эхлэх нөлөөгөөр тоног төхөөрөмж, барилгын материалын импорт өсөхөөр байна.

## Хүний хөгжил

Хүний хөгжлийн ахиц дэвшилд эдийн засгийн өсөлт тодорхой хэмжээгээр нөлөөлж, 2024 оны байдлаар нэг хүнд ногдох 6,890 ам.доллар болж өсжээ. Эдийн засаг өсөхийн хэрээр ажлын байр нэмэгдсэн хэдий ч, дийлэнх нь бага цалин хөлстэй салбарт бий болсон байна. Хөдөлмөр эрхэлж буй нийт хүн амын тал орчим хувь нь үйлчилгээний салбарт, 25 хувь нь хөдөө аж ахуйн салбарт, 22 хувь нь үйлдвэрлэлийн салбарт тус тус ажиллаж байгаа бөгөөд дөнгөж 5 орчим хувь нь уул уурхайн салбарт (эрэгтэйчүүдийн 7 хувь, эмэгтэйчүүдийн 2 хувь) ажиллаж байна. 2024 оны жилийн эцсийн байдлаар ажилгүйдлийн түвшин 5.3 хувьтай байгааг НҮБ-ын Хөгжлийн хөтөлбөрийн тайланд дурдсан байна.

***Тогтвортой хөгжил:***Дэлхий нийтээр Тогтвортой хөгжлийн зорилгын хэрэгжилт удааширч, 2023 оны байдлаар 15 хувьтай байсан бол 2024 оны үнэлгээгээр 2 нэгж хувиар ахиж 17 хувьд хүрч хэрэгжилт эрчимжиж байна. Манай улсын хувьд мөн ахиц дэвшил гаргахаар ажиллаж буй бөгөөд өнгөрсөн хугацаанд Тогтвортой хөгжлийн зорилгыг эрчимжүүлэхэд чиглэсэн томоохон арга, хэмжээг авч хэрэгжүүлж байгаа боловч, 167 орноос 99 дүгээр байрт эрэмбэлэгдэж хэрэгжилт удаашралтай хэвээр байгааг Нэгдсэн Үндэстний Байгууллагын тайланд дурдсан байна.

Ядуурлыг устгах (ТХЗ 1), Эрүүл мэндийг дэмжих (ТХЗ 3), Чанартай боловсролыг дэмжих (ТХЗ 4), Баталгаат ундны ус, ариун цэврийн байгууламжаар хангах (ТХЗ 6), Инноваци болон дэд бүтцийг хөгжүүлэх (ТХЗ 9), Хөгжлийн төлөөх түншлэлийг бэхжүүлэх (ТХЗ 17) зэрэг зорилгуудын хэрэгжилт эрчимжсэн эерэг дүн гарсныг НҮБ-ын тайланд дурдсан байна.

|  |
| --- |
| **Хүснэгт 2.** Хүний хөгжлийн индекс улсуудтай харьцуулсан |
|

|  |  |  |
| --- | --- | --- |
| Улс | Хүний хөгжлийн индекс | Байр  /193 улсаас/ |
| Швейцар | 0.967 | 1 |
| Япон | 0.920 | 26 |
| Казакстан | 0.802 | 67 |
| Хятад | 0.788 | 75 |
| **Монгол** | **0.741** | **96** |
| Судан | 0.516 | 170 |

 |
| Эх сурвалж: НҮБ, Хүний хөгжлийн индексийн 2023- 2024 |

Харин Өлсгөлөнг зогсоох (ТХЗ 2), Жендэрийн тэгш байдлыг хангах (ТХЗ 5), Сэргээгдэх эрчим хүчийг нэвтрүүлэх (ТХЗ 7), Зохистой хөдөлмөр ба эдийн засгийн өсөлтийг дэмжих (ТХЗ 8), Ээлтэй хот, иргэдийн оролцоог дэмжих (ТХЗ 11), Хариуцлагатай хэрэглээг дэмжих (ТХЗ 12), Уур амьсгалын өөрчлөлтийн үр нөлөөг багасгах (ТХЗ 13), Хуурай газрын эко системийг хамгаалах (ТХЗ 15), Энх тайван, шударга ёсыг цогцлоох (ТХЗ 16) зэрэг зорилгуудын хувьд хэрэгжилт зогсонги байдалтай байна.

***Хүний хөгжил:*** Монгол Улсын Хүний Хөгжлийн Индекс (HDI) нь Нэгдсэн Үндэстний Байгууллагын Хөгжлийн Хөтөлбөр (UNDP)-өөс жил бүр гаргадаг Human Development Report-д багтсан үзүүлэлт бөгөөд тухайн улсын хүний хөгжил ямар түвшинд байгааг дундаж наслалт, дундаж боловсролын жил, нэг хүнд ногдох дотоодын нийт бүтээгдэхүүн гэсэн гурван үндсэн шалгуурын дагуу хэмждэг.

Монгол Улс Хүний хөгжлийн индексээр (HDI) 2023 оны байдлаар 193 улсаас 96-д эрэмбэлэгдэж, 0.741 гэсэн үзүүлэлттэй байна. Энэ нь 1990 оноос хойш 28 хувиар сайжирсан чухал ахиц юм.

1.2.1 Хүн амын өсөлт, бүтэц

Монгол Улсын хүн ам 2024 оны жилийн эцсийн байдлаар 3,441,598 байгаа бөгөөд хүн ам сүүлийн 10 жилд 2.9-3.4 саяд хүрч, 600 орчим мянгаар нэмэгдсэн. Хүн амын өсөлтийн хувь 2 байхад хүн ам өсөж байгаад тооцогддог бөгөөд Монгол Улсын хүн амын өсөлт 2018 оноос тасралтгүй буурч, 2024 оны байдлаар 9.9 хувиар буурсан байна.

Нийт хүн амд эзлэх ахмад настны хувь 12 ба түүнээс дээш бол насны бүтцийн хувьд хөгшрөх хандлагатай хүн ам гэж үздэг. Манай улсын хүн амын насны бүтцийг харвал, насжилтын хандлага ажиглагдаж эхэлж байна. 2024 оны байдлаар 65 ба түүнээс дээш насны 187,949 хүн байгаа нь хүн амын 5.4 хувийг эзэлж байна. Энэ нь 2023 онд 4.9 хувийг эзэлж байснаас нэмэгдсэн үзүүлэлт бөгөөд сүүлийн 10 жилд тогтмол өсөх хандлагатай байна.

Хүн амын бүтцийг авч үзвэл харьцангуй залуу хэдий ч 2030 онд хөдөлмөрийн насны хүн ам тэр дундаа 20-39 насны хүн амын тоо буурч байна. Мөн төрөлтийн тоо буурч, 2023 онд нийт хүн амд хүүхдийн эзлэх хувь 36.0 байсан бол 2050 онд 31.9 болж, 65-аас дээш настны ахмад настны эзлэх хувь 2030 онд 6.7, 2040 онд 9.5, 2050 онд 12 хувь болж өсөх төлөвтэй байна.

**График 5.** Хүн амын тоо, өсөлтийн хувь, сүүлийн 10 жилд

|  |
| --- |
|  |

*Эх сурвалж:Үндэсний статистикийн хороо*

Хүн ам зүйн ачаалал буюу 100 хүнд ногдох хөдөлмөрийн бус насны хүн ам 2024 оны байдлаар 59 байгаа нь цаашид нийгмийн даатгалын санд ачаалал үүсгэхээр байна. Үүнд сүүлийн 10 жилд хөдөлмөрийн насны 100 хүнд ногдох ахмад настан 5.8-аас 8.7 болж өссөн нь голлон нөлөөлж байна.

|  |
| --- |
| **График 6.**  Хүн амын нас, хүйсийн суварга |
| 2020 он | 2030 он |
|  |  |
| Эх сурвалж: Үндэсний статистикийн хороо |

***Ядуурал****:* Үндэсний статистикийн хорооноос 2 жил тутамд ядуурлын түвшнийг тооцдог. 2022 оны байдлаар ядуурлын түвшин 27.1 хувь байгаа бөгөөд энэ нь ядуурлын шугамыг шинэчлэн тооцсон дүн юм. Ядуурлын шугамаас доогуур хэрэглээтэй 914.2 мянган хүн байгаа бөгөөд ядууралд өртөхөд ойрхон 346.4 мянган хүн ам байгаа нь ядуурал 10.3 хувиар нэмэгдэх эрсдэлтэй байгааг харуулж байна.

Нийт ядуу хүн амын 57 хувь нь хот суурин газарт, 43 хувь нь хөдөө, орон нутагт байна. Үүнээс 37 хувь нь Улаанбаатар хотод, сумын төвд 20 хувь, аймгийн төвд 19 хувь, хөдөө 23 хувь нь амьдарч байна.

Жини коэффициент буюу тэгш бус байдлын үзүүлэлт болох нэг хүнд сард ногдох зардлын ялгаа буурч 2024 оны байдлаар 0.29 болж буурсан эерэг үзүүлэлтэй байна.

|  |  |
| --- | --- |
| **График 7.** Ядуурлын түвшин | **График 8.** Жини коэффициент |
|  |  |
| Эх сурвалж: Үндэсний статистикийн хорооТайлбар: Жини коэффициент хүн амын зардлын тэгш бус хуваарилалтыг илэрхийлсэн үзүүлэлт. 0>тусам ялгаа ихсэж, 0 руу ойртох тусам ялгаа бага байгааг илтгэнэ. Ядуурлын шугамыг 2022 оноос шинэчлэн 418,090 төгрөгөөр тогтоосон. |

1.2.2 Эрүүл мэнд

Монгол Улсын хүн амын төрөлтөөс тооцсон дундаж наслалт 2024 онд улсын хэмжээнд 71.7 болж, сүүлийн 10 жилийн дунжаас 1 жилээр, өмнөх оноос 0.2 жилээр тус тус нэмэгдсэн байна. Үүнээс эрэгтэйчүүдийн дундаж наслалт 67.9 жил, эмэгтэйчүүдийн 77.1 жил, зөрүү 9.2 жил байна.

2024 оны байдлаар эхийн эндэгдлийн 13 тохиолдол бүртгэгдэж 100,000 амьд төрөлтөд 22.5 болж сүүлийн 10 жилийн дунджаас 13.6, өмнөх онтой харьцуулахад 3.9-оор тус тус буурсан үзүүлэлттэй байна. ДЭМБ-ын 2020 оны статистикаар тав хүртэлх насны хүүхдийн эндэгдлийн түвшин 1000 амьд төрөлтөд 15 байгаа нь дэлхийн дундаж (37)-аас 22-оор бага, номхон далайн баруун эргийн бүсийн дундаж (11.0)-аас 4-оор өндөр байна.

2024 оны байдлаар тав хүртэлх насны хүүхдийн эндэгдлийн 877 тохиолдол бүртгэгдэж, 1000 амьд төрөлтөд 15.2 байгаа нь өмнөх оноос 0.3-оор буюу 84 тохиолдлоор буурсан үзүүлэлттэй байна. Нялхсын эндэгдлийн 702 тохиолдол бүртгэгдэж, 1000 амьд төрөлтөд 12.2 ногдож байгаа нь өмнөх оны мөн үеэс 91 тохиолдлоор буурсан байна.

Улсын хэмжээнд 2024 онд 10,000 хүнд ногдох амбулаторийн өвчлөлийн түвшин 10,930.9 болж, сүүлийн 10 жилийн дунджаас 1378.0-аар нэмэгдэж, өмнөх оноос 328.8-аар буурсан байна. Эдгээр өвчлөлийн тэргүүлэх 5 шалтгааныг авч үзвэл амьсгалын тогтолцооны өвчин 1848.9 (10000 хүн амд), хоол боловсруулах тогтолцооны өвчин 2010.0 (10000 хүн амд), зүрх судасны тогтолцооны өвчин 1340.9 (10000 хүн амд), шээс бэлгийн тогтолцооны өвчин 1088.9 (10000 хүн амд), гэмтэл, хордлого ба гадны шалтгаант бусад эмгэг 820.1 (10000 хүн амд) байна.

Хүн амын нас баралт 2024 онд 18.1 мянга болж, сүүлийн 10 жилийн дунджаас 875 хүн (4.8%)-ээр нэмэгдэж, өмнөх оноос 580 (3.3%) хүнээр буурсан байна. Хүн амын нас баралтын хувьд зүрх судас, хавдар, гэмтэл, хордлого, гадны шалтгаант нас баралт тэргүүлж байна. Эрэгтэйчүүдийн хувьд зүрх судасны өвчнөөр нас барсан тохиолдол эмэгтэйчүүдтэй харьцуулахад 3 дахин өндөр байна. Харин осол гэмтлээр нас барсан тохиолдол 4 дахин өндөр байгаагийн дийлэнх хувийг архины хордлого, амиа хорлолт, зам тээврийн осол эзэлж байна. Насны хувьд эрэгтэйчүүдийн 50.2 хувь нь ид хөдөлмөрийн насандаа (30-60 нас) нас барж байна.

Үндэсний хэмжээнд 5 жил тутам хийгддэг халдварт бус өвчний эрсдэлт хүчин зүйлийн тархалтын судалгаагаар хүн амын дундах тамхины хэрэглээ 24.2 хувь, өөх тосны хэрэглээ 87,2 хувь, давсны хэрэглээ ДЭМБ-аас зөвлөмж буй хэмжээнээс 2 дахин өндөр буюу 10,5 гр, илүүдэл жинтэй хүн амын эзлэх хувь 30.9, хүн амын 18,5 хувь таргалалттай гарсан байна. Өөрөөр хэлбэл хүн амын дунд эрүүл амьдралын хэв маяг, зан үйл хэвшээгүй, иргэдийн эрүүл мэндийн боловсрол хангалтгүй байна.

Дэлхийн эрүүл мэндийн байгууллагаас тодорхойлсон нийгмийн эрүүл мэндийн нэн шаардлагатай 10 тусламж, үйлчилгээг Монгол улс бүрэн үзүүлж чадахгүй байгаа бөгөөд эрүүл мэндийн тусламж үйлчилгээний 80 орчим хувийг эмнэлгийн тусламж үйлчилгээ буюу өвчилсний дараа үзүүлэх тусламж эзэлж байна.

Улсын хэмжээнд 2024 оны байдлаар 28 төрлийн 37.3 мянган халдварт өвчний тохиолдол бүртгэгдсэн нь 10 000 хүн ам тутамд 106.5 байна. Нийт халдварт өвчний 41.8 хувь амьсгалын замын халдварт өвчин, 32.6 хувь бэлгийн замаар дамжих халдварт өвчин, 20.0 хувь гэдэсний халдварт өвчин, 0.4 хувь зоонозын халдварт өвчин, 0.5 цусаар дамжих халдварт өвчин, 4.8 хувь бусад халдварт өвчин тус тус эзэлж байна.

**График 9.** Халдварт өвчин, 10 000 хүн амд, төрлөөр, 2019-2024 он

 *Эх сурвалж: Эрүүл мэндийн яам*

Монгол Улсад 2024 оны байдлаар 4,240 эм бүртгэлтэй байгаагийн 21% нь үндэсний үйлдвэрийн, 79% импортын эм эзэлж байна. Эмийг зах зээлд гарсны дараа чанар, аюулгүй байдал, гаж нөлөө, эмчилгээний үр нөлөөнд байнгын тандалт судалгааг хийж хуурамч, стандартын бус, бүртгэлгүй эмийг илрүүлэх, гаж нөлөөний дохиог үндэсний болон олон улсын түвшинд солилцох, эрсдэлээс сэргийлэх, эрт сэрэмжлүүлэх, сургалт сурталчилгааг хийх, шаардлагатай тохиолдолд зах зээлээс эргүүлэн татах үйл ажиллагааг хэрэгжүүлж байгаа ч олон улсын жишигт нийцүүлэн зохицуулахад эрх зүйн орчныг улам боловсронгуй болгож, эрчимжүүлэх шаардлагатай байгаа.

Монгол Улсад 43 эм, эмнэлгийн хэрэгсэл, биологийн идэвхт бүтээгдэхүүн, протез, био бэлдмэл, ариутгал халдваргүйтгэлийн бодис үйлдвэрлэх үйлдвэр байгаагаас 26 үйлдвэр нь эм үйлдвэрлэж, 9 эмийн үйлдвэр “Эм үйлдвэрлэлийн зохистой дадал”-ыг нэвтрүүлж GMP-ийн батламж авсан. Цаашид дотоодын эмийн үйлдвэрүүдийн бүтээгдэхүүний чанар, аюулгүй байдлыг сайжруулахын тулд “Эм үйлдвэрлэлийн зохистой дадал” GMP-ийн шаардлага хангасан эмийн үйлдвэрүүдийг нэмэгдүүлэх шаардлагатай байна.

Улсын хэмжээнд 2024 оны байдлаар 4914 төрийн болон хувийн өмчийн эрүүл мэндийн байгууллага үйл ажиллагаа явуулж, 69.7 мянган эрүүл мэндийн ажилтан 3.4 сая иргэдэд эрүүл мэндийн тусламж, үйлчилгээг хүргэж байгаагаас эмч, сувилагчийн харьцаа 1:1 байгаа нь хөгжингүй орнуудын жишгээс 2 дахин бага байна.

1.2.3. Биеийн тамир, спорт

Улсын хэмжээнд 2024 онд нийт 4,122 биеийн тамир, спортын арга хэмжээнд 1,3 сая хүн хамрагдаж, 1541 спортын заал, 1950 спортын талбай үйл ажиллагаа явуулж байна. Монгол Улсад биеийн тамир, спортын 33 төрийн захиргааны байгууллагад 861 албан хаагч ажиллаж, 1 ажилтанд биеийн тамир, спортоор хичээллэдэг 3,988 иргэн ногдож байгаа нь 2018 оноос 8 хувиар нэмэгдсэн байна.

Монгол Улсын баг тамирчид 2024 оны Парисын зуны олимп, паралимпын наадмаас нийт 4 медаль, үүнээс 1 алт, 3 мөнгөн медаль, “Турин 2025” тусгай олимпын наадамд 5 алт, 10 мөнгө, 6 хүрэл медаль, Дэлхийн нүүдэлчдийн спортын V наадамд 2024 онд 15 медаль тус тус хүртсэн амжилттай байна.

Монгол хүний өдрийн дундаж алхалт 2737 байгаа нь Дэлхийн эрүүл мэндийн байгууллагаас зөвлөсөн 10,000 алхалтаас 73 хувиар бага байна.

Бие бялдрын түвшин тогтоох сорилын үнэлгээг улсын хэмжээнд авч үзвэл “А” үнэлгээ 23.2 хувь, “В” үнэлгээ 31.6 хувь, “С” үнэлгээ 24.4 хувь, “D” үнэлгээ 14.2 хувь, “F3” үнэлгээ 6.6 хувьтай, сорилд хамрагдсан иргэдийн 23.4 хувь нь илүүдэл жинтэй байгаагийн 53.2 хувь нь эмэгтэй, 46.8 хувь нь эрэгтэй хүн байна.

Хүн амыг өвчлөлөөс урьдчилан сэргийлэх, амьдралын зөв хэвшилтэй иргэдийг нэмэгдүүлэхээр нийтийн биеийн тамир, спортын төрлийг хөгжүүлэх, бие бялдрын сорилын төвийг байгуулах,бие бялдрын үзүүлэлтийг тогтмол хянах мэдлэг, хандлагыг төлөвшүүлэх, мэргэжлийн спортыг хөгжүүлж, эдийн засгийн эргэлтэд оруулах зэрэг үйл ажиллагааг хэрэгжүүлэн ажиллаж байна.

1.2.4. Боловсрол

Сургуулийн өмнөх боловсрол:Монгол Улсын хэмжээнд 2024-2025 оны хичээлийн жилд 1407 (төрийн 1024, төрийн бус өмчийн 383) хүүхдийн цэцэрлэг үйл ажиллагаа явуулж, 264,8 мянган хүүхэд хамрагдажбайна. Өмнөх хичээлийн жилтэй харьцуулахад цэцэрлэгийн тоо төрийн өмчийн цэцэрлэг 14-өөр нэмэгдэж, төрийн бус өмчийн цэцэрлэг 17-оор буурсан байна.

**Хүснэгт 3.** Цэцэрлэг,өмчийн хэлбэр, байршлаар

|  |  |
| --- | --- |
| Үзүүлэлт | Хичээлийн жил |
|  | **2018-2019** | **2019-2020** | **2020-2021** | **2021-2022** | **2022-2023** | **2023-2024** | **2024-2025** |
| Цэцэрлэгийн тоо | 1,435 | 1,439 | 1,454 | 1,453 | 1,413 | 1,410 | 1,407 |
| Төрийн | 889 | 910 | 948 | 972 | 985 | 1010 | 1,024 |
| Хувийн | 546 | 529 | 506 | 481 | 428 | 400 | 383 |
| Хот | 682 | 685 | 684 | 677 | 649 | 659 | 655 |
| Хөдөө | 753 | 754 | 770 | 776 | 764 | 751 | 752 |
| Бүлгийн тоо | 7,903 | 8,122 | 8,499 | 7,877 | 8871 | 9034 | 9,226 |
| Сургуулийн өмнөх боловсролд хамрагдагчид | 261,354 | 263,333 | 247,040 | 190,991 | 266,024 | 274,236 | 264,818 |

Эх сурвалж. 2024-2025 оны хичээлийн жилийн статистикийн мэдээлэл

Улсын хэмжээнд сургуулийн өмнөх боловсролын байгууллагын бүлэг дүүргэлт 2024-2025 оны хичээлийн жилд дунджаар 28.7 байна. Төрийн өмчийн цэцэрлэгийн бүлэг дүүргэлт 29.7 байгаа нь хувийн цэцэрлэгээс 6.8 нэгжээр дээгүүр байсан.

**График 10.** Сургуулийн өмнөх боловсролын байгууллагын бүлэг дүүргэлтийн улсын дундаж

Эх сурвалж: Боловсрол, шинжлэх ухааны яам

Сургуулийн өмнөх боловсролын 2-5 настай хүүхдийн хамран сургалт (цэвэр жин) 90.6 хувь байгаа нь 2023-2024 оны хичээлийн жилтэй харьцуулахад 0.9 нэгжээр, өссөн байна. Нийт хүүхдийн 88.6 хувь (234,556) нь төрийн өмчийн цэцэрлэгт, 11.4 хувь (30,262) нь төрийн бус өмчийн цэцэрлэгт хамрагдаж байна.

Улсын Их Хурлаар шинэчлэн батлагдсан Боловсролын ерөнхий хууль, Сургуулийн өмнөх болон ерөнхий боловсролын тухай хуульд 5 настай хүүхдийг сургуулийн өмнөх боловсролд заавал хамруулахаар заасан ба 2024 онд 5 настай 78,627 хүүхэд байснаас 94.1 хувь нь сургуулийн өмнөх боловсролд хамрагдсан нь өмнөх хичээлийн жилээс 1.7 хувиар өссөн байна.

**Хүснэгт 4.** Зорилтот бүлгийн хүүхдийн хамрагдалт (тоогоор)

|  |  |  |  |  |  |  |
| --- | --- | --- | --- | --- | --- | --- |
| **Зорилтот бүлэг** | **2019-2020** | **2020-2021** | **2021-2022** | **2022-2023** | **2023-2024** | **2024-2025** |
| Малчдын хүүхэд | 31,891 | 31,860 | 30,102 | 33,657 | 34,888 | 32,282 |
| Халамж эдэлдэг хүүхэд | 2,902 | 3,096 | 3,301 | 3,460 | 3,794 | 3,779 |
| Бүтэн өнчин хүүхэд | 54 | 46 | 83 | 53 | 32 | 48 |
| Хагас өнчин | 1,947 | 1,711 | 2643 | 1,833 | 1,234 | 1,539 |
| Хөгжлийн бэрхшээлтэй хүүхэд | 1,076 | 1,156 | 1,385 | 1,498 | 1,977 | 2,150 |

Эх сурвалж: Боловсрол, шинжлэх ухааны яам

**График 11.** 5 настай хүүхдийн хамран сургалтын цэвэр жин (хувиар, аймгаар)

 *Эх сурвалж: Боловсрол, шинжлэх ухааны яам*

2024-2025 оны хичээлийн жилд нийт 35,339 албан хаагч ажиллаж байгаа нь өмнөх оноос 1,340-өөр нэмэгдсэн үзүүлэлт юм. Нийт ажиллагсдын 89.4 хувь (31,626) төрийн өмчийн цэцэрлэгт, 10.6 хувь (3,713) хувийн өмчийн цэцэрлэгт ажиллаж байна. Үүнээс 28.1 хувь нь (9,945) үндсэн багш, 24.7 (8,743) хувь нь туслах багш, 47.2 хувь нь бусад ажилчид байна. Сургуулийн өмнөх боловсролын хүртээмж нэмэгдэж байгаатай холбоотойгоор төрийн өмчийн цэцэрлэгийн нийт ажиллагсдын тоо 2021-2022 оны хичээлийн жилтэй харьцуулахад 15.1 хувиар нэмэгдсэн ба мэргэжлийн багшийн хангалт өмнөх оноос 1.5 нэгжээр нэмэгдэж 93.5 хувьд хүрсэн байна.

Засгийн газрын 2023 оны “Хөгжлийн тэргүүлэх болон эрэлттэй мэргэжлийн чиглэл батлах тухай” 115 дугаар тогтоолын дээд боловсролын эрэлттэй мэргэжлийн чиглэлд сургуулийн өмнөх боловсролын багшийн хөтөлбөр орсон. Сургуулийн өмнөх боловсролын мэргэжлийн багшийн хангалтыг 2025 онд 95 хувьд хүргэх зорилтыг дэвшүүлээд байна.

Ерөнхий боловсрол: 2024-2025 оны хичээлийн жилд 885 сургууль сургалтын үйл ажиллагаа эрхэлж өмнөх онтой харьцуулахад 14-оор өссөн байна. Нийт ЕБС-ийн 79.7 хувь нь төрийн өмчийн, 20.3 хувь нь хувийн сургууль байх бөгөөд тэдгээрт 797.9 мянган суралцагч, 37.7 мянган багш ажиллаж байна. Суралцагчийн тоо өмнөх хичээлийн жилтэй харьцуулахад 3.3 хувиар нэмэгдсэн байна.

2024-2025 оны хичээлийн жилд ерөнхий боловсролын сургуульд 26,228 бүлэг хичээллэж байгаа бөгөөд өмнөх хичээлийн жилтэй харьцуулахад 2.9 хувиар буюу 757-аар нэмэгдсэн. Ерөнхий боловсролын сургуулийн нийт бүлэг 26,228 байгаагийн 70.7 хувь нь нэг ээлжээр, 29.3 хувь нь хоёр ээлжээр хичээллэж байна. Улсын хэмжээнд бүлэг дүүргэлт нь стандарт түвшнээс хэтэрсэн 121 сургууль байгаа бол 6 сургуулийн 34 бүлэг 1,451 хүүхэд 3 ээлжээр хичээллэж байна.

**Хүснэгт 5.** Ерөнхий боловсролын сургууль, суралцагчид

|  |  |  |
| --- | --- | --- |
| **Он** | **ЕБС-ийн тоо****(байршил, төрийн өмчийн хэлбэрээр)** | **Суралцагчид****(сургалтын хэлбэрээр)** |
| **Нийт** | **Хот** | **Хөдөө** | **Төрийн** | **Хувийн** | **Нийт** | **Өдөр** | **Орой** | **Эчнээ** | **Дүйцсэн** |
| **20192020** | 820 | 258 | 562 | 662 | 158 | 646,839 | 640,449 | 88 | 123 | 6,179 |
| **20202021** | 839 | 277 | 562 | 672 | 167 | 686,321 | 680,837 | 51 | 93 | 5,340 |
| **20212022** | 848 | 285 | 563 | 682 | 166 | 717,451 | 712,353 | 33 | 102 | 4,963 |
| **20222023** | 859 | 297 | 562 | 688 | 171 | 751,513 | 746,405 | 33 | 94 | 4,981 |
| **20232024** | 871 | 498 | 373 | 695 | 176 | 776,817 | 771,772 | - | - | 5,095 |
| **20242025** | 885 | 513 | 372 | 705 | 180 | 802,327 | 797,905 |  |  | 4,422 |

Эх сурвалж: 2024-2025 оны хичээлийн статистик мэдээлэл

Монгол улсын Засгийн газрын 2020-2024 оны үйл ажиллагааны хөтөлбөрийн 2.3.2 -т "5 настай хүүхэд бүрийн сургуульд бэлтгэгдсэн байдлыг хангах"-аар тусгасан ба 2024-2025 оны хичээлийн жилд нэгдүгээр ангид элсэгчдийн дотор сургуулийн өмнөх боловсролд хамрагдсан хүүхдийн эзлэх жин 98.0 хувьд хүрч, өмнөх хичээлийн жилээс 1.2 пунктээр өссөн байна.

**График 12.** Хамран сургалтын цэвэр жин (ангиар)

Эх сурвалж: Боловсрол, шинжлэх ухааны яам

Нийт багш нарын 86.6 хувь нь (32,728) нь төрийн, 13.4 хувь (5,042) нь хувийн өмчийн сургуульд ажиллаж байна. Багшийн тоо өмнөх хичээлийн жилээс 2.1 хувь буюу 777-аар нэмэгдсэн. Нийт багш нарын 97.1 хувийг мэргэжлийн багш бүрдүүлж байна.

Суралцах хугацаандаа дотуур байранд амьдрах хүсэлт гаргасан (35,817) нийт хүүхдийн 99.1 хувь буюу (35,486) мянган хүүхэд ерөнхий боловсролын сургуулийн 526 дотуур байранд амьдарч байна.

2024 оны байдлаар төрийн өмчийн ерөнхий боловсролын нийт 705 сургуулийн 460 сургууль (65.3 хувь) нь стандартын шаардлагад нийцсэн хоол үйлдвэрлэлийн тоног төхөөрөмжөөр хангагдсан. ЕБС-ийн үдийн хоолны газрын хоол үйлдвэрлэлийн захиргааны статистикийн тайлангаар төрийн өмчийн нийт 705 сургуулийн 585 (83.0%) нь хоолны газраа өөрсдөө ажиллуулдаг, 120 (17.0%) нь хоолны газраа түрээслэн үйл ажиллагаа явуулдаг байна. 2026 онд ерөнхий боловсролын 37 сургууль, 12 дотуур байр ашиглалтад орох бөгөөд тэдгээрийн гал тогоонд хоол үйлдвэрлэлийн 26 нэр төрлийн тоног төхөөрөмж нийлүүлнэ. Ерөнхий боловсролын нэг сургуульд 60.0 сая өртөг бүхий 26 нэр төрлийн тоног төхөөрөмж нийлүүлнэ.

Мэргэжлийн боловсрол, сургалтын байгууллага: Монгол Улсын хэмжээнд 2024-2025 оны хичээлийн жилд 70 техникийн болон мэргэжлийн боловсрол, сургалтын байгууллага үйл ажиллагаа явуулж байна. Сургалтын үйл ажиллагаа явуулж байгаа техникийн болон мэргэжлийн боловсрол, сургалтын байгууллагын 41 буюу 58.6 хувь нь төрийн өмчийн, 29 буюу 41.4 хувь нь хувийн өмчийн байна. Нийт сургалтын байгууллагын 34 нь орон нутагт, 36 нь нийслэлд үйл ажиллагаа явуулж байна.

Техникийн болон мэргэжлийн боловсролын сургалтын байгууллагад 16 салбарын 214 мэргэжлээр нийт 40,906 суралцагч (26,515 буюу 64.8 хувь нь эрэгтэй, 14,391 буюу 35.2 хувь нь эмэгтэй) мэргэжил, ур чадвар эзэмшин суралцаж байгаа ба үүнээс 18 хүртэлх насны суралцагчид 26,964 байгаа ба 18 хүртэлх насны суралцагчаас хагас өнчин 2,291 буюу нийт суралцагчийн 5.6 хувийг, бүтэн өнчин 276 буюу нийт суралцагчийн 0.7 хувийг эзэлж байна. Хөгжлийн бэрхшээлтэй 653 суралцагч сурч байгаа нь нийт суралцагчийн 1.6 хувийг эзэлж байна. Нийт суралцагчдын 71.5 хувь нь төрийн өмчийн, 28.5 хувь нь хувийн өмчийн сургалтын байгууллагад суралцаж байна.

Техникийн болон мэргэжлийн боловсролын сургалтын салбарт 3,878 ажиллагчид ажиллаж байгаагаас үндсэн багш 2,140 буюу нийт ажиллагчдын 55.2 хувийг эзэлж байна. Нийт үндсэн багшийн 1,700 буюу 79.4 хувь нь төрийн өмчийн, 440 буюу 20.6 хувь нь хувийн өмчийн техникийн болон мэргэжлийн боловсрол, сургалтын байгууллагын үндсэн багш байна. 2024-2025 нийт үндсэн багшийн 790 буюу 36.9 хувь нь ерөнхий эрдмийн, 1,350 буюу 63.0 хувь нь мэргэжлийн багш байна.

Дээд боловсрол: 2021-2022 оны хичээлийн жилд 88 их, дээд сургууль үйл ажиллагаа явуулж байсан бол 2024-2025 оны хичээлийн жилээс дээд боловсролын сургалтын байгууллагын чанарт анхаарсан арга хэмжээний үр дүнд их, дээд сургуулиудын тоо цөөрч 65 болсон.

Үүнээс 34 нь их сургууль, 29 нь дээд сургууль, 2 нь коллеж байна. Өмчийн хувьд, нийт их, дээд сургууль, коллежийн 17 нь төрийн өмчийн, 45 нь хувийн өмчийн, 3 нь олон нийтийн/шашны өмчийн сургалтын байгууллага байна.

**График 13.** Их, дээд сургууль, коллежийн тоо

*Эх сурвалж: Боловсрол, шинжлэх ухааны яам*

2024-2025 онд их, дээд сургууль, коллежид суралцагчдын тоо 150,282 болж, өмнөх жилээс 4,937-р нэмэгдсэн байна.

**Хүснэгт 6.** Их, дээд сургууль, коллежид суралцагчид

|  |  |  |  |  |  |  |
| --- | --- | --- | --- | --- | --- | --- |
| **Үзүүлэлт** | **2019-2020** | **2020-2021** | **2021-2022** | **2022-2023** | **2023-2024** | **2024-2025** |
| **Бүх суралцагчид** | 148,446 | 147,293 | 148,954 | 145,267 | 145,345 | 150,282 |
| **Үүнээс:Эмэгтэй** | 90,573 | 89,463 | 91,034 | 88,823 | 88,601 | 92,261 |
| **Бакалавр** | 119,301 | 119,232 | 120,192 | 115,250 | 113,322 | 117,344 |
| **Магистрантур** | 25,753 | 24,813 | 25,300 | 25,509 | 24,171 | 24,830 |
| **Докторантур** | 3,392 | 3,248 | 3,462 | 4,508 | 5,060 | 5,488 |

 Эх сурвалж: Дээд боловсролын 2024-2025 оны хичээлийн жилийн статистик

Төгсөгчдийг мэргэжлийн ангиллаар авч үзвэл, хамгийн олон суралцагчтай чиглэл нь Бизнес, удирдлага, хууль, эрх зүй (39,561 хүн) байна. Гэтэл Байгалийн шинжлэх ухаан, математик, статистик (3,775 хүн) чиглэлүүд хамгийн цөөн суралцагчтай байна.

**График 14.** Нийт суралцагчдын тоо, мэргэжлийн ерөнхий чиглэлээр

 Эх сурвалж: 2024-2025 оны хичээлийн статистик мэдээлэл

Их, дээд сургууль, коллежид нийтдээ 11,403 ажиллагчид ажиллаж байгаагаас үндсэн багш 5,151 буюу нийт ажиллагчдын 45.2 хувийг эзэлж байна. Энэ нь өмнөх оны мөн үеэс 1.4 хувиар өссөн үзүүлэлт юм. Өмчийн хэлбэрээр авч үзвэл, 2024-2025 оны хичээлийн жилд ажиллаж байгаа нийт ажиллагчдын 61.6 хувь нь төрийн өмчийн сургуульд, 35.0 хувь нь хувийн өмчийн сургуульд, үлдсэн 3.4 хувь нь олон нийтийн/шашны өмчийн сургуульд ажиллаж байна.

**Хүснэгт 7.** Дээд боловсролын сургалтын байгууллагад ажиллагчид

|  |  |  |
| --- | --- | --- |
| **Үзүүлэлт** | **Хичээлийн жил** |  |
| **2018****2019** | **2019****2020** | **2020****2021** | **2021****2022** | **2022****2023** | **2023****2024** | **2024****2025** |
| Ажиллагчдын тоо | 12,634 | 11,306 | 11,970 | 12,175 | 11,923 | 11,664 | 11,403 |
| Үүнээс: эмэгтэй | 7,912 | 7,061 | 7,505 | 7,688 | 7,573 | 7,457 | 7,345 |
| Үндсэн багшийн тоо | 6,669 | 7,315 | 7,143 | 6,102 | 5,169 | 5,112 | 5,151 |
| Үүнээс: эрэгтэй | 4,028 | 4,482 | 4,314 | 3,740 | 3,169 | 4,207 | 4,058 |

 Эх сурвалж: 2024-2025 оны хичээлийн статистик мэдээлэл

Монгол Улсын 2024-2025 оны хичээлийн жилд их, дээд сургууль, коллежид нийт 4,722 гадаад оюутан суралцаж байгаагаас хамгийн их буюу 85.8 хувь нь Бүгд Найрамдах Хятад Ард Улсын оюутнууд эзэлж байна.

Төрийн болон хувийн өмчийн 88 их, дээд сургууль, коллежийн үйл ажиллагаанд хяналт, шалгалт хийж, тусгай шаардлагад тавигдах шаардлага хангахгүй байгаа 21 сургуулийн сургалтын үйл ажиллагаа эрхлэх тусгай зөвшөөрлийг цуцалж, зарим сургуулийг нэгтгэн зохион байгуулав. Их, дээд сургууль, коллежийн хэрэгжүүлж байгаа сургалтын хөтөлбөрийн чанарыг дээшлүүлэх хүрээнд хэрэгжиж байсан 2,564 хөтөлбөрт хяналт, шалгалт хийж, тусгай шаардлага хангахгүй байгаа өдөр, орой, эчнээ хэлбэрийн 1,086 хөтөлбөрийг хүчингүй болголоо.

Боловсрол шинжлэх ухааны яам, Боловсролын үнэлгээний төв, Боловсролын чанарын судалгааны хүрээлэн, олон улсын эрэмбэ тогтоодог “Times Higher Education” байгууллагаас аргачлалын зөвлөгөө авч хамтран ажиллаж, Монгол Улсад үйл ажиллагаа явуулж буй нийт 64 их, дээд сургуулиудын үндэсний эрэмбэ, чансааг урьдчилсан байдлаар тогтоосон.

**Хүснэгт 8.** Эхний 10-т жагссан сургуулийн үндсэн мэдээлэл

|  |  |  |  |  |  |  |
| --- | --- | --- | --- | --- | --- | --- |
| **№** | **Сургуулийн нэр** | **Нийт оноо** | **Сургалт** | **Эрдэм шинжилгээ** | **Гадаад харилцаа** | **Орчны үнэлгээ** |
| 1 | Монгол улсын их сургууль | 83.5% | 94% | 91% | 41% | 73% |
| 2 | Анагаахын шинжлэх ухааны үндэсний их сургууль | 75.4% | 86% | 65% | 50% | 83% |
| 3 | Шинжлэх ухааны технологийн их сургууль | 71.8% | 82% | 66% | 30% | 81% |
| 4 | Монгол улсын багшийн их сургууль | 65.6% | 82% | 41% | 37% | 83% |
| 5 | Хөдөө аж ахуйн их сургууль | 60.2% | 72% | 40% | 30% | 82% |
| 6 | Монгол-Германы хамтарсан Ашигт малтмал технологийн их сургууль | 56.1% | 59% | 48% | 40% | 70% |
| 7 | Санхүү, эдийн засгийн их сургууль | 52.3% | 84% | 10% | 30% | 64% |
| 8 | Отгонтэнгэр их сургууль | 52.1% | 66% | 29% | 37% | 68% |
| 9 | Эм зүйн шинжлэх ухааны их сургууль | 50.4% | 54% | 35% | 24% | 80% |
| 10 | Соёл урлагийн их сургууль | 48.9% | 58% | 21% | 44% | 75% |

Эх сурвалж: 2022-2023 оны хичээлийн статистик мэдээлэл

Засгийн газрын 2023 оны “Хөгжлийн тэргүүлэх болон эрэлттэй мэргэжлийн чиглэл батлах тухай” 115 дугаар тогтоолыг батлуулж, мэргэжил сонголт, зээл тэтгэлгийн үйл ажиллагаанд баримталж эхэлсэн.

2023 оноос их, дээд сургуулийн засаглалыг бие даасан байдлыг хангах төрөөс хараат бус байдлыг бэхжүүлэх бодлого үйл ажиллагааг хэрэгжүүлэн, төрийн өмчийн их, дээд сургуулийн захирлыг удирдах зөвлөл томилох, чөлөөлөх эрхтэй болсон.

1.2.5. Шинжлэх ухаан, технологи, инновацын салбар

Монгол Улсын шинжлэх ухаан, технологийн үйл ажиллагааны тогтолцоо нь Засгийн газар; Шинжлэх ухаан, технологи, инновацын үндэсний хороо; Шинжлэх ухаан, технологийн асуудал эрхэлсэн төрийн захиргааны төв байгууллага; яамдын шинжлэх ухаан, технологи, инновацын салбар зөвлөл; аймаг, нийслэлийн шинжлэх ухаан, технологи, инновацын дэд зөвлөл, Шинжлэх ухааны академи; Үндэсний шинжлэх ухаан, технологийн сан, төрийн болон хувийн эрдэм шинжилгээний байгууллага, Шинжлэх ухааны паркийн захиргаа, хамтын оффис болон технологи дамжуулах төвүүдээс бүрдэж байна.

Шинжлэх ухааны салбарын 2024 оны албан ёсны статистикийн мэдээгээр нийт *66 эрдэм шинжилгээний байгууллага* (хүрээлэн, төв) болон эрдэм шинжилгээний байгууллагын зэрэглэлд хамаарах дээд боловсролын байгууллагууд тогтмол үйл ажиллагаа эрхэлж байна. Үүнд:

* Яам, агентлагийн харьяа *17*;
* Шинжлэх ухааны академийн харьяа *16*;
* Эрдэм шинжилгээний байгууллагын зэрэглэлд хамаарах дээд боловсролын *20;*
* Их сургуулийн харьяа *10;*
* Хувийн хэвшлийн аж ахуйн нэгжийн дэргэдэх *3.*

Засгийн газрын 2023 оны “Төрийн албаны зарим албан тушаалын цалингийн хэмжээ, доод хэмжээг шинэчлэн тогтоох тухай” 241 дүгээр тогтоолоор салбарын албан хаагчдын цалингийн доод хэмжээг 1,1 сая төгрөг байхаар буюу 41.5%-аар нэмэгдүүлсэн.

Шинжлэх ухааны салбарын 2024 оны санхүүжилтэд 71.0 тэрбум төгрөг зарцуулсны 82.3% буюу 58.5 тэрбум төгрөг нь урсгал зардал, 17.7 % буюу 12.4 тэрбум төгрөг нь эрдэм шинжилгээний ажлын зардал бөгөөд энэ нь ДНБ-ний 0.11 хувийг эзэлж байна. Нийт зардлын дийлэнх хувь нь салбарын ажиллагчдын цалин хөлсний нэмэгдэл, төрийн албан хаагчдад тэтгэвэрт гарахад олгох нэг удаагийн тэтгэмжтэй холбоотой зардал эзэлж байна. Харин эрдэм шинжилгээ, туршилт, зохион бүтээх ажлын санхүүжилт сүүлийн 3 жилд нэмэгдээгүй бөгөөд 2025 онд 11,2 тэрбум болж буурсан байна.

**Хүснэгт 9.** Шинжлэх ухаан, технологийн салбарын санхүүжилтийн мэдээлэл.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Үзүүлэлт | 2016 | 2017 | 2018 | 2019 | 2020 | 2021 | 2022 | 2023 | 2024 |
| Шинжлэх ухаан, технологийн салбарын нийт зардал/тэрбум төг/ | 32.9 | 32.8 | 34.6 | 37.2 | 51.1 | 46.5 | 50.7 | 49.3 | 71.0 |
| Урсгал зардал | 22.2 | 22.4 | 22.5 | 25.2 | 39.8 | 34.1 | 38.1 | 38.9 | 58.5 |
| ЭША-ын зардал | 10.7 | 10.4 | 12.0 | 12.0 | 11.3 | 12.3 | 12.6 | 10.4 | 12.4 |
| ДНБ-д эзлэх хувь | 0.14% | 0.12% | 0.12% | 0.10% | 0.11% | 0.10% | 0.12% | 0.11% | 0.11% |

*Эх сурвалж: Шинжлэх ухаан, технологийн нэгдсэн бодлогын газар*

Дээрх зардалд инновацын чиглэлээр жилд дунджаар 1.0 - 1.5 тэрбум төгрөг тусгагддаг бөгөөд уг санхүүжилтийг шинэ мэдлэг, патентын үйлдвэрлэл, үйлчилгээнд нэвтрүүлэн эдийн засгийн эргэлтэд оруулах, бүтээгдэхүүн, үйлчилгээ болгон хэрэглээнд нэвтрүүлэх, инновацын төсөл, арга хэмжээг хэрэгжүүлэх, инновацын тэргүүлэх чиглэлд хүний нөөцийн чадавхыг бэхжүүлэх, давтан сургах, гадаад, дотоодын байгууллага, орон нутагтай хамтын ажиллагаа, түншлэлийг өргөжүүлэхэд зарцуулж байна.

2025 оны I улирлын байдлаар үргэлжлэн хэрэгжиж байгаа хамтарсан болон дотоодын судалгаа хөгжүүлэлтийн нийт 115  төслийн судалгааны ажлын зардалд 2.56 тэрбум төгрөгийг, шинээр хэрэгжих 80 орчим төсөлд 2.23 тэрбум төгрөгийг, эрдэм шинжилгээний байгууллагын судалгааны үндсэн чиглэлийн хүрээнд 32 байгууллагад нийт 1.5 тэрбум төгрөгийг, үндэсний судалгаа хөгжүүлэлтийн төслийн санхүүжилтэд нийт 1.4 тэрбум төгрөгийг, инновацын төслийн хүрээнд нийт 360 сая төгрөгийг тус тус зарцуулахаар төлөвлөн ажиллаж байна.

Сүүлийн жилүүдэд Монгол эрдэмтдийн бүтээл дэлхийн түвшинд үнэлэгдэж, хэвлүүлсэн бүтээлийн тоо жилээс жилд тогтмол өссөөр байна. Тухайлбал, сүүлийн 20 жилийн дотор Монгол эрдэмтдийн гадаадад хэвлүүлсэн бүтээлийн тоо 10 дахин өсөж, жилийн дундаж өсөлт нь дунджаар 9 хувьтай байна.

Монгол Улсаас Скопуст (Scopus) бүртгэлтэй мэргэжлийн сэтгүүлүүдэд хэвлүүлж буй бүтээлийн тоо 2024 оны 9 дүгээр сарын байдлаар 10201-д хүрч  (h-index=146), нийт 172853 удаа эшлэл аваад байна. Энэ үзүүлэлтээр Монгол Улс Азийн эхний 21 улсын эгнээнд орсон байна. Жилд авагдаж буй эшлэлийн тоо 2008 онд 2032 байсан бол 2022 онд 20614-т хүрч 10 дахин нэмэгдсэн байна. Түүнчлэн АНУ-ын Clarivate Analytics компанийн “Web of Science” группийн мэдээллийн санд манай улсаас анхны эрдэм шинжилгээний бүтээл 1967 онд бүртгэгдэж байсан бол 2024 оны 10 дугаар сарын байдлаар нийт 7731 бүтээл, эшлэл 108572, h-индекс 118 болсон үзүүлэлттэй байна.

Шинжлэх ухааны хүрээлэнгүүдийн нэгдсэн цогцолборын бүтээн байгуулалтын ажлыг Баянзүрх дүүргийн нутаг дэвсгэрт эхлүүлсэн. Нийт 4.8 га, 74300 кв.м ашиглалтын талбай бүхий олон улсын стандартад нийцсэн лаборатори, оффис, музей, спорт заал бүхий шинжлэх ухаан, инновац, технологи, танин мэдэхүйн цогцолбор бий болох бөгөөд Шинжлэх ухааны академийн харьяа хүрээлэнгүүд, эрдэм шинжилгээний байгууллагуудын 3300 орчим эрдэмтэн судлаач, албан хаагчид ажиллах орчин бүрдэнэ. Тус цогцолборын барилгын ажлыг 2020 оны 10 дугаар сард эхлүүлж 3.0 тэрбум төгрөг, 2021 онд  21.0 тэрбум төгрөг, 2022 онд 18.0 тэрбум,  2023 онд 27.0 тэрбум, 2024 онд 11,1 тэрбум төгрөгийн санхүүжилтийг олгосон. 2024 оны IV улирлын байдлаар цогцолборын нийт гүйцэтгэл 58 хувьтай үргэлжилж байна. 2025 онд тус бүтээн байгуулалтын санхүүжилтэд 20.4 тэрбум төгрөг батлагдан бүтээн байгуулалтын ажлыг үргэлжлүүлж байна.

1.2.6. Гэр бүл, хөдөлмөр, нийгмийн хамгаалал

Гэр бүл: 2024 оны байдлаар нийт 997,023 өрх байгаагийн 54,863 нь өрх толгойлсон эх, 11,950 нь өрх толгойлсон эцэг байгаа нь нийт өрхийн 14.9 хувийг эзэлж байна. 2024 оны байдлаар 4,463 өрх гэр бүл цуцалсан нь өмнөх оноос буурсан боловч 10 ба түүнээс дээш жил амьдарсан хосуудын гэр бүл цуцлалт 63.7 хувийг эзэлж байна.

Гэр бүлд чиглэсэн нийт үйл ажиллагааны 50 хувь нь урьдчилан сэргийлэх сургалт, нөлөөллийн үйл ажиллагаа /үүнээс гэр бүлийн боловсрол олгох, сургалт, нөлөөллийн үйл ажиллагаа нийт 25%, гэр бүлийн хүчирхийллээс урьдчилан сэргийлэх, чиглэлээр нөлөөллийн үйл ажиллагаа-25%/ байгаа бол зорилтот гэр бүлийн хөгжлийг хөгжлийг дэмжих, нийгэм-сэтгэл зүйн үйлчилгээ 30 орчим хувь, гэр бүлийн хүчирхийллийн хохирогчийг түр хамгаалах үйлчилгээ, албан хаагчдыг мэргэжил арга зүйн удирдлагаар хангах үйл ажиллагаа 20 орчим хувийг тус тус эзэлж байна. Гэр бүлийн боловсролын хөтөлбөр, модуль, контентуудыг боловсруулж, олон нийтийн сүлжээгээр дамжуулан олон нийтэд хүргэж, онлайн үйлчилгээг өргөжүүлэхэд анхаарч байна. Аймаг, нийслэл, дүүрэгт гэр бүлд зөвлөгөө өгөх 36 төв ажиллаж, иргэд, залуучууд, гэр бүлд гэр бүлийн боловсрол олгох сургалт нөлөөллийн үйл ажиллагаа, гэр бүлд хөгжлийн үйлчилгээ үзүүлж сүүлийн 5 жилд дунджаар нийт гэр бүлийн 20-оос дээш хувьд үйлчилгээ үзүүлж байна. Тухайлбал, 2024 онд нийт 297,375 иргэнд буюу 30 гаруй хувьд тус тус үйлчилгээ үзүүлжээ.

***Хүүхэд хамгаалал:*** 2024 оны байдлаар Монгол Улсад нийт хүн амын 37.1 хувийг хүүхдүүд эзэлж байна. Эдгээр хүүхдүүдийн дунд хот, хөдөөгийн ялгаа, боловсролын хүртээмж, эрүүл мэндийн үйлчилгээ зэрэгт тодорхой зөрүү ажиглагдаж байна. Тухайлбал, хөдөө орон нутагт амьдарч буй гурван хүүхэд тутмын нэг нь цэцэрлэгт хамрагдах боломжгүй байгаа нь боловсролын хүртээмжийн асуудлыг илтгэнэ.

Эрсдэлт нөхцөлд байгаа хүүхдийн тоо 2019 оноос хойш 38.3%-иар буурчээ, энэ нь бодлогын үр дүн гэхээс илүү эрсдэл илрүүлэлтийн түвшин буурсан байж болзошгүйг харуулж байна. Үйлчилгээ авсан хүүхдийн тоо (түр байр, нэг цэгийн төвөөр) тогтмол 2000–3000 орчимд хэлбэлзэж буй нь тусламж үйлчилгээний хүртээмж хангалтгүй байгааг илтгэнэ. Асрамжийн төвд буй хүүхдийн тоо буурч байгаа нь сайн үзүүлэлт байж болох ч, урт хугацааны нөхөн сэргээх, гэр бүлд суурилсан халамжийн бодлогын амжилт эсэхийг нарийвчлан үнэлэх шаардлагатай. Эрсдэлт нөхцөлд буй 13 мянга гаруй хүүхэд, 2400 гаруй хүүхэд тусламж авсан нь бодлогын ачаалал буураагүйг харуулна.

**Хүснэгт 10.** Хүүхэд хамгааллын үйлчилгээ шаардлагатай хүүхэд

|  |  |  |  |  |  |  |
| --- | --- | --- | --- | --- | --- | --- |
| Үзүүлэлт | 2019 | 2020 | 2021 | 2022 | 2023 | 2024 |
| Эрсдэлт нөхцөлд амьдарч буй хүүхэд | 21,417 | 22,754 | 20,724 | 14207 | 15905 | 13219 |
| Түр хамгаалах байр, Нэг цэгийн үйлчилгээний төвөөр үйлчлүүлсэн хүүхэд /нийт үйлчлүүлэгчдийн 70-80% хүүхэд байна/ | 2097 | 3755 | 2916 | 3226 | 3308 | 2456 |
| Асрамж, халамжийн төвд амьдарч буй хүүхэд | 1067 | 1069 | 1,031 | 1031 | 924 | 888 |
| 2023 он: Нийт-21 байгууллагын 30 төв: Улсын төсвөөс санхүүждэг 3 төв ажилласан. |

*Эх сурвалж: Гэр бүл, хөдөлмөр, нийгмийн хамгааллын яам*

2024 онд 1.73 тэрбум төгрөгийг хүүхэд хөгжил, хамгаалалд зарцуулсан нь өмнөх онуудтай адил хэмжээтэй, өсөлтгүй байна. 2016 оноос хойш хүүхэд хамгааллын төсөв 5 дахин өссөн ч энэ нь нийт хүүхдийн тоотой харьцуулахад хэт бага хэвээр байна.

**Хүснэгт 11.** Хүүхдийн хөгжил, хамгааллын хөтөлбөрийн зардал

|  |  |  |  |  |  |
| --- | --- | --- | --- | --- | --- |
| **Он** | **Нийт төсөв** | **ХНХЯ****(сая)** | **ЗГХА****ГБХЗХГ** | **21 аймаг ГБХЗХГ** | **Нийслэл-ийн ГБХЗХГ** |
| 2016 | 356,0 сая | - | 306,0 сая | 42,0 сая | 8,0 сая |
| 2017 | 900,2 сая | - | 645,8 сая | 172,3 сая | 82,0 сая |
| 2018 | 6,4 тэрбум | 500,0 | 3,5 тэрбум | 1,7 тэрбум | 639,1 сая |
| 2019 | 7,6 тэрбум | 500,0 | 2,6 тэрбум | 1,8 тэрбум | 2,7 тэрбум |
| 2020 | 6,1 тэрбум | 266,0 | 2,0 тэрбум | 2,0 тэрбум | 1,9 тэрбум |
| 2021 | 8,0 тэрбум | 267,0 | 3,8 тэрбум | 1,9 тэрбум | 1,9 тэрбум |
| 2021 | 7,8 тэрбум | 267,0 | 2.6 тэрбум | 3,1 тэрбум | 1,9 тэрбум |
| 2022 | 8,0 тэрбум | 500,0 | 2,6 тэрбум | 2,4 тэрбум | 2,3 тэрбум |
| 2023 | 7,9 тэрбум | 200,0 | 2,6 тэрбум | 5,9 тэрбум | 1,6 тэрбум |
| 2024 | 13.7 тэрбум | - | 2,7 тэрбум | 5,8 тэрбум | 5,2 тэрбум |

*Эх сурвалж: Гэр бүл, хөдөлмөр, нийгмийн хамгааллын яам*

Нийгмийн халамж:Монгол Улсад өнөөдрийн байдлаар нийгмийн халамжийн чиглэлийн Олон хүүхэд төрүүлж өсгөсөн эхийг урамшуулах тухай (2010 он), Нийгмийн халамжийн тухай (2012 он), Хөгжлийн бэрхшээлтэй хүний эрхийн тухай (2016 он), Ахмад настны тухай (2017 он), Алдар цолтон ахмад настанд нэмэгдэл, хөнгөлөлт олгох тухай (2017 он), Эх, олон хүүхэдтэй өрх толгойлсон эх, эцэгт тэтгэмж олгох тухай (2017 он) 6 хууль хүчин төгөлдөр үйлчилж байна.

Нийгмийн халамжийн сангаас 2024 онд нийт 2.3 их наяд төгрөг зарцуулсан. Үүнээс 1.5 их наяд төгрөгийг нь хүүхдийн мөнгөн тэтгэмжид зарцуулсан байна. Нийгмийн халамжийн арга хэмжээнд зарцуулсан хөрөнгийн ДНБ-нд эзлэх хувь нь 2000 oнд 1.1, 2019 oнд 1.8, 2021 oнд 4.5, 2023 онд 3.7 байв. Харин улсын нэгдсэн төсөвт эзлэх хувь нь 2000 oнд 3.0, 2019 oнд 5.8, 2021 oнд 12.6, 2023 онд 9.9 байв.

Нийгмийн халамжийн сангийн 2024 онд зарцуулсан нийт зардлын 26.4 хувь буюу 620.5 тэрбум төгрөгийг ахмад настан, хөгжлийн бэрхшээлтэй иргэн, өрх толгойлсон эх, эцэг болон нийгмийн халамжийн зорилтот өрх, иргэнд олгох тэтгэвэр, тэтгэмж, тусламжид зарцуулжээ. Нийгмийн халамжийн зорилтот хэсэгт 620.5 тэрбум төгрөг зарцуулснаас 531.2 тэрбум төгрөг буюу халамжийн зардлын 85.6 хувийг халамжийн тэтгэвэр, тэтгэмжид зарцуулсан байна.

**Хүснэгт 12.** Нийгмийн халамжийн үйлчилгээнд хамрагдагчид, төрлөөр

|  |  |  |  |  |  |
| --- | --- | --- | --- | --- | --- |
| **Үйлчилгээний төрөл** | **2020 он** | **2021 он** | **2022 он** | **2023 он** | **2024 он** |
| НИЙТ | 2,617,991 | 2,555,592 | 1,359,605 | 2,686,754 | 2,663,783 |
| Үүнээс: | Нийгмийн халамжийн зорилтот бүлэгт чиглэсэн зардал | 769,117 | 647,539.00 | 669,841 | 692,523.00 | 668,769.00 |
| Нийтлэг мөнгөн тэтгэмжийн зардал /Хүүхдийн мөнгө, 0-3 насны хүүхэд асарсан, жирэмсэн эх, ихэр хүүхдийн тэтгэмж, насны хишиг/ | 1,848,874 | 1,908,053 | 689,764 | 1,994,231 | 1,995,014 |
| 1 | Нийгмийн халамжийн тэтгэвэр | 60,359 | 74,571 | 65,615 | 62,631 | 61,003 |
| 2 | Асаргааны тэтгэмж | 64,769 | 65,191 | 65,865 | 69,959 | 77,844 |
| 3 | Онцгой тохиолдол болон амьжиргааг дэмжих мөнгөн тэтгэмж | 66,352 | 67,281 | 68,671 | 73,452 | 81,069 |
| 4 | Жирэмсэн эхийн тэтгэмж, 0-3 насны хүүхэд асарсны, ихэр хүүхдийн тэтгэмж | 284,806 | 290,895 | 274,877 | 259,302 | 239,996 |
| 5 | Эхийн алдар одонтой эхчүүдэд жилд 1 удаа олгох мөнгөн тусламж | 231,452 | 239,303 | 246,686 | 252,678 | 259,746 |
| 6 | Хүүхдийн мөнгөн тэтгэмж | 1,186,289 | 1,220,158 |  | 1,305,322 | 1,303,997 |
| 7 | Олон нийтийн оролцоонд түшиглэсэн халамжийн халамжийн үйлчилгээ | 10,906 | 9,118 | 10,177 | 11,297 | 7,115 |
| 8 | Асрамжийн үйлчилгээ /орон нутаг хамт/ | - | - | 181 | 159 | 119 |
| 9 | Ахмад настанд үзүүлэх тусламж, хөнгөлөлт | 266,844 | 214,123 | 282,738 | 314,751 | 300,953 |
| 10 | Насны хишиг | 146,327 | 157,697 | 168,201 | 176,929 | 191,275 |
| 11 | Хөгжлийн бэрхшээлтэй иргэнд үзүүлэх тусламж, хөнгөлөлт | 53,931 | 46,083 | 50,789 | 55,483 | 50,555 |
| 12 | Хүнс, тэжээлийн дэмжлэг үзүүлэх үйлчилгээ | 241,988 | 167,280 | 121,958 | 100,650 | 90,111 |
| 13 | Амьжиргааг дэмжих зөвлөлийн гишүүдийн урамшуулал | 3,968 | 3,892 | 3,847 | 4,141 | - |

Эх сурвалж: Гэр бүл, хөдөлмөр, нийгмийн хамгааллын яам

Харин 1,683.8 тэрбум төгрөг буюу нийт зардлын 73.6 хувийг цалинтай ээж, одонтой эх, хүүхдийн мөнгө, насны хишиг, жирэмсэн эхийн тэтгэмж зэрэг амьжиргааны түвшин харгалзахгүй нийтлэг олгож байгаа хөтөлбөрт зарцуулсан байна. Хүнсний эрхийн бичгийн хөтөлбөр нь зорилтот бүлэгт хамгийн их чиглэсэн хөтөлбөр бөгөөд нийт зардлын 99 хувь нь хүн амын амьжиргааны түвшин хамгийн бага 20 хувьд хуваарилагдаж байна. Харин эсрэгээр Алдар цолтон ахмад настанд чиглэсэн хөтөлбөр хамгийн зорилтот бүлэгт чиглэгдээгүй хөтөлбөр бөгөөд нийт зардлын 65 хувь нь хүн амын амьжиргааны түвшин хамгийн өндөртэй 20 хувьд хуваарилагдаж байна. Бусад хөтөлбөрүүдийн хувьд орлого багатай иргэдэд хуваарилагдаж буй зардлын хэмжээ нь харьцангуй өндөр орлоготой иргэдэд хуваарилагдаж буй зардлаас бага зэрэг өндөр боловч хангалттай хэмжээнд зорилтот бүлэгт чиглэгдэж чадаагүй байна.

Нийгмийн халамжийн бие даасан тогтолцоо бүрдсэн өнгөрсөн 30 гаруй жилийн хугацаанд хууль эрх зүйн орчин бүрдэхээс гадна улсын хэмжээнд үйлчилгээг хүргэх байгууллага, хүний нөөцийн тогтолцоо бүрдсэн, хүн амын эмзэг бүлгүүдэд тусламж, дэмжлэг үзүүлж хэвшсэн, төр засгаас боломжийн төсөв, хөрөнгийг төсөвлөдөг зэргээр ахиц, дэвшил гарсан байна. Нийгмийн харилцааны хөгжил, хурдацтай өөрчлөгдөж буй улс орны нийгэм, эдийн засгийн байдалтай уялдуулан нийгмийн хамгааллын салбарын хууль, эрх зүйн хүрээнд дахин нягталж зохицуулах шаардлагатай тодорхой асуудлууд байна.

Нийгмийн даатгал: Өнөөдрийн байдлаар 10 даатгуулагчид ногдох тэтгэвэр авагчийн тооны харьцаа 6 байгаа бөгөөд 2025 оноос эхлэн хүн ам зүйн цонх үе хаагдаж, дундаж наслалт нэмэгдсэнээр нийт хүн амд эзлэх тэтгэвэр авагчдын тоо өсөж, 2030 онд 7 тэтгэвэр авагч болохоор байна.

Нийгмийн даатгалын 34 нэр төрлийн бүтээгдэхүүн, үйлчилгээнээс 24 үйлчилгээг цахимжуулж, “Нийгмийн даатгал” аппликейшн, portal.ndaatgal.mn, И-монгол цахим системээс авах боломжийг бүрдүүлсэн. Тухайлбал, И-монгол цахим системээр үзүүлж байгаа 17 үйлчилгээг давхардсан тоогоор 14.8 сая удаа авсан байна. Цаашид их өгөгдөлд тулгуурлан даатгуулагчийг ирүүлэхгүйгээр үйлчилгээ үзүүлэхээр зорьж байна.

**Хүснэгт 13.** Нийгмийн даатгалын орлого, зарлага, 2019-2024 он (мянган хүн, тэрбум төгрөг)

|  |  |  |  |  |
| --- | --- | --- | --- | --- |
| **Он** | **Даатгалд хамрагдсан** | **Орлого** | **НДС-аас тэтгэвэр авагчдын тоо /мян.хүн/** | **Зарлага** |
| **Ажил олгогчийн тоо****(мянга)** | **Даатгуулагчийн тоо** |
| **Албан журмаар** | **Сайн дураар** | **НИЙТ** |
| 2019 | 48.2 | 825.2 | 162.3 | 987.5 | 1879.5 | 417.4 | 2062.3 |
| 2020 | 49.3 | 826.1 | 187.1 | 1013.2 | 1878.2 | 441.4 | 2451.8 |
| 2021 | 52.4 | 862.1 | 157.0 | 1019.1 | 2732.0 | 459.7 | 2562.9 |
| 2022 | 55.1 | 913.1 | 156.5 | 1069.6 | 3512.5 | 478.7 | 3415.7 |
| 2023 | 58.2 | 953.8 | 152.0 | 1105.8 | 4271.6 | 490.3 | 4032.6 |
| 2024-12 | 60.7 | 1,161.3 | 171.3 | 1332.6 | 5574.0 | 509.5 | 5097.5 |

Эх сурвалж: Гэр бүл, хөдөлмөр, нийгмийн хамгааллын яам

2024 оны байдлаар Нийгмийн даатгалын санд 5.5 их наяд төгрөгийн орлого төвлөрүүлэн 5.1 их наяд төгрөгийн 26 төрлийн тэтгэвэр, тэтгэмж, төлбөр олгоcон байна. Нийгмийн даатгалд 2024 оны 12 дугаар сарын байдлаар давхардсан тоогоор 60.7 мянган ажил олгогчийн 1,161.3 мянган даатгуулагч албан журмаар, 171.3 мянган даатгуулагч сайн дураар хамрагдаж, нийгмийн даатгалын сангаас 700.0 мянган даатгуулагчид 5.1 их наяд төгрөгийн тэтгэвэр, тэтгэмж, төлбөр, зардлыг олгосон байна. Энэ нь 2023 онтой харьцуулахад өссөн дүн юм.

**График 15.** Нийгмийн даатгалын сангийн орлого, зарлага (тэрбум төгрөг)

 *Эх сурвалж: Гэр бүл хөдөлмөр, нийгмийн хамгааллын яам*

Нийгмийн даатгалын үйлчилгээнд хамрагдсан хүний тоо болон тэтгэвэр авагчдын тоо жил бүр өсч байна. Үүнтэй уялдан нийгмийн даатгалын үйлчилгээнд зарцуулж байгаа хөрөнгө нэмэгдсэн байна.

***Тэтгэврийн нэмэгдэл:*** Монгол Улсын Засгийн газар хүн амын амьжиргааны өртгийн өөрчлөлттэй уялдуулан 2018, 2019, 2020, 2022, 2023, 2024 онуудад нийгмийн даатгалын сангаас олгох бүх төрлийн тэтгэврийн хэмжээг нэмэгдүүлж, дундаж тэтгэврийн хэмжээ 2016 онд 312.9 мянган төгрөг байсныг 787.0 мянган төгрөгт хүргэж 2.5 дахин нэмэгдүүлсэн.

Засгийн газрын үйл ажиллагааны хөтөлбөрт тэтгэврийн хэмжээг өмнөх оны инфляцын жилийн дундаж болон хүн амын амьжиргааны доод түвшинтэй уялдуулан жил бүр нэмэгдүүлэхээр туссаны дагуу 2025 оны 01 дүгээр сарын 01-ний өдрөөс тэтгэврийн хэмжээг 6%-аар нэмэгдүүлж, бүрэн тэтгэврийн доод хэмжээ 689.0 мянга, хувь тэнцүүлсэн тэтгэврийн доод хэмжээ 572.4 мянга, дундаж тэтгэврийн хэмжээ 848.0 мянган төгрөгт тус тус хүрээд байна.

**Хүснэгт 14.** Тэтгэврийн нэмэгдлийн хэмжээ

|  |  |  |  |  |  |
| --- | --- | --- | --- | --- | --- |
| Он | Сарын нэмэгдлийнхэмжээ | Бүрэн тэтгэврийн доод хэмжээ/мян.төг/ | Хувь тэнцүүлсэн тэтгэврийн доод хэмжээ/мян.төг/ | Дундаж тэтгэврийн хэмжээ/мян.төг/ | Тэтгэврийн нэмэгдэлд тухайн жилд зарцуулсан хөрөнгө/тэрбум.төг/ |
| 2018 | 27,000 төгрөг | 280.0 | 243.0 | 346.1 | 119.5 |
| 2019 | 24,000 төгрөг | 310.0 | 270.0 | 372.5 | 119.5 |
| 2020 | 25,000-40,000 төгрөг | 350.0 | 300.0 | 416.1 | 150.6 |
| 2022 | 15-43% | 500,0 | 400,0 | 549,5 | 637,4 |
| 2023 | 10-22% | 550.0 | 440.0 | 687.0 | 396.4 |
| 2024 | 100,000 төгрөг | 650.0 | 540.0 | 787.0 | 449.3 |
| **2025** | **6%** | **689.0** | **572.4** | **848.0** | **297.0** |

*Эх сурвалж: Гэр бүл, хөдөлмөр, нийгмийн хамгааллын яам*

***Тэтгэврийн хуримтлалын сан:*** Тэтгэврийн хуваарилалтын тогтолцооноос, хагас болон бүрэн хуримтлалын тогтолцоонд үе шаттай шилжих зорилгоор даатгуулагчийн нэрийн дансны мөнгөжүүлсэн орлогыг байршуулах тэтгэврийн нөөц санг үүсгэж, 2024 оноос тэтгэврийн даатгалын шимтгэлийн хувь хэмжээний ажил олгогчийн 1.0, даатгуулагчийн 1.0, нийт 2.0 хувийн, сайн дураар даатгуулагчийн тэтгэврийн даатгалын шимтгэлийн хувь хэмжээний 2.0 хувийн шимтгэлийн орлогыг мөнгөн хэлбэрээр тэтгэврийн нөөц санд байршуулсан ба 2024 оны 12 дугаар сарын байдлаар 1.3 сая даатгуулагчид 214.8 тэрбум төгрөгийн хуримтлал үүсээд байна.

Монгол Улсын Их Хурлын 2015 оны 53 дугаар тогтоолоор баталсан “Төрөөс тэтгэврийн шинэчлэлийн талаар баримтлах бодлого /2015-2030/”, Монгол Улсын Их Хурлын 2020 оны 23 дугаар тогтоолоор баталсан “Монгол Улсыг 2021-2025 онд хөгжүүлэх таван жилийн үндсэн чиглэл”, Монгол Улсын Их Хурлын 2020 оны 24 дүгээр тогтоолын хавсралтаар баталсан “Монгол Улсын Засгийн газрын 2020-2024 оны үйл ажиллагааны хөтөлбөр”-т нийгмийн хамгааллын тогтолцоог шинэчлэх, даатгуулагч олон эх үүсвэрээс тэтгэвэр авах нөхцөл бүрдүүлэх, хуримтлалын нэгдсэн сан байгуулж иргэд бодит хуримтлалтай болох эрх зүйн шинэчлэлийн чиглэлээр зорилт туссан.

Эдгээр бодлогын баримт бичгүүдэд туссан зорилтыг хэрэгжүүлэх хүрээнд Улсын Их Хурлын чуулганы 2023 оны 07 дугаар сарын 07-ны өдрийн нэгдсэн хуралдаанаар Нийгмийн даатгалын багц хууль /шинэчилсэн найруулга/-ийг батлан 2024 оны 1 сарын 1-ний өдрөөс хэрэгжиж байна. Нийгмийн даатгалын багц хуулийн шинэчлэлийн үзэл баримтлал нь нийгмийн даатгалын харилцааг зөвхөн нийгмийн даатгалын тухай хууль тогтоомжоор зохицуулах, хамрах хүрээг өргөтгөх, үйлчилгээний нэр төрлийг нэмэгдүүлэх, даатгуулагчийн төрлийг нарийвчлан тодорхойлох, ажил олгогчид шимтгэлийн хөнгөлөлт, чөлөөлөлт үзүүлэх, нийгмийн даатгалын сангийн менежментийг сайжруулах, мэдээллийн ил тод байдлыг хангах зэрэг асуудлууд юм.

***Үндэсний баялгийн сан:*** Мөн Үндэсний баялгийн сангийн тухай хуульд “Хуримтлалын сан” газрын хэвлийн баялгийн үр өгөөжийг иргэн бүрд тэгш, шударга хүртээх зорилгоор эрүүл мэнд, боловсрол, орон сууцны зориулалтаар дэмжлэг үзүүлэхээр заасныг хэрэгжүүлэх зорилгоор Монгол Улсын Засгийн газрын 2024 оны 179 дүгээр тогтоол батлагдаж Стратегийн ордуудын 34 хувьд ногдох ашиг 495.6 тэрбум төгрөгийг Хуримтлалын санд төвлөрүүлэхээр шийдвэрлэсэн. 2024 онд хуримтлалын нэрийн данс үүсгэж, Монгол Улсын иргэн бүрд 138,993 төгрөгийн ногдол ашгийг бүртгэж, нэрийн дансанд бүртгэгдсэн ногдол ашгийн мэдээллийг “e-Mongolia” цахим системийг профайл цэсийн "Чингис Хаан" Үндэсний Баялгийн сан хэсгээс шалгах боломжийг бүрдүүлсэн.

***Хөдөлмөрийн үнэлэмж, дундаж цалин:*** Нийт ажиллагчдын дундаж цалин хөлс 2,672.0 мянган төгрөг, хувийн хэвшлийн ажиллагчдын дундаж цалин хөлс 2024 оны 4 дүгээр улирлын байдлаар 2,616.2 мянган төгрөг, төрийн албан хаагчдын дундаж цалин хөлс 2,690.2 мянган төгрөг байна.

**График 16.** Ажиллагчдын сарын дундаж, медиан цалин болон бодит цалингийн индекс (мянган төгрөг)

 Эх сурвалж: Үндэсний статистикийн хороо

***Ажил эрхлэлт:*** 2024 оны 4 дүгээр улирлын байдлаар манай улсын нийт 15 ба түүнээс дээш насны хүн амын 62.2 (1.4 сая) хувь нь ажиллах хүч, 37.8 (869.2 мянга) хувь нь ажиллах хүчнээс гадуурх хүн ам байна. Мөн хугацаанд хөдөлмөр эрхлэлтийн түвшин 58.9 хувь болж, өмнөх оны мөн үеэс 0.7 нэгж хувиар өсөж, өмнөх улирлаас 0.3 нэгж хувиар буурсан байна. Ажилгүйдлийн түвшин 5.3 хувь болж өмнөх оны мөн үеэс 1.4 нэгж хувиар нэмэгдсэн байна.

2024 онд хөдөлмөр эрхлэлтийн үзүүлэлтүүд эерэг үр дүнтэй гарсан байна. Тухайлбал ажиллах хүчний оролцооны түвшин 62.2 хувь болж 2023 онд ажиллах хүч 1,245.6 мянга болж, өмнөх оноос 20 мянгаар буурсан бол ажиллах хүчнээс гадуурх хүн амын тоо 2024 онд 869.2 мянга болж өмнөх оноос 40 орчим мянгаар буурсан байна.

**Хүснэгт 15.** Хөдөлмөрийн зах зээлийн үндсэн үзүүлэлтүүд

|  |  |  |  |  |  |  |
| --- | --- | --- | --- | --- | --- | --- |
| **Үзүүлэлт** | **2019** | **2020** | **2021** | **2022** | **2023** | **2024-IV** |
| Ажиллах хүч | 1,362,472 | 1,340,014 | 1,317,425 | 1,370,594 | 1,367,319 | 1,428,774 |
| Ажиллагчид | 1,227,949 | 1,249,643 | 1,207,991 | 1,283,128 | 1,294,746 | 1,353,388 |
| Цаг хугацаанаас хамаарсан бүрэн бус хөдөлмөр эрхлэгч | 15,486 | 4,897 | 6,754 | 8,376 | 6,505 | 1,861 |
| Ажилгүй хүн | 134,523 | 90,371 | 109,434 | 87,466 | 72,573 | 75,385 |
| Ажиллах хүчнээс гадуурх хүн ам | 808,101 | 854,785 | 910,249 | 901,868 | 930,549 | 869,201 |
| Боломжит ажиллах хүч | 61,965 | 69,511 | 73,422 | 45,338 | 39,841 | 10,923 |
| Бусад ажиллах хүчнээс гадуурх хүн ам | 746,135 | 785,274 | 836,826 | 856,530 | 890,708 | 858,278 |
| **Ажиллах хүчний оролцооны түвшин, %** | **62.8** | **61.1** | **59.1** | **60.3** | **59.5** | **62.2** |
| Хөдөлмөр эрхлэлтийн түвшин, % | 56.6 | 56.9 | 54.2 | 56.5 | 56.3 | 58.9 |
| Хөдөлмөрийн дутуу ашиглалтын нийлмэл түвшин, % | 14.9 | 11.7 | 13.6 | 10 | 8.5 | 6.1 |
| Ажилгүйдлийн түвшин, % | 9.9 | 6.7 | 8.3 | 6.4 | 5.3 | 5.3 |
| Цаг хугацаанаас хамаарсан бүрэн бус хөдөлмөр эрхлэлт болон ажилгүйдлийн нэгдсэн түвшин,% | 11 | 7.1 | 8.8 | 7 | 5.8 | 5.4 |
| Ажилгүй хүн болон боломжит ажиллах хүчний нэгдсэн түвшин,% | 13.8 | 11.3 | 13.1 | 9.4 | 8 | 6 |

Эх сурвалж: Үндэсний статистикийн хороо

***Ажиллах хүчний оролцоо:*** 2024 оны 4-р улиралд нийт ажиллах хүчний оролцоо 62.2% болж, 2023 оноос 2.7 нэгж хувиар өссөн байна.
Эрэгтэйчүүдийн оролцоо 71.4 хувь хүрч өмнөх онуудаас хамгийн өндөр түвшинд хүрсэн ч дэлхийн дунджаас бага зэрэг *доогуур* байгаа бол Монгол Улсын нийт ажиллах хүчний оролцоо нь 2024 оны дэлхийн дунджаас *1.6 нэгж хувиар өндөр* байна. Хэдийгээр эмэгтэйчүүдийн оролцоо 53.7 хувь болж өмнөх оноос өсөлттэй бөгөөд дэлхийн дунджаас илүү өндөр онцлогтой байгаа боловч эмэгтэйчүүдийн ажиллах хүчний оролцоо олон жилийн трендээр тогтвортой буурч байна. Ажиллах хүчний оролцооны түвшин буурч буй шалтгааны жирэмсэн, хүүхэд болон өвчтэй, хөгжлийн бэрхшээлтэй хүн, өндөр настан асарч байгаа буюу асрахуйн шалтгаануудаар тайлбарлагдаж байна.

**Хүснэгт 16.** Ажиллах хүчний оролцооны түвшин, хувиар

|  |  |  |  |  |  |  |  |
| --- | --- | --- | --- | --- | --- | --- | --- |
| **Үзүүлэлт** | **2019** | **2020** | **2021** | **2022** | **2023** | **2024-IV** | **Дэлхийн дундаж (ILO-2024)** |
| Нийт | 62.8 | 61.1 | 59.1 | 60.3 | 59.5 | **62.2** | 60.6 |
| Эрэгтэй | 70.4 | 68.7 | 67 | 68.1 | 67.9 | **71.4** | 72.9 |
| Эмэгтэй | 55.7 | 54.1 | 51.8 | 53.1 | 51.9 | **53.7** | 48.5 |

Эх сурвалж: Үндэсний статистикийн хороо

Монгол Улсад 15–24 насны залуучуудын ажиллах хүчний оролцоо 2023 онд 28.97% байсан нь өмнөх оноос буурсан үзүүлэлт юм. Энэ нь боловсрол, сургалтын тогтолцооны сул тал, ажилгүйдэл, ур чадварын нийцгүй байдал зэрэг хүчин зүйлсээс шалтгаалж байна.​ Олон улсын хөдөлмөрийн байгууллага (ILO)-ын мэдээллээр, 2023 онд дэлхий дахинд 15–24 насны залуучуудын ажиллах хүчний оролцоо дунджаар 40% орчим байсан. Монгол Улсын залуучуудын ажиллах хүчний оролцоо дэлхийн дунджаас даруй 11 нэгж хувиар доогуур байсаар байна.

***Ажиллах хүчний хомсдол:*** Ажиллах хүчний хомсдолыг тархааж үзвэл дээрх ажил олгогчдод жилийн хугацаанд 16.2 мянган ажиллах хүчний хомсдол үүссэн нь өмнөх оноос буурсан байна. Энэ нь бөөний болон жижиглэн худалдаа үйлчилгээ, боловсруулах үйлдвэрлэл, барилгын салбаруудад илүүтэй тохиолдож хамгийн их хувийг эзэлж байна. Өнгөрөгч онд аж ахуй нэгж байгууллагын 5.5 хувь нь шаардлагатай мэргэжилтэй ажилтан олдоогүйн улмаас төлөвлөсөн ажилтныг авч чадаагүй буюу ажиллах хүчний хомсдолд өртсөн нь өмнөх оны мөн дүнгээс 18.1 пунктээр буурсан үзүүлэлт болжээ.

***Хөдөлмөрийн аюулгүй байдал:*** Нийт хүн амын 39 хувь нь ажиллах хүч бөгөөд ажил хөдөлмөр эрхэлж буй хүмүүсийн 41 хувь (521 мянган хүн) нь үйлдвэрлэлийн осол, мэргэжлээс шалтгаалсан өвчин үүсэх эрсдэлтэй салбарт ажиллаж байна. Монгол Улсын Засгийн газраас хэрэгжүүлж буй бүтээн байгуулалтын томоохон төслүүд, эдийн засгийн өсөлтийн дүнд ажиллах хүчний эрэлт 2035 онд 19.1 хувиар, үүнээс эрсдэл өндөртэй уул уурхай, олборлолтын салбарт 32.5, боловсруулах үйлдвэрт 63.3, барилгын салбарт 55.9 мянган хүнээр нэмэгдэх төлөвтэй байгааг хөдөлмөрийн зах зээлийн таамаглалаар тодорхойлжээ.

Гэр бүл, хөдөлмөр нийгмийн хамгааллын салбарын тулгамдаж буй асуудал: Нийгмийн халамжийн зардал жил бүр нэмэгдэж байгаа ч 75-80 орчим хувь нь амьжиргааны түвшин харгалзахгүй нийтлэг хэлбэрээр олгож байгаа хөтөлбөрт зарцуулж байна.

* Ядуурал, тэгш бус байдлыг бууруулахад нөлөөлж байгаа боловч үр ашиг багатай, ядуурал дорвитой буурахгүй байна. Нийт хүүхдийн 46.1 хувь нь ядуурлын шугамаас доош амьжиргаатай өрхөд амьдарч байна. Ядуурлын шугамаас дээш амьжиргаатай өрхийн 9.3, доош амьжиргаатай өрхийн 43.6 хувь нь 4-өөс дээш хүүхэдтэй байна.
* Эх хүүхдийг дэмжихэд чиглэсэн хөтөлбөрүүдийг нэмэгдүүлж байгаа ч төрөлтийн түвшин буурч байна.
* Нийгмийн халамжийн хөтөлбөрт хамгийн их үр ашиг хүртэж байгаа хүн амын бүлэг эмэгтэйчүүд, ахмадууд байна. Хөгжлийн бэрхшээлтэй иргэн харьцангуй цөөн хөтөлбөрт хамрагдаж байна.
* Зорилтот өрх, иргэнийг бие даан амьдрахад нь туслах, амьжиргааг нь дэмжих, мэргэжлийн нийгмийн ажлын үйлчилгээ хангалтгүй байна.

Иймд хүн амын өсөлтийг дэмжихэд чиглэсэн эх, хүүхэд, гэр бүлд үзүүлж байгаа тэтгэмж, тусламж, урамшууллын бодлогыг нийгмийн халамжийн хууль тогтоомж, төсвийн зардлаас салгаж Гэр бүлийг дэмжих тухай хуулиар зохицуулах, нийгмийн халамжийн үйлчилгээг зорилтот бүлэгт чиглүүлж, ядуурлыг бууруулах, хөдөлмөр эрхлэлт, гэр бүлийг дэмжих эрх зүйн болон тогтолцооны цогц шинэчлэл хийхээр Нийгмийн халамжийн тухай хуулийн шинэчилсэн найруулгын төслийг боловсруулж, УИХ-д өргөн мэдүүлэхээр бэлтгэж байна.

1.2.7. Соёл, урлаг

Монгол Улсын хэмжээнд 2024 оны байдлаар төрийн өмчийн 8 театр, чуулга, 12 музей, 2 номын сан, орон нутгийн өмчийн 26 театр, чуулга, 25 музей, 24 номын сан, 344 соёлын төв (өргөө, ордон) үйл ажиллагаа явуулж, нийт 7.305 соёлын мэргэжилтэн, уран бүтээлчид, соёлын бүтээлч үйлдвэрлэл эрхлэгч 11.697 бүртгэлтэй аж ахуйн нэгж байгууллага, 33.931 ажилтан ажиллаж байна. Энэ Монгол Улсад бүртгэлтэй аж, ахуйн нэгж байгууллагын 6.6%, нийт ажиллах хүчний 2.9%-ийг тус тус эзэлж байна.

Монгол Улсын Соёлын өвийн Улсын нэгдсэн бүртгэл, мэдээллийн санд 2024 оны байдлаар соёлын биет бус өвийн 362 төрөл зүйл, соёлын биет бус өвийг өвлөн уламжлагч 10.924 хүн, соёлын биет бус өвийг өвлөн уламжлагчдын үндэсний жагсаалтад бүртгэгдсэн 102 өвлөн уламжлагч, 9.341 дурсгалт газрын 82.514 түүх, соёлын үл хөдлөх дурсгал, улс, аймгийн музейд нийт 141.289 дэсийн 333.047 ширхэг дурсгал бүртгэлтэй. “Соёлын биет бус өвийн Төлөөллийн үндэсний бүртгэл”-д соёлын биет бус өвийн 7-н ай савын 279 өв, “Яаралтай хамгаалах шаардлагатай соёлын биет бус өвийн үндэсний бүртгэл”-д 7 ай савын 83 өв, нийт 362 өв бүртгэлтэй байна. ЮНЕСКО-ийн Хүн төрөлхтний соёлын биет бус өвийн Төлөөллийн жагсаалтад 2024 онд “Монголын нүүдлийн зан үйл”, “Наурыз” баяр өвийг бүртгүүлж, Монголын түүх, соёлын 645 мэдээлэл, музейн виртуал үзүүлэнгүүд Google Arts&Culture-д орж, дэлхий нийтэд түгээж эхэлсэн.

Монгол Улсын хэмжээнд 2023-2024 онд төрийн болон орон нутгийн, олон нийтийн өмчийн байгууллагуудад нийт 225 дэсийн 259 ширхэг түүх, соёлын хөдлөх дурсгалт зүйл сэргээн засварлалт, улсын 7 музейн 155 дэсийн 203 ширхэг түүх, соёлын хөдлөх дурсгалт зүйлд цэвэрлэгээ, бэхжүүлэлт хийгдсэн. Цаашид түүх, соёлын өвийг хамгаалах, сэргээн засварлах хөтөлбөр, арга хэмжээг хэрэгжүүлэхээр ажиллаж байна.

## Салбаруудын нөхцөл байдал

1.3.1. Хүнс, хөдөө аж ахуй, хөнгөн үйлдвэрийн салбар

Газар тариалан*:* Монгол Улс нийтдээ 1,050.0 мянган га тариалангийн эргэлтийн талбайтай бөгөөд нийт 22.3 мянган иргэн, аж ахуйн нэгж үр тариа, төмс, хүнсний ногоо, жимсгэнийн тариалан эрхэлж байна. Өнөөдрийн байдлаар газар тариалангийн салбарт 16.2 мянган өрх, 1.5 мянган аж ахуйн нэгж, байгууллага үйл ажиллагаа явуулж байна. Тариалан эрхэлдэг өрхийн 38.4 хувь нь Төвийн бүсэд, 21.1 хувь нь Хангайн бүсэд, 19.4 хувь нь Баруун бүсэд, 13.3 хувь нь Зүүн бүсэд, 7.8 хувь нь Улаанбаатар хотод ногдож байна. Харин тариалан эрхэлдэг аж ахуйн нэгж, байгууллагын 51.2 хувь нь Төвийн бүсэд, 22.4 хувь нь Хангайн бүсэд, 13.6 хувь нь Баруун бүсэд, 9.3 хувь нь Зүүн бүсэд, 3.5 хувь нь Улаанбаатар хотод ногдож байна.

**График 17.** Хураасан ургац, ургамлын төрлөөр, мянган тонн

|  |  |
| --- | --- |
|  |  |
| 0 |  |
|  |  |

*Эх сурвалж: Үндэсний статистикийн хороо, 2024*

Мал аж ахуй: 2024 оны эцэст, мал тооллогын дүнгээр, улсын хэмжээнд нийт 57.6 сая толгой мал, үүнээс 4.7 сая адуу, 5.1 сая үхэр, 480.6 мянган тэмээ, 24.5 сая хонь, 22.9 сая ямаа тоологдов. Малын тоо өмнөх оныхоос 7.0 сая (10.9%)-аар буурсан байна. Малын төрлөөр авч үзэхэд, хонь 4.9 сая (16.7%), ямаа 1.7 сая (6.9%), үхэр 276.4 мянга (5.2%), адуу 146.6 мянга (3.0%)-аар тус тус буурч, тэмээ 6.7 мянга (1.4%) аар өссөн байна. Нийт сүрэгт хонь 42.5 хувь, ямаа 39.8 хувь, үхэр 8.8 хувь, адуу 8.1 хувь, тэмээ 0.8 хувийг эзэлж байна.

Улсын хэмжээнд оны эхний малын 14.3 хувьтай тэнцэх 9.3 сая толгой том мал зүй бусаар хорогдсон байна. хорогдлыг малын төрлөөр авч үзвэл хонь 5.0 сая, ямаа 2.9 сая, үхэр 792.4 мянга, адуу 553.8 мянга, тэмээ 11.2 мянган толгойгоор тус тус хорогдсон байна. Улсын хэмжээнд 2024 онд нийт 16.1 сая төл бойжуулсан байна.

Нийт сүрэгт 5 төрлийн малын эзлэх хувийг мал хувийн өмчид шилжиж эхэлсэн 1990 онтой харьцуулахад ямааны эзлэх хувь 20.0 нэгж хувиар өсөж, харин хониных 15.8 нэгж хувиар, үхрийнх 2.2 нэгж хувиар, адууных 0.6 нэгж хувиар, тэмээнийх 1.3 нэгж хувиар тус тус буурсан байна.

**Хүснэгт 17.** Малын тоо, мянган толгой

|  |  |  |  |  |
| --- | --- | --- | --- | --- |
| **Малын төрөл** | **2023** | **2024** | **Зөрүү** | **Хувь** |
| **Бүгд** | **64 681.9** | **57 649.6** | **-7 032.3** | **-10.8** |
| Тэмээ | 473.9 | 480.6 | 6.7 | 1.4 |
| Адуу | 4 829.7 | 4 683.2 | - 146.5 | -3 |
| Үхэр | 5 350.8 | 5 074.6 | - 276.2 | -5.2 |
| Хонь | 29 409.4 | 24 491.3 | -4 918.1 | -16.7 |
| Ямаа | 24 618.2 | 22 920.2 | -1 698 | -6.9 |

*Эх сурвалж: Үндэсний статистикийн хороо, 2024*

Хонин толгойд шилжүүлснээр хадлан, бэлчээрийн 100 га талбайд ногдох малын тоо 2024 онд 84 толгой болж, өмнөх оноос 7 толгойгоор буурсан байна.

***Хөнгөн үйлдвэрлэл:*** Хөнгөн аж үйлдвэрийн салбарт үйл ажиллагаа явуулж байгаа нийт аж ахуйн нэгж байгууллагын 6314 буюу 80.5 хувь нь боловсруулах үйлдвэрлэлийн салбарт үйл ажиллагаа явуулж байна. Үүнээс хөнгөн үйлдвэрийн салбар нь ноос ноолуур, арьс шир, мод, модон тавилга, оёмол бүтээгдэхүүн, хувцас үйлдвэрлэл, хэвлэл, сав баглаа боодол, дахин боловсруулах, гоо сайхан, ахуйн химийн нийт 3200 гаруй аж ахуй нэгж, үйлдвэр үйл ажиллагаа явуулж, 44000 орчим хүн ажиллаж байна.

Ноос, ноолуурын бэлтгэл, үйлдвэрлэлд зориулж 2021 онд нийт 42 аж ахуйн нэгжид  98.1 тэрбум төгрөгийн зээлийг, 2022 онд нийт 33 аж ахуйн нэгжид  134.91 тэрбум төгрөгийн зээлийг, 2023 онд 34 аж ахуйн нэгжид  зээлдэгчид 169.1 тэрбум төгрөгийн хөнгөлөлттэй зээлийг олгосон.

Арьс, шир боловсруулах салбарт жилдээ 18 сая ширхэг хагас боловсруулсан арьс шир үйлдвэрлэх хүчин чадал суурилагдсанаас 33.8 хувийн ашиглалттай байна. Харин 2.5 сая ширхэг гүн боловсруулсан арьс, шир үйлдвэрлэх хүчин чадал суурилагдсанаас 68 хувийн ашиглалттай байна.

**Хүснэгт 18.** Хөнгөн үйлдвэрийн салбарын гадаад болон дотоод худалдаа

|  |  |  |  |
| --- | --- | --- | --- |
| **Барааны нэр** | **нэгж** | **Экспорт** | **Импорт** |
| **2023 он** | **2024 он** | **2023 он** | **2024 он** |
| **Тоо хэмжээ** | **Үнийн дүн****мян.$** | **Тоо хэмжээ** | **Үнийн дүн****мян.$** | **Тоо хэмжээ** | **Үнийн дүн****мян.$** | **Тоо хэмжээ** | **Үнийн дүн****мян.$** |
| Ямааны угаагаагүйноолуур | тн | - | - | 0.08 | 2.7 | 0.15 | 0.4 | 0.5 | 1.7 |
| Ямааны угаасанноолуур | тн | 5,449.1 | 263,952.4 | 4,775.8 | 256,721.1 | 279.3 | 12,749.5 | 154,386.5 | 8,003.4 |
| Ямааны самнасанноолуур | тн | 1,001.1 | 95,932.2 | 707.3 | 69,820.3 | 7.0 | 986.2 | - | - |
| Сэмлээгүй эсвэл самнаагүй хонины ноос | тн | 13,324.1 | 13,964.8 | 8,231.0 | 8,945.4 | 234.8 | 638.0 | 188.5 | 521.7 |
| Тэмээний угаасанэр ноос | тн | 1.7 | 15.6 | 24.0 | 36.0 | - | - | - | - |
| Тэмээний угаасанэм ноос | тн | 1,041.0 | 3,745.2 | 1,142.9 | 3,755.1 | - | - | - | - |
| Боловсруулаагүй арьс шир | мян.ш | 1,032.6 | 2,354.1 | 565.9 | 1494.4 | 0.02 | - | 20.8 | 52.8 |
| Боловсруулсан арьс шир | мян.дм | 109,531.8 | 2,758.4 | 96,788.5 | 2,373.1 | 10,748.5 | 1,094.7 | 7,315.8 | 662.8 |
| Арьс ширэн бэлэн бүтээгдэхүүн | -  | - | 605 | - | - | - | 8,427.1 | - | - |

*Эх сурвалж: Хүнс, хөдөө аж ахуй, хөнгөн үйлдвэрийн яам*

Угаасан ноолуурын экспорт 2024 онд 4,775.8 мян.тн (256,7 сая. ам.доллар) болж өмнөх оноос 12.3 хувиар буурсан бол самнасан ноолуурын экспорт 707.3 мян.тн  (69.8 сая. ам.доллар) болж өмнөх оноос тоо хэмжээгээр 29.3 хувиар тус тус буурсан байна.

***Хүнсний үйлдвэрлэл:*** Монгол Улс 2018 онд 70.4 мян.тн, 2019 онд 58.6 мян.тн, 2020 онд 38.8 мян.тн, 2021 онд 21.8 мян.тн, 2022 онд 16.0 мян.тн, 2023 онд 80.4 мян.тн, 2024 он 71.1 мян.тн, 2025 оны 01 дүгээр сарын 21-ний өдрийн байдлаар 4.2 мян.тн мах, махан бүтээгдэхүүн тус тус экспортолсон.

Мах, махан бүтээгдэхүүний экспортын гүйцэтгэлээр 2023 онд 80%-ийг БНХАУ, 1%-ийг ОХУ, 12%-ийг Иран, 2%-ийг Хонконг, 3%-ийг бусад улсад эзэлж байсан бол 2024 онд 61%-ийг БНХАУ, 32%-ийг Иран, Ирак зэрэг булангийн орнууд, 7%-ийг бусад улсууд эзэлж байна.

**Хүснэгт 19.** Мах, махан бүтээгдэхүүний экспортын гүйцэтгэл, төрлөөр

|  |  |  |  |  |  |  |
| --- | --- | --- | --- | --- | --- | --- |
| **Он** | **Хонь, ямааны түүхий мах** | **Адууны мах** | **Үхрийн мах** | **Дулааны аргаар боловсруулсан мах** | **Дайвар** | **Нийт** |
| 2020 | 1.8 | 17.6 | -  | 19.4 | 1.2 | 40.0 |
| 2021 | 0.5 | 8 | -  | 13.4 | 0.9 | 22.8 |
| 2022 | 3.9 | 6.9 | 0.1 | 4.9 | 0.2 | 16.0 |
| 2023 | 12.6 | 32.9 | 0.2 | 32.9 | 1.7 | 80.4 |
| 2024 | 24.8 | 23.8 | 0.2 | 20.8 | 1.5 | 71.1 |
| 202501/21 | 0.9 | 1.6 | - | 1.4 | 0.3 | 4.2 |

*Эх сурвалж: Хүнс, хөдөө аж ахуй, хөнгөн үйлдвэрийн яам*

***Гурилын нөөц бүрдүүлэлтийн талаар:*** Улсын хэмжээнд 940 мян.тн үр тариа тээрэмдэх хүчин чадал бүхий 58 гурилын үйлдвэр, цех байгаагаас 9 үйлдвэр нь тогтмол үйл ажиллагаа явуулж, нийт хүчин чадлын 30 хувийг ашиглан 2024\* онд 148.4 мян.тн гурил үйлдвэрлэсэн ба хүн амын гурилын хэрэгцээний 59 хувийг дотоодын үйлдвэрлэлээр, 41 хувийг импортоор хангасан байна.

**Хүснэгт 20.** Гурил үйлдвэрлэл, мян. тн

|  |  |  |  |  |  |  |
| --- | --- | --- | --- | --- | --- | --- |
| **Он** | **2019 он** | **2020 он** | **2021 он** | **2022 он** | **2023 он** | **2024 он** |
| Дээд гурил | 48.8 | 51.6 | 49.6 | 55.8 | 47.8 | 38.3 |
| Нэгдүгээр гурил | 145.3 | 159.1 | 150.4 | 131.0 | 125.7 | 92.8 |
| Хоёрдугаар гурил | 17.5 | 24.4 | 17.9 | 18.7 | 17.8 | 17.3 |
| Нийт үйлдвэрлэл | 211.6 | 235.1 | 217.9 | 205.5 | 191.3 | 148.4 |

*Эх сурвалж: Хүнс, хөдөө аж ахуй, хөнгөн үйлдвэрийн яам*

**График 18.** Гурил, гурилан бүтээгдэхүүний импорт, мян.тн

Хуулийн хэрэгжилтийн хүрээнд 2024 оны 12 дүгээр сарын 31-ны өдрийн байдлаар 64.2 мян.тн улаан буудайн гурил импортолсон нь жишсэн хүн амын жилийн хэрэгцээний 18 хувьтай эзэлж байна.

Дээрх гурилыг ОХУ-аас 8 боомтоор импортолсон ба үүний 56 хувийг Сүхбаатар, 22 хувийг Цагааннуур, 16 хувийг Боршоо боомтоор тус тус нэвтрүүлсэн байна.

Монгол Улс болон БНХАУ-ын эрх бүхий байгууллага хооронд байгуулсан “БНХАУ-д гурил экспортлох үеийн хяналт шалгалт, хорио цээрийн шаардлагын тухай протокол”-ын хэрэгжилтийг хангах хүрээнд 2021 онд 12 гурил үйлдвэрлэгч аж ахуйн нэгж БНХАУ-д гурил экспортлох эрхийг авсан бөгөөд 2023 онд 0.65 мян.тн, 2024 онд 1.4 мян.тн улаан буудайн гурилыг экспортолсон байна.

***Жижиг дунд үйлдвэрлэл:*** Монгол Улсын бүртгэлийн мэдээллийн санд 2023 оны байдлаар, ЖДҮҮ-ний салбарын хуулийн этгээдийн тоо 72.6 мянга байна. Эдгээрийн 62.3 мянга буюу 86.4 хувь нь компани, 5.1 мянга буюу 7.1 хувь нь нөхөрлөл бол 4.7 мянга буюу 6.5 хувь хоршоо байна.

**Хүснэгт 21.** Жижиг, дунд үйлдвэрлэл, үйлчилгээний салбарын үйлдвэрлэл эрхлэгчдийн ажилтны тоо

|  |  |  |  |  |  |  |  |
| --- | --- | --- | --- | --- | --- | --- | --- |
| **Салбар** | **2017** | **2018** | **2019** | **2020** | **2021** | **2022** | **2023** |
| Хөдөө аж ахуй | 11 531 | 11 641 | 10 989 | 10 809 | 10 087 | 10 819 | 11 869 |
| Үйлдвэрлэл | 25 190 | 27 128 | 26 951 | 28 128 | 27 542 | 28 128 | 53 128 |
| Барилга | 35 879 | 34 513 | 32 594 | 34 802 | 35 799 | 34 802 | 44 802 |
| Бөөний болон жижиглэн худалдаа | 51 279 | 60 343 | 64 445 | 90 545 | 77 971 | 90 545 | 95 320 |
| Бусад | 63 730 | 72 078 | 75 737 | 91 703 | 84 312 | 91 693 | 88 568 |
| НИЙТ | 187 609 | 205 703 | 210 716 | 255 987 | 235 711 | 255 987 | 293.7  |

 *Эх сурвалж: Үндэсний статистикийн хороо*

***Шинэ хоршоо хөдөлгөөний талаар:*** Шинэ хоршоо хөдөлгөөний хүрээнд 2024 оны жилийн эцсийн байдлаар 7,814 хоршоо шинээр байгуулагдаж, нийт 77,223 малчин “Шинэ хоршоо” хөдөлгөөнд шинээр нэгдэн орсон байна. Үүнээс 4,853 хоршооны 20,731 малчин нийт 687 тэрбум төгрөгийн хөрөнгө оруулалтын зээл авсан байна. “Шинэ хоршоо” хөтөлбөрийн хүрээнд дээрх 687 тэрбум төгрөгийн зээл олгосноос 4.5 тэрбум төгрөгийн эргэн төлөлт хийгджээ.

***Мал эмнэлэг:*** Монгол улсын хэмжээнд 2024 оны жилийн эцсийн байдлаар 21 аймгийн 331  сум, нийслэлийн 6 дүүргийн хэмжээнд 977 мал эмнэлгийн үйлчилгээний нэгж үйл ажиллагаа явуулж, нэгжүүдэд 871 малын их эмч, 363 малын бага эмч, 72 мал зүйч тус тус ажиллаж байна. Мал эмнэлгийн үйлчилгээний нэгжид дунджаар 61,1 мянга, нэг малын эмчид дунджаар 45,7 мянган мал ногдож байна.

Шүлхий өвчнөөс сэргийлэх дархлаажуулалтын арга хэмжээнд 2024 оны жилийн эцсийн байдлаар 6.7 сая толгой мал, амьтан хамруулж 93 хувийн гүйцэтгэлтэйгээр дархлаажуулалт хийгдсэн.

**График 19.** Шүлхий өвчнөөс сэргийлэх дархлаажуулалтад хамрагдсан малын тоо /сая.тол/

*Эх сурвалж: Үндэсний статистикийн хороо*

2024 онд 23.2 сая толгой хонь, ямааг хамруулахаас 20.6 сая толгой хонь, ямааг хамруулж 88,7 хувийн гүйцэтгэлтэйгээр дархлаажуулалт хийгдсэн.

**Хүснэгт 22.** Халдварт өвчнөөс урьдчилан сэргийлэх дархлаажуулалтын гүйцэтгэл, бүсээр

|  |  |  |  |
| --- | --- | --- | --- |
| **Бүс** | **2022 он** | **2023 он** | **2024 он** |
| **Төл /мян.тол/** | **Гүйц. /мян.тол/** | **Хувь** | **Төл /мян.тол/** | **Гүйц. /мян.тол/** | **Хувь** | **Төл /мян.тол/** | **Гүйц. /мян.тол/** | **Хувь** |
| Дүн | 23295.3 | 34958.1 | 152 | 20717.1 | 20363.1 | 98.3 | 32,475.09 | 30,381.70 | 95.4 |
| Баруун бүс | 6044.7 | 8882.3 | 147 | 4926.9 | 4868.7 | 98.8 | 4,630.94 | 4,571.04 | 98.66 |
| Хангайн бүс | 8150.7 | 11672.1 | 143 | 7428.1 | 7363.6 | 99.1 | 18,178.62 | 16,512.01 | 96.1 |
| Төвийн бүс | 5363.3 | 7971.7 | 149 | 4709.6 | 4511.9 | 95.8 | 6,055.67 | 5,930.45 | 9369 |
| Зүүн бүс | 2716.6 | 5362.8 | 197 | 2770.1 | 2753.5 | 99.4 | 2,818.56 | 2,587.10 | 91.7 |
| Улаанбаатар | 1020.1 | 1069.2 | 105 | 882.5 | 865.3 | 98 | 791.30 | 781.10 | 98.7 |

*Эх сурвалж:Мал эмнэлгийн ерөнхий газар*

2024 онд 17 нэр төрлийн зооноз, халдварт өвчин оношлогдсон байна. Халдварт өвчнөөр нийт тохиолдлын 11 аймагт нь дотрын халдварт хордлого  (642) 29.5%, цусан халдварт 12 аймагт (525) толгой мал 24.1%, Маеди висна өвчин 2 аймагт (491)  толгой мал 22%, зооноз халдварт галзуу өвчин 17 аймагт (121) 5.5% толгой мал, амьтан халдвар авч өвчилсөн. Нийт 17 нэр төрлийн өвчнөөр 2,170 толгой мал өвчилж үүнээс 1,195 толгой мал, амьтан буюу 55% нь халдварт өвчнөөр үхсэн. Дээрх 4 өвчин нь мал, амьтны халдварт өвчин бүртгэгдсэн аймгуудад эзлэх хувь нь хамгийн өндөр байна.

1.3.2. Аж үйлдвэр, эрдэс баялаг

Аж үйлдвэрийн салбарын нийт үйлдвэрлэл 2025 оны эхний улирлын урьдчилсан гүйцэтгэлээр 7.9 их наяд төгрөг болж, өмнөх оны мөн үеэс 1.1 (17.0%) их наяд төгрөгөөр өслөө. Үүнд уул уурхай олборлолт 857.6 (18.6%) тэрбум төгрөг, цахилгаан хий, уур, агааржуулалтын салбар 169.5 (27.2%) тэрбум төгрөгөөр тус тус өссөн байна.

Уул уурхай, олборлох аж үйлдвэрийн салбарын нийт үйлдвэрлэл 2025 оны эхний улирлын урьдчилсан гүйцэтгэлээр 5.5 их наяд төгрөг болж, өмнөх оны мөн үеэс 857.6 (18.6%) тэрбум төгрөгөөр өсөхөд металлын хүдэр олборлолт 614.0 (27.2%) тэрбум төгрөг, чулуун болон хүрэн нүүрс олборлолт 234.4 (11.8%) тэрбум төгрөгөөр тус тус өссөн байна.

**Хүснэгт 23.** Эрдэс бүтээгдэхүүний экспортын биет хэмжээ

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Гол нэр төрлийн бараа** | **Хэмжих нэгж** | **2019** | **2020** | **2021** | **2022** | **2023** | **2024** | **\*2025.3** |
| Алт | тн | 9.10 | 30.50 | 17.30 | 19.70 | 11.70 | 11.65 | 1.87 |
| Зэсийн хүдэр, баяжмал | мян.тн | 1403.60 | 1395.10 | 1282.50 | 1453.30 | 1525.00 | 1695.40 | 456.23 |
| Молибдены хүдэр ба баяжмал | мян.тн | 5.70 | 6.40 | 7.30 | 6.50 | 6.40 | 6.01 | 1.63 |
| Жоншны хүдэр ба баяжмал | мян.тн | 700.10 | 678.90 | 644.30 | 387.70 | 1087.80 | 1369.11 | 404.57 |
| Гянтболдын хүдэр баяжмал | тн | 712.50 | 64.50 | 235.20 | 458.60 | 628.80 | 1264.13 | 25.00 |
| Төмрийн хүдэр, баяжмал | мян.тн | 8448.80 | 8205.70 | 7106.20 | 4732.20 | 5713.00 | 7510.33 | 1767.67 |
| Цайрын баяжмал | мян.тн | 134.80 | 134.10 | 112.60 | 141.20 | 150.50 | 126.19 | 40.87 |
| Тунгаасан зэс ба хайлш | тн | 11932.80 | 9647.40 | 9849.00 | 10014.10 | 12548.30 | 13174.71 | 3009.18 |
| Хар төмрийн хаягдал | тн | 258.50 | 254.90 | 289.00 | 176.00 | 44.00 | 0.00 | 0.00 |
| Нүүрс | мян.тн | 36604.10 | 28676.90 | 16117.60 | 31821.60 | 69612.50 | 83754.74 | 17533.19 |
| Боловсруулаагүй нефть | мян.барр | 6545.20 | 4070.50 | 4348.90 | 2605.70 | 4730.40 | 4074.08 | 915.37 |

*Эх сурвалж:* [*Үндэсний статистикийн хороо*](https://1212.mn/mn/statistic/statcate/573062/table-view/DT_NSO_1400_006V2)

Монгол Улсын ашигт малтмалын нөөцийн улсын нэгдсэн тоо бүртгэлд 74 төрлийн ашигт малтмалын 3135 орд, 102 төрлийн 8892 илрэл тэмдэглэгдсэн. Үүнээс голлох 10 ашигт малтмалын нөөцийг болох нүүрс 33.4 тэрбум.тн, төмрийн хүдэр 1.81 тэрбум.тн, зэс 59.6 сая.тн, цайр 1.1 сая.тн, гянтболд 415.2 мянган.тн, алт 418.5 тн, мөнгө 4259.1 тн, уран 192,2.3 мянган.тн, газрын ховор элемент 3099.2 мянган.тн тус тус бүртгэгдээд байна.

**Хүснэгт 24.** Ашигт малтмалын тусгай зөвшөөрөл авах хүсэлтийн тоо

|  |  |  |  |  |  |
| --- | --- | --- | --- | --- | --- |
| **Тусгай зөвшөөрөл авах хүсэлт** | **2021** | **2022** | **2023** | **2024** | **\*2025-3** |
| **Шинээр авах** | 463 | 247 | 696 | 209 | 6 |
| *Ашиглалт* | 47 | 29 | 23 | 36 | 6 |
| *Хайгуул* | 0 | 0 | 0 | 0 | 0 |
| *Сонгон шалгаруулалт* | 416 | 218 | 673 | 173 | 0 |
| **Сунгуулах** | 337 | 224 | 127 | 358 | 117 |
| *Ашиглалт* | 1 | 2 | 28 | 19 | 5 |
| *Хайгуул* | 336 | 222 | 99 | 339 | 112 |
| **Шилжүүлэх** | 76 | 66 | 94 | 109 | 21 |
| *Ашиглалт* | 19 | 14 | 20 | 30 | 8 |
| *Хайгуул* | 57 | 52 | 74 | 79 | 13 |
| **Барьцаалах** | 38 | 25 | 20 | 20 | 7 |
| *Ашиглалт* | 34 | 22 | 17 | 19 | 7 |
| *Хайгуул* | 4 | 3 | 3 | 1 | 0 |
| **Талбай буцаах** | 29 | 38 | 31 | 32 | 16 |
| *Ашиглалт* | 6 | 13 | 11 | 8 | 5 |
| *Хайгуул* | 23 | 25 | 20 | 24 | 11 |

*Эх сурвалж: Ашигт малтмал, газрын тосны газар*

Уул уурхайн салбарын бүтээн байгуулалт, олборлолт, экспорт, үйлдвэрлэлийн хэмжээ, хүчин чадалтай уялдуулан дотоодын зах зээл дээрх автобензин, дизель түлшний өсөн нэмэгдэх хэрэглээний дагуу нийлүүлэлтийг нэмэгдүүлж, 2.6 сая тонн болж өссөн байна.

**Хүснэгт 25.** Бүх төрлийн шатахууны импорт /тонн/

|  |  |  |  |
| --- | --- | --- | --- |
| **Огноо** | **Автобензин** | **Дизель түлш** | **Нийт** |
| 2020 он | 585,239 | 1,027,538 | 1,612,777 |
| 2021 он | 577,389 | 988,506 | 1,565,895 |
| 2022 он | 681,991 | 987,873 | 1,669,865 |
| 2023 он | 728,952 | 1,341,693 | 2,070,645 |
| 2024 он | 904,295 | 1,639,969 | 2,626,708 |

*Эх сурвалж: Аж үйлдвэр, эрдэс баялгийн яам*

1.3.3. Зам, тээврийн салбар

Зам, тээврийн салбар нь бүх төрлийн тээврээр 2024 онд 131.1 сая тонн ачаа тээвэрлэсэн нь өмнөх оноос 22.1 хувиар буюу 23.7 сая тонноор нэмэгдсэн байна. Тээврийн салбаруудын 2024 онд тээсэн ачаа дараах байдалтай байна. Үүнд:

* Автотээврээр 85.2 сая тонн ачаа тээвэрлэж өмнөх оноос 19,5 хувиар буюу 14 сая.тонн ачаагаар нэмэгдсэн байна.
* Төмөр замаар 45.9 сая тонн ачаа тээвэрлэж өмнөх оноос 27.1 хувиар буюу 9.8 сая тонн ачаагаар нэмэгдсэн байна.
* Агаарын тээврээр 10.4 мянган тн ачаа болон шуудан тээвэрлэсэн нь өмнөх оноос 21,2 хувиар буюу 1.8 сая тонн ачаагаар нэмэгдсэн байна.

Нийт тээсэн ачааны 64.9 хувийг автотээвэр, 35.0 хувийг төмөр замын тээврээр тээсэн байна. Ачааны нэр төрлөөр авч үзэхэд 2024 онд тээвэрлэсэн нийт ачааны 90.5 хувь буюу 118.6 сая тонн нь уул уурхайн салбар, 5.1 сая тонн буюу 3.9 хувь нь барилгын салбар, 1.5 сая тонн буюу 1.1 хувь нь хүнс хөдөө аж ахуйн салбар, 5.9 сая тонн буюу 4.5 хувь бусад салбарын ачаа эзэлж байна.

Бүх төрлийн тээврээр 2024 онд 149,4 сая хүн зорчсон нь өмнөх оны мөн үеэс 2.0 хувиар өссөн байна. Үүнээс автотээврийн нийслэлийн нийтийн тээвэр 142.8 сая зорчигч, улс, хот хооронд 2.3 сая зорчигч тээвэрлэсэн байна. Агаарын тээврээр 2024 онд 2.2 сая зорчигч зорчсон нь өмнөх оноос 25.2 хувь, усан замаар 94.2 мянган зорчигч зорчсон нь өмнөх оноос 45.7 хувь, төмөр замаар 2.0 сая зорчигч зорчсон нь өмнөх оноос 7.7 хувиар буурчээ.

***Авто зам***: Монгол Улс нийт 111,916.7 км авто замын сүлжээтэй. Үүнээс олон улс, улсын чанартай 14,960.1 км авто зам, орон нутгийн чанартай 95,990.6 км авто зам, тусгай зориулалтын 966.0 км авто зам байна.

Авто замын салбарт 2024 онд нийт 567.1 км хатуу хучилттай авто зам, 208.9 урт метр гүүр шинээр ашиглалтад орууллаа. Ингэснээр олон улс, улсын чанартай 7,887.8 км, орон нутгийн чанартай 1,976.7 км, тусгай зориулалтын 966.0 км, нийт 10,830.5 км хатуу хучилттай авто замтай болоод байна. Энэ нь нийт авто замын сүлжээний 9.6 хувь, олон улс, улсын чанартай авто замын 52.7 хувь нь хатуу хучилттай авто зам болоод байна.

Монгол Улсын нутаг дэвсгэр дээгүүр Азийн авто замын сүлжээний босоо тэнхлэгийн АН-3 чиглэлийн, АН-4 болон хэвтээ тэнхлэгийн АН-32 чиглэл дайран өнгөрдөг. Орос-Хятадыг хатуу хучилттай авто замаар холбосон Азийн авто замын сүлжээний АН-3 чиглэлийн 1,002.9 км авто замын сүлжээний Улаанбаатар-Дархан чиглэлийн 204 км авто замын өргөтгөл шинэчлэлийн ажлыг хэрэгжүүлж, хөдөлгөөнийг бүрэн нээсэн.

Авто замын сүлжээг өргөжүүлснээр 2024 оны байдлаар 21 аймаг, 107 сум хатуу хучилттай авто замтай болоод байна.

***Авто тээвэр:*** Олон улсын авто тээвэрлэлт гүйцэтгэх тухай Засгийн газар хоорондын хэлэлцээрийг 16 улстай байгуулан олон улсын тээвэрлэлт гүйцэтгэж байна. Монгол Улсын хэмжээнд 2024 онд бүртгэлтэй тээврийн хэрэгсэл 1,338,956 байгаа өмнөх оноос 146,436 тээврийн хэрэгслээр нэмэгдсэн буюу 12.3 хувиар өссөн байна. Нийт тээврийн хэрэгслийн 66.9 хувь буюу 896,277 суудлын автомашин, 15.7 хувь буюу 210,780 ачааны автомашин, 1.8 хувь буюу 24,118 автобус, бусад тээврийн хэрэгсэл 15.6 хувийг тус тус эзэлж байна.

Улсын хэмжээний нийт тээврийн хэрэгслийн 59.5 хувь буюу 796,681 тээврийн хэрэгсэл Улаанбаатар хотод бүртгэлтэй байна. Авто тээврээр 2023 онд 71.2 сая тонн ачаа тээвэрлэж, өмнөх оны мөн үеэс тээвэрлэсэн ачаа 14.0 сая тонн буюу 19.5 хувиар өссөн байна. Нийт тээвэрлэсэн ачааны 82.1 сая тонн экспортын ачаа бөгөөд өмнөх оноос 20.3 хувь, 3.1 сая тонн импортын ачаа тээвэрлэсэн нь өмнөх оноос 2.6 хувиар тус тус өссөн байна.

Экспортын тээвэрлэлтийг боомтуудаар авч үзвэл нийт 12 боомтоор 82.1 сая тонн ачаа тээвэрлэснээс Гашуунсухайт боомтоор 38.7 сая тонн, Шивээхүрэн боомтоор 24.6 сая тн, Ханги боомтоор 8.7 сая тонн, Булган боомтоор 3.5 сая тонн бусад боомтоор 6.6 сая тн ачаа тээвэрлэсэн байна. Тус салбар 2024 онд авто тээврээр 79.6 сая тонн нүүрс (+20.3), 982.5 мянган тонн зэсийн баяжмал (+56.5%), 456.8 мянган тонн газрын тос (-12.9%), 135.2 мянган тонн бусад ачаа (-81.1%) тээвэрлэсэн бол 753.6 төмрийн хүдэр тээвэрлэсэн нь 3.6 дахин, 131.9 мянган тонн жонш 16 дахин тус тус өслөө. Мөн 5.5 мянган цайр экспортолсон байна.

***Төмөр замын тээвэр:*** Монгол Улс нь нийт 3,368.8 км /дэлгэмэл урт/ төмөр замын сүлжээтэй бөгөөд Монгол Улсын Булган, Орхон, Говь-Сүмбэр, Дархан-Уул, Дорноговь, Өмнөговь, Сэлэнгэ, Төв, Дорнод аймгуудын нутгаар дамжин өнгөрч байна. Төмөр замд нийт 11,786 хагас вагон 7,163, тавцант вагон 1,996, зорчигчийн вагон 321, зүтгүүр 208, машин механизм 83, бусад 2,015 хөдлөх бүрэлдэхүүн бүртгэлтэй байна.

Төмөр замын сүлжээг өргөтгөх ажлын хүрээнд 2024 онд Гашуунсухайт Ганцмод, Шивээхүрэн-Сэхээ боомтын хил дамнасан төмөр замын бүтээн байгуулалтыг эрчимжүүлж, Шивээхүрэн-Сэхээ хил боомтын монголын нутаг дэвсгэр дэх 7.1 км төмөр замын бүтээн байгуулалтыг дуусгаж ашиглалтад хүлээн авч. Гашуунсухайт-Ганцмод төмөр замын барилгын ажлыг эхлүүлэх бэлтгэл ажлыг хангалаа. Мөн Зүүнбаян-Ханги чиглэлийн 226.9 км (дэлгэмэл урт 286.9 км) төмөр замын барилгын ажлыг дуусгаж, 2023 оны эхнээс зүгшрүүлэх туршилтын тээвэрлэлтийг эхлүүлсэн бөгөөд 2024 онд байнгын ашиглалтад хүлээн авсан. Төмөр замаар 2024 онд 36.1 сая.тн ачаа тээвэрлэж өмнөх оноос 9.8 сая.тн буюу 27,1 хувиар өссөн байна.

Нийт ачаа тээвэрлэлтэд экспортын ачаа 11.6 сая.тн тээвэрлэж өмнөх оноос 4.3 хувиар, импортын ачаа 3.8 сая.тн тээвэрлэж өмнө оноос 4.5 хувиар, дотоодын ачаа 25.2 сая.тн тээвэрлэж өмнөх оноос 54.9 хувиар, дамжин өнгөрөх ачаа 5.3 сая.тн тээвэрлэж өмнөх оноос 4.0 хувиар тус тус өссөн байна. Экспортын ачааны 98.3 хувь буюу 11.4 сая тонн ачааг БНХАУ руу тээвэрлэсэн бол, 1.7 хувь буюу 0.2 сая тонн ачааг ОХУ руу тээвэрлэжээ. Өмнөх онтой харьцуулбал БНХАУ руу тээвэрлэсэн экспортын тээврийн хэмжээ 4.5 хувиар өссөн бол ОХУ руу тээвэрлэсэн экспортын тээврийн хэмжээ 6.7 хувиар буурсан байна.

Төмөр замаар 2024 онд тээвэрлэсэн ачааг нэр төрлөөр нь авч үзэхэд уул уурхайн бүтээгдэхүүн 34 сая тонн буюу 92.5 хувь, барилгын материал 1.5 сая тонн буюу 4.1 хувь, хүнсний бүтээгдэхүүн 229.8 мянган тонн буюу 0.6 хувь, хар төмөр 201.4 мянган тонн буюу 0.55 хувь, ХАА-н бүтээгдэхүүн 170 мянган тонн буюу 0.46 хувь, мод модон материал 53.3 мянган тонн буюу 0.14 хувь, тоног төхөөрөмж 34.3 мянган тонн буюу 0.1 хувь, түргэн муудах бүтээгдэхүүн 0.8 мянган тонн буюу 0.01 хувь, бусад ачаа 0.6 сая тонн буюу 1.5 хувийг тус тус эзэлж байна.

***Иргэний нисэхийн салбар:*** Монгол Улс нь Олон улсын иргэний нисэхийн байгууллагын гишүүн орон бөгөөд 2024 оны байдлаар нийт 46 улсын Засгийн газартай Агаарын харилцааны тухай хэлэлцээр байгуулсан бөгөөд 2024 онд Их Британи, Умард Ирланд, Унгар, Латви улстай агаарын харилцааны хэлэлцээрийг шинээр байгуулж 57 хотын чиглэлд дотоодын 5 агаарын тээвэрлэгчид давхардсан тоогоор нийт 132 томилгоо олгосон байна. Монгол Улс нийт 16 агаарын хаалгатай бөгөөд ОХУ-тай 10 агаарын хаалгаар, БНХАУ-тай 6 агаарын хаалгаар хиллэдэг.

Монгол Улсын агаарын зайг 6 секторт хуваан агаарын навигацийн үйлчилгээг үзүүлж байна. Монгол Улсад нийт 25 нисэх онгоцны буудал байгаагаас олон улсын 5, орон нутгийн 20 нисэх онгоцны буудал байна. Үүнээс 4E ангилал 1, 4D ангилал 1, 4С ангилал 4, 3С ангилал 18, 2С ангиллын 1, 1А ангиллын 1, гэрчилгээгүй 3 нисэх онгоцны буудал байна.

Олон улсын чиглэлд 2024 онд дотоодын агаарын тээвэрлэгч “МИАТ” ХК, “Аэромонголиа” ХХК, “Хүннү Эйр” ХХК-иуд 11 улсын 16 чиглэлд хуваарьт нислэг гүйцэтгэж байна. Агаарын тээврээр зорчигчдын 80.6 хувийг олон улсын зорчигчид эзэлж байгаа бол 19.4 хувийг орон нутгийн зорчигчид эзэлж байна.

Агаарын тээврээр 2024 онд нийт 2.2 сая зорчигч тээвэрлэсэн нь өмнө оноос 25.2 хувиар өссөн байна. Олон улсад зорчигчдын тоо 2024 онд 1.7 сая болж өмнөх оноос 33.1 хувиар өссөн бөгөөд нийт бүх төрлийн тээврээр олон улсад зорчигчдын 68.3 хувийг эзэлж байна. Мөн орон нутагт зорчигчдын тоо 2024 онд 420.4 мянга болж өмнөх оноос 0.3 хувиар өсжээ.

Агаарын тээврээр 2024 онд нийт 10.4 мянган тонн ачаа, шууданг агаарын тээврээр тээвэрлэсэн бөгөөд өмнөх оноос 21.2 хувиар өссөн байна. Үүнээс олон улсад 10,365.7 тонн ачаа тээвэрлэсэн нь нийт тээвэрлэсэн ачаа, шуудангийн 99.7 хувийг эзэлж байгаа бол орон нутагт 28.3 тонн ачаа, шуудан тус тус тээвэрлэсэн байна.

 ***Далай ашиглалт, усан замын тээвэр*** Монгол Улс дотооддоо 2024 онд нийт 94.2 мянган зорчигч усан замаар тээвэрлэсэн нь өмнөх оноос 45.7 хувиар өссөн байна. Үүнээс 85.5 мянган дотоодын иргэн тээвэрлэсэн нь өмнөх оноос 45.3 хувиар, 8.7 мянган гадаадын иргэн тээвэрлэсэн нь өмнөх оноос 49.7 хувиар өслөө.

Монгол Улс 1996 онд Олон улсын далайн байгууллагад гишүүнээр элссэн хэдий ч анх “Далайд гарцгүй орны транзит худалдааны тухай” конвенцод 1966 онд, “Далайд гарцгүй орнуудын далбаагаа мандуулах эрхийн тухай” Барселоны тунхаглалд 1976 онд нэгдэж орсон байдаг. Үүнээс хойш Нэгдсэн Үндэстний Байгууллагын “Далайн эрх зүйн тухай” конвенц зэрэг өдгөө далайн салбарын 30 гаруй конвенцуудад нэгдэн орж, тэдгээрийг хэрэгжүүлэн ажиллаж байна.

Монгол Улсын хөлөг онгоцны бүртгэлд 2024 оны байдлаар бүртгүүлсэн 16 орны нийт 237 бүртгэлтэй байгаа нь өмнөх оноос 33 хөлөг онгоц буюу 12.2 хувиар буурсан байна. Монгол улсын далбаатай хөлөг онгоцоор 2023 онд нийт 268,231.28 MTS буюу 295,647.61 тонн ачаа тээвэрлэсэн. 2024 оны хагас жилийн байдлаар нийт 125,751.768 MTS буюу 138,678.401 тонн ачаа тээвэрлэсэн бол 2024 оны жилийн эцсийн байдлаар нийт 3,320,420.54 MTS буюу 3,660,140.11 тонн ачаа тээвэрлэсэн нь өмнөх оноос 12 дахин өссөн байна.

Монгол улсын далбаатай хөлөг онгоцоор 2024 оны байдлаар Зүүн Өмнөд азийн улс орнууд /Бруней, Камбож, Индонези, Лаос, Малайз, Мянмар, Филлипин, Сингапур, Тайланд, Вьетнам/ болон Зүүн Хятадын тэнгис орчмын улсууд зэрэг нийт 26 чиглэлд ачаа тээсэн байна

1.3.4. Эрчим хүч

Эрчим хүчний салбар бол Монгол Улсын үндэсний аюулгүй, бие даасан байдлыг хангах стратегийн ач холбогдол бүхий хөгжлийн тэргүүлэх салбарын нэг. Манай улсын эрчим хүчний систем нь Төвийн бүсийн эрчим хүчний систем (ТБЭХС), баруун бүсийн эрчим хүчний систем (ББЭХС), Алтай-Улиастайн эрчим хүчний систем (АУЭХС), дорнод бүсийн эрчим хүчний систем (ДБЭХС), өмнөд бүсийн цахилгаан хангамж (ӨБЦТС) гэсэн таван хэсгээс бүрддэг.

***Цахилгаан эрчим хүчний үйлдвэрлэл, хэрэглээ***: Монгол Улсын хэмжээнд 2024 оны гүйцэтгэлээр 11.6 тэрбум кВт.ц цахилгаан эрчим хүч боловсруулж, 10.6 тэрбум кВт.ц цахилгаан эрчим хүчийг түгээсэн байна. Нийт түгээсэн цахилгаан эрчим хүчний 75.4% буюу 8.8 тэрбум кВт.ц-ийг дотоодын эх үүсвэрүүд, 24.6% буюу 2.9 тэрбум кВт.ц-ийг импортын цахилгаан эрчим хүчээр тус тус хангасан байна. Цахилгаан эрчим хүчний хэрэглээ өмнөх оны мөн үеэс 0,7 тэрбум кВт.ц-аар буюу 6,4 хувиар нэмэгдсэн байна. Нийт импортолсон цахилгаан эрчим хүчний 1.3 тэрбум кВт.ц буюу 46.1%-ийг ОХУ-аас, 1.5 тэрбум кВт.ц буюу 53.9%-ийг БНХАУ-аас тус тус импортолсон.

**Хүснэгт 26.** Цахилгаан эрчим хүчний үйлдвэрлэл /сая.кВт.ц/

|  |  |  |  |  |  |
| --- | --- | --- | --- | --- | --- |
| **Эх үүсвэр** | **2020** | **2021** | **2022** | **2023** | **2024** |
| Дулааны цахилгаан станц | 6,493.6 | 7,109.6 | 7,428.5 | 7,755.2 | 7,931.2 |
| Дизель цахилгаан станц | 2.7 | 1.1 | 1.2 | 0.47 | 0.14 |
| Нарны эх үүсгүүр | 108.9 | 156.9 | 178.7 | 194.3 | 236.5 |
| Усан цахилгаан станц | 83.3 | 83.1 | 61.7 | 48.1 | 74.1 |
| Салхин цахилгаан станц | 457.2 | 563.0 | 508.5 | 531.5 | 523.8 |
| Нийт үйлдвэрлэл | 7,145.7 | 7,913.6 | 8,178.6 | 8,529.6 | 8,765.8 |
| Импорт | 1,705.6 | 1,861.9 | 2,161.5 | 2,446.6 | 2,863.4 |
| Хэрэглээ /боловсруулалт/ | 8,851.3 | 9,575.5 | 10,340.1 | 10,976.2 | 11,629.2 |

*Эх сурвалж: Эрчим хүчний яам*

Эрчим хүчний дотоодын үйлдвэрлэлийг эх үүсвэрийн бүтцээр нь авч үзвэл 90.5 хувийг дулааны цахилгаан станцууд, 5.98 хувийг салхин цахилгаан станцууд, 2.7 хувийг нарны цахилгаан станцууд, 0.85 хувийг усан цахилгаан станцууд, 0.0016%-ийг дизель станцууд тус тус үйлдвэрлэсэн байна.

**Хүснэгт 27.** Эх үүсгүүрүүдийн суурилагдсан хүчин чадал, эзлэх хувь, ашиглалт Улсын хэмжээнд /МВт/

|  |  |  |  |  |  |
| --- | --- | --- | --- | --- | --- |
| **Үзүүлэлт** | **2020** | **2021** | **2022** | **2023** | **2024** |
| ДЦС-ууд /МВт/ | 1,234.0 | 1,269.0 | 1,264.0 | 1,264.0 | 1,314.0 |
| Эзлэх хувь | 81.5% | 81.9% | 81.06% | 81.1% | 79.3% |
| СЭХ эх үүсгүүрүүд /МВт/ | 271.2 | 271.2 | 286.8 | 287.0 | 337.0 |
| Эзлэх хувь | 17.9% | 17.6% | 18.39% | 18.4% | 20.3% |
| Дизель үүсгүүр /МВт/ | 8.6 | 8.6 | 8.55 | 7.05 | 7.05 |
| Эзлэх хувь | 0.56% | 0.55% | 0.55% | 0.45% | 0.43% |
| Суурилагдсан хүчин чадал /МВт/ | 1,513.8 | 1,543.8 | 1,559.4 | 1,558.0 | 1,658.0 |

*Эх сурвалж: Эрчим хүчний яам*

Эрчим хүчний салбарын оргил ачаалал 2024-2025 оны өвлийн улиралд 2024 оны 12 дугаар сарын 26-ны өдөр тохиож, цахилгаан эрчим хүчний ачаалал 1655 МВт-д хүрсэн нь 2023 оны оргил ачааллаас 19 МВт-аар өссөн бөгөөд тухайн өдөр гадна агаарын хэм өнгөрсөн оны оргил ачаалал үүссэн өдрөөс 10 хэмээр дулаан байсан бөгөөд энэ нь гадна агаар өмнөх оны түвшинд хүйтэрсэн бол оргил ачаалал өсөх байсныг илэрхийлж байна. Эрчим хүчний салбарын 2024-2025 оны өвлийн их ачаалалд 53 зуух, 41 турбоарегат ажиллаж, системийн нийт суурилагдсан хүчин чадлыг бүрэн ашиглаж, нөөц тоноглолгүй ажилласан. ЦЭХ-ний нийт хэрэглээ сүүлийн жилүүдийн дунджаар 8-10 хувиар, системийн оргил ачаалал дунджаар 11 хувийн өсөлттэй байна. Өнгөрсөн хугацаанд том чадлын эх үүсвэрүүд төлөвлөсөн хугацаанд ашиглалтад ороогүйгээс хэрэглээний өсөлтийг бүрэн хангахад хүндрэл үүсэж байна.

Эрчим хүчний салбарын хэмжээнд сүүлийн жилүүдэд өвлийн их ачааллын үед суурилагдсан бүрэн хүчин чадлаараа, нөөц тоноглолгүй болзошгүй аваарын нөхцөл байдалд ажилласан хэвээр байна.

**Хүснэгт 28.** ТБНС-ний оргил ачаалал, эх үүсвэрүүдийн оролцоо /МВт/

|  |  |  |  |  |  |
| --- | --- | --- | --- | --- | --- |
| **Эх үүсвэр** | **2020** | **2021** | **2022** | **2023** | **2024** |
| ТБНС-ний оргил ачаалал | 1309 | 1387 | 1469 | 1636 | 1655 |
| Дулааны цахилгаан станц | 945 | 1125 | 1056 | 1101 | 1097 |
| Салхин цахилгаан станц | 71 | 90 | 139 | 99 | 117 |
| Батарей |  |  |  | 71 | 116 |
| Импорт | 228 | 172 | 226 | 294 | 293 |
| Хязгаарлалт, хөнгөлөлт | 65 |  | 48 | 71 | 32 |

*Эх сурвалж: Эрчим хүчний яам*

Хэрэглээний өсөлтийг бүсчлэн авч үзвэл, төвийн бүсийн нэгдсэн сүлжээнд өнгөрсөн оны мөн үеэс 5.5%-аар, баруун бүсийн эрчим хүчний системд 14.3%-аар, Алтай-Улиастайн эрчим хүчний системд 12.7%-аар, Өмнөд бүсийн цахилгаан түгээх сүлжээнд 5.1%-аар, Дорнод бүсийн эрчим хүчний системд 11.1%-аар тус тус өссөн байна.

Өнгөрсөн нэг жилийн хугацаанд, Төвийн бүсийн нэгдсэн сүлжээний хэмжээнд Улаанбаатар хотод Сонгино 80 МВт-ын, Багануур дүүрэгт 50 МВт-ын батарей хуримтлуурын станцууд, Дорноговь аймгийн Эрдэнэ суманд 30 МВт-ын нарны цахилгаан станц, Хөвсгөл аймгийн төвд 10 МВт-ын нарны цахилгаан станц, Дорнод бүсийн эрчим хүчний системд Чойбалсангийн 50 МВт-ын шинэ дулааны цахилгаан станцууд ашиглалтад орсон. Гэвч салбарын үйлдвэрлэлийн суурилагдсан хүчин чадлын өсөлт, эрчим хүчний хэрэглээний өсөлтийг хангаж чадахгүй хэвээр байна.

Улаанбаатар хотын хэмжээнд дулаан үйлдвэрлэгч эх үүсвэрүүдийн дулаанжуулалтын тоноглолын насжилт 39-65 жил байна. Үүнээс “ДЦС-2” ТӨХК 65 жил, “ДЦС-3” 57 жил, “ДЦС-4” ТӨХК 43 жилийн насжилттай бол дулаан болон цахилгаан дамжуулах, түгээх сүлжээний насжилт 34-64 жил байна. Насжилт өндөртэй шугам сүлжээг шинэчлэх ажлыг хөрөнгө оруулалтын хязгаарлагдмал байдлаас шалтгаалан тогтсон хугацаанд бүрэн шинэчилж чадахгүй байгаагаас үндсэн тоноглолуудын аваарын зогсолт, цахилгаан дамжуулах, түгээх шугам сүлжээний их бага хэмжээний гэмтэл, тасралтын тоо жил бүр нэмэгдэж байна.

Төвийн бүсийн нэгдсэн сүлжээний ачаалал 2024 оны 1655 МВт хүрсэн бөгөөд үүнээс Улаанбаатар хотын ачаалал 1073 МВт хүрсэн нь нийт ачааллын 64.8%-ийг эзэлж байна.

Улаанбаатар хотын 499,095 (Аж ахуйн нэгж, байгууллага – 45481, Гэр хороолол – 199635, Орон сууц - 253979) хэрэглэгчдийг дамжуулах сүлжээний 220, 110 кВ-ын 34 дэд станц, 915.1 км цахилгаан дамжуулах агаарын шугам, түгээх сүлжээний 35 кВ-ын 315 дэд станц, 1109.1 км ЦДАШ, 6-10 кВ-ын 8791 дэд станц, 114 хуваарилах байгууламж, 0.4-10 кВ-ын 12,789.6 км агаарын шугамаар ЦЭХ-ээр тус тус ханган ажиллаж байна.

Цахилгаан дамжуулах, түгээх сүлжээний хувьд 28% буюу 31-ээс дээш жил ашиглагдсан ашиглалтын хугацаа дуусаж, хуучирч, шинэчлэлт хийх шаардлагатай болсон шугам, тоноглолоор эрчим хүчээр хангаж байна.

***Дулаан хангамж:*** Улаанбаатар хотын эрчим хүчний эх үүсвэрүүдийн дулаан үйлдвэрлэлийн суурилагдсан хүчин чадал 2,318 Гкал/ц бол дулаан хангамжийн системд холбогдсон хэрэглэгчдийн тооцоот ачаалал 2023 онд 3373.6 Гкал/ц ба суурилагдсан хүчин чадал 31.2 хувиар хэтэрсэн байна. Өөрөөр хэлбэл, эрс тэс уур амьсгалтай манай орны хувьд сүүлийн жилүүдэд уур амьсгалын өөрчлөлтөөс шалтгаалан хотын гадна агаарын тооцоот температур -390 хэмийн утгад хүрч хүйтрэл удаан хугацаагаар үргэлжилсэн тохиолдолд эх үүсвэрийн дулаан хангамжийн суурилагдсан хүчин чадал хүрэлцэхгүй бөгөөд дулаан хангамжийн эх үүсвэрээс алслагдсан цэгүүдэд хүндрэл үүсэх нөхцөл байдалтай байна.

Улаанбаатар хотод жилд дунджаар 190 гаруй Гкал/ц-ийн хэрэглээ бүхий 280 гаруй барилга байгууламж төвлөрсөн дулаан хангамжийн системд шинээр холбогдож байна. Нийслэлийн дулааны хэрэглээ жилд 7-8 хувиар өсөн нэмэгдэж, энэ хэмжээгээр хэрэглээний өсөлт тогтвортой байвал 2025 оны түвшинд холбогдсон хэрэглэгчдийн ачаалал 3,874 Гкал/ц болно. Дулааны цахилгаан станцуудын насжилт 36-61 жил бол дамжуулах, түгээх сүлжээний 70.8 км буюу 19 хувь 30-аас дээш жил ажилласан шугам байна.

***Сэргээгдэх эрчим хүч:*** Улсын хэмжээнд арилжааны үйл ажиллагаа явуулдаг хувийн хэвшлийн 155 МВт-ын салхин цахилгаан станц, 90 МВт-ын нарны эрчим хүчний эх үүсвэрүүд ажиллаж байна. Салхины станцуудын системийн түгээлтэд 7.5 хувь, төлбөр тооцоонд 17.3 хувь, нарны эх үүсвэрүүд системийн түгээлтэд 1.4 хувь, төлбөр тооцоонд 6.8 хувь ба нийт дүнгээр нар, салхины эх үүсвэрүүд үйлдвэрлэлийн 9.2 хувь, төлбөр тооцооны 24.2 хувийг эзэлж байна. Эрчим хүчний нэгдсэн сүлжээний горимын зохицуулалтад оролцох боломжтой усан цахилгаан станц БНХАУ-д суурилагдсан хүчин чадлын 19.2 хувь, ОХУ-д 20.2 хувийг эзэлж байгаа бол манай улсын хувьд ердөө 1.7 хувийг эзэлж байна.

***Салбарын санхүү эдийн засаг:*** Сүүлийн жилүүдэд үнэ тарифт өөрчлөлт оруулалгүй тогтвортой мөрдөж ирсний улмаас эрчим хүчний салбар 2019 онд 59 тэрбум төгрөгийн, 2020 онд 92 тэрбум төгрөгийн, 2021 онд 78 тэрбум төгрөгийн, 2022 онд 187 тэрбум төгрөгийн, 2023 онд 47 тэрбум төгрөгийн алдагдалтай ажилласан.

Эрчим хүчний зохицуулах хорооноос хэрэглэгчийн цахилгааны тарифыг 2024 оны 11 дүгээр сарын 15-ны өдрөөс, дулааны тарифыг 2025 оны 5 дугаар сарын 16-ны өдрөөс бодит өртөгт хүргэж шийдвэрлэсэн. Цахилгааны дундаж тариф 1 кВт.ц тутамд 216 төгрөг байгааг 280 төгрөг болгож бодит өртөгт хүргэж байна.

Хэрэглээнээс хамаарсан 3 шатлалтай тарифыг нэвтрүүлсэн. Айл өрхийн дундаж тариф өмнө нь 140 төгрөг байсан бол шинэчилсэн тарифаар тухайн сарын эхний 150 кВт.ц хүртэл хэрэглээг 175 төгрөгөөр, дараагийн 150-300 кВт.ц-ийн хооронд байгаа хэрэглээг 256 төгрөгөөр, 300 кВт.ц-аас илүү гарсан хэрэглээг 285 төгрөгөөр тус тус тооцно.

Улсын хэмжээнд 788 мянган ахуйн хэрэглэгчдийн 45 хувь нь 150 кВт.ц хүртэл, 40 хувь нь 150-300 кВт.ц, 15 хувь нь 300 кВт.ц-аас дээш цахилгааныг тус тус хэрэглэдэг.

1.3.5. Барилга, хот байгуулалт

Барилга угсралт, их засварын ажлын гүйцэтгэл 2024 онд 9.2 их наяд төгрөгт хүрсэн. Энэ нь 2023 оныхоос 1.2 их наяд төгрөгөөр нэмэгдсэн үзүүлэлт юм. Дотоодын барилгын байгууллагаас хувийн байгууллагын гүйцэтгэсэн барилга угсралт, их засварын ажил 8 их наяд болсон байна.

Өнгөрсөн 2024 онд барилга угсралт, их засварын ажлын гүйцэтгэлийн хувьд 35.7 хувийг орон сууцны барилга, 33.1 хувийг орон сууцны бус барилга, 27.7 хувийг инженерийн барилга, байгууламж, 3.5 хувийг их засварын ажил эзэлж байна.

Энэ нь 2023 оныхоос орон сууцны барилгын ажлын эзлэх хувь 3.3 хувиар, орон сууцны бус барилгын ажлын эзлэх хувь 2.1 хувиар, их засварын ажил 0.1 хувиар тус тус буурсан үзүүлэлт юм. Харин инженерийн барилга, байгууламж 5.5 хувиар нэмэгдсэн байна.

Орон сууцны бус барилгын ажил 2024 онд 3 их наяд төгрөг болсон бөгөөд төрлөөр нь авч үзвэл: Орон сууцны бус барилгынх 189.8 тэрбум төгрөг, Худалдаа, үйлчилгээний барилгынх 64.6 тэрбум төгрөг, Сургууль, соёлын барилгынх 14.0 тэрбум төгрөг, Эмнэлгийн барилгынх 8.4 төгрөг.

Улсын хэмжээний барилга угсралт, их засварын ажлын гүйцэтгэлийн хувиар авч үзвэл: Улаанбаатар хотод 47.2 хувь, Орон нутагт 54.6 хувь нь хийгдсэн байна.

Улаанбаатар хотод 2024 онд 3.8 их наяд төгрөгийн дотоодын барилгын байгууллагын гүйцэтгэсэн барилга угсралт, их засварын ажил хийсэн. Энэ нь 2023 оныхоос 1.1 хувиар буурсан дүн болно. Орон нутаг дахь барилга угсралт, их засварын ажлын гүйцэтгэл Өмнөговь аймагт 1.3 их наяд төгрөг, Дархан-Уул аймагт 471.1 тэрбум төгрөг, Дорноговь аймагт 298.5 тэрбум төгрөг, Хэнтий аймагт 282.9 тэрбум төгрөг байна. Өмнөговь, Дорноговь аймгуудад Оюутолгойн далд уурхайн бүтээн байгуулалтын ажил, төмөр зам, авто замын ажлууд, Дархан-Уул аймагт зам засварын өргөтгөлийн ажил, орон сууцны барилгын ажлууд, Хэнтий аймагт хөдөө аж ахуйн цогцолборын барилгын ажил эрчимжжээ.

Харин дотоодын барилгын байгууллагаас хувийн байгууллагын гүйцэтгэсэн барилга угсралт, их засварын ажил 5.9 их наяд төгрөг болж, өмнөх оны мөн үеэс 490.3 (9.1%) тэрбум төгрөгөөр өссөн бол төрийн байгууллагын гүйцэтгэсэн барилга угсралт, их засварын ажил 69.2 тэрбум болж, өмнөх оны мөн үеэс 13.9 (16.7%) тэрбум төгрөгөөр, гадаадтай хамтарсан байгууллагынх 36.8 тэрбум төгрөг болж, өмнөх оны мөн үеэс 10.1 (21.4%) тэрбум төгрөгөөр буурсан байна.

Барилгын салбарын ажиллах хүчний судалгааны 2024 оны байдлаар улсын хэмжээнд барилгын салбарт 96.1 мянган ажиллагчид ажиллаж байна. Үүнээс: Улаанбаатар хотод 73.6 (76.6%), баруун бүс 7.0 (7.3%), хангайн бүс 8.5 (8.9%), төвийн бүс 5.2 (5.5%), зүүн бүс 1.7 (1.8%) мянган ажиллагчид тус тус ажиллаж байна.

Барилгын гол, нэр төрлийн түгээмэл хэрэглэгддэг бетон, төмөр бетон болон барилгын дүүргэлтийн материал, хаших бүтэц, дулаалгын материалын хэрэгцээг 100 хувь дотоодын үйлдвэрлэлээр хангах түвшинд хүрсэн.

Манай улсын нийт 983,485 өрхийн 40 орчим хувь буюу 385,290 өрх нь инженерийн дэд бүтцийн шаардлага хангасан орон сууцанд амьдардаг бол 21.7 хувь буюу 213,652 өрх нь инженерийн дэд бүтцийн бүрэн хангамжгүй байшин хороололд, 38.2 хувь буюу 375,691 өрх гэр сууцанд тус тус амьдарч байна. 2024 оны 12 сард Монголбанк болон Үндэсний статистикийн хорооноос тархаасан мэдээнд шинэ орон сууцны нэгж м.кв талбайн үнэ 4.65 сая төгрөг болж, хуучин орон сууцны нэгж м.кв талбайн дундаж үнэ 4.27 сая төгрөг байна.

Сүүлийн 30 жил нийслэл хот руу чиглэсэн шилжилт хөдөлгөөн эрчимжиж, өнөөдрийн байдлаар хотжилтын түвшин 72.82 хувьтай байна. Нийслэл Улаанбаатар хотод амьдарч буй 412.5 мянган өрхийн 48.6 хувь нь дэд бүтцийн шугам сүлжээнд холбогдох боломжгүй нөхцөлд амьдарч байна.

Үндэсний статистикийн хорооноос гаргасан 2022 оны өрхийн орлогын судалгаанаас үзэхэд манай улсад орон сууцны ипотекийн зээлийн урьдчилгаа төлбөрийн хуримтлал үүсгэх чадамжгүй нийт 406,749 өрх байна. Үүний 4.9 хувь буюу 19,772 өрх нь 300.0 мянган төгрөг хүртэл орлоготой нэн ядуу ангилалд байгаа нь төрөөс эдгээр иргэдэд зориулсан халамжийн болон түрээсийн орон сууцны хөтөлбөрийг хэрэгжүүлэх, өнөөдөр ашиглагдаж байгаа 4.6 мянга орон сууцны санг хадгалах, цаашид нэмэгдүүлэх хэрэгцээ, шаардлага өндөр байгааг харуулж байна.

Барилгын тухай хуулийн 35.1.4-т “тухайн нутаг дэвсгэрт байрлах барилга байгууламжийн ашиглалтад хяналт тавьж, бүртгэх, паспортжуулах” гэж туссан бөгөөд санхүүжилтийн асуудлаас шалтгаалж тус заалт хэрэгжих боломжгүй нөхцөл байдал үүсдэг.

Шинэ дэвшилтэт технологи, ногоон барилгын технологи нэвтрүүлэх хууль эрх зүйн орчин хангалтгүй байдлаас үүсэж “ногоон” барилгын үзэл баримтлалыг хэрэгжүүлэх үйл ажиллагаа удаашралтай байна. Мөн барилга, барилгын материалын үйлдвэрлэлийн чанар аюулгүй байдал, хяналт, хариуцлагын тогтолцоо сул байна.

Засгийн газраас хэрэгжүүлж буй 14 мега төслүүдэд барилгын инженер, цахилгааны инженер, гагнуурчин, барилгын туслан гүйцэтгэгч зэрэг ажиллах хүчний хэрэгцээ бий болно.

*Тавантолгойн 450 МВт-ын ДЦС*: Жилд 3150.0 сая кВт.ц цахилгаан эрчим хүч үйлдвэрлэж, Оюутолгойн өсөн нэмэгдэх 2242.5 сая кВт.ц хэрэглээ болон Тавантолгойн орд газрууд, бусад стратегийн ач холбогдолтой өмнөд бүс нутгийн уул уурхайн төслийн цахилгаан эрчим хүчний хэрэглээг дотоодоос хангах боломж бүрдэнэ. "Оюутолгой" ХХК-ийн Бүгд Найрамдах Хятад Ард Улсаас импортолж байгаа 110-120 сая ам.долларын валютын төлбөрийг хэмнэнэ. Барилга угсралтын явцад давхардсан тоогоор 2000, ашиглалтад орсноор 300 байнгын ажлын байр шинээр бий болно.

*Эрдэнэбүрэнгийн 90 МВт-ын УЦС*: Жилд 366 сая кВт.ц цахилгаан эрчим хүч үйлдвэрлэх ба баруун бүсийн цахилгаан эрчим хүчний хэрэглээг 2027 оноос эхлэн 100 хувь найдвартай, тасралтгүй хангах боломж бүрдэж, 52000 ахуйн хэрэглэгчийг хангах эрчим хүчний шинэ эх үүсвэр бий болж, баруун аймгуудын 4430 аж ахуйн нэгж, 5400 орон сууц, 36000 гаруй гэр хорооллын хэрэглэгчийг дотоодын цахилгаан эрчим хүчээр бүрэн хангана. Оросын Холбооны Улс, Бүгд Найрамдах Хятад Ард Улсаас жил бүр импортоор авч байгаа цахилгаан эрчим хүчний төлбөрийн 17.5 тэрбум төгрөгийг хэмнэнэ.

*Эгийн голын 310 МВт-ын УЦС*: Эрчим хүчний системийн найдвартай, тогтвортой, шуурхай ажиллагааг хангаж, системийн эх үүсвэрийн зохистой харьцааг бүрдүүлнэ. Оросын Холбооны Улсад жил бүр төлдөг импортын төлбөрийг (ОХУ-аас эрчим хүчний импортоор 2022 онд 51.78 сая ам.доллар буюу тухайн үеийн ханшаар ойролцоогоор 170 тэрбум төгрөг төлсөн) хэмнэнэ. Түүхий нүүрсний хэрэглээг жил бүр 438.7 мянган тонноор, хүлэмжийн хийн ялгаруулалтыг 709 мянган тонноор бууруулна. 5.7 тэрбум шоо метр цэвэр усны нөөц бүрдүүлж, Монгол Улсын усан хангамжийн аюулгүй байдлыг хангана.

*Сэргээгдэх эрчим хүч ба тархмал эх үүсвэрийг хөгжүүлнэ*: Монгол Улс нь судалгаагаар 2600 ГВт сэргээгдэх эрчим хүчний нөөцтэй болох нь тогтоогдсон бөгөөд шинээр эх үүсвэрүүдийг бий болгох замаар өсөн нэмэгдэж байгаа дотоодын цахилгаан эрчим хүчний дутагдлыг нөхөх, бусад улс руу экспортлох боломжтой. Сэргээгдэх эрчим хүчний салбарыг эдийн засгийн эргэлтэд оруулснаар уул уурхайн бус экспортыг нэмэгдүүлэх, эдийн засгийг төрөлжүүлэх боломж бүрдэж, хүлэмжийн хийн ялгарлыг бууруулах, нүүрс хүчлийн хийн арилжаанд оролцож, нэмэлт орлого олох боломж нээгдэнэ.

1.3.6. Аялал, жуулчлал

Монгол Улсад 2024 оны байдлаар нийт 808,956 мянган жуулчин ирж, урьд оноос 26 хувиар нэмэгдэж, эдийн засагт (дунджаар) 1.6 тэрбум ам. долларын орлого төвлөрүүлсэн.

Монголд зочлох жилийн хүрээнд 35 улсын иргэдийг 2025 оныг дуустал буюу 3 жилийн хугацаанд визийн шаардлагаас түр чөлөөлж, 61 улсын иргэд Монголд визгүй зорчих боломжтой болж, аялал жуулчлалын тухай хууль болон жуулчдад НӨАТ-ын буцаан олгох журмыг баталсан нь жуулчдыг татах нөхцөл боллоо.

**График 20.** Жуулчдын тоо (салбарын орлого)

*Эх сурвалж: ҮСХ, Байгаль, орчин уур амьсгал өөрчлөлтийн яам*

Аялал жуулчлалын салбарт улсын хэмжээнд 793 жуулчны бааз, 571 зочид буудал, 486 дэн буудал,661 гэр бааз, 72 рашаан сувилал, дотоод 3, гадаадын 9, нийт 12 агаарын тээвэрлэгч, шууд бусаар 939 ресторан, зоогийн газар болон бусад аялал жуулчлалын салбарт хамаарах 2583 аж ахуй нэгж байгууллага,88000 ажлын байрыг бий болгож, салбарын орлого ДНБ-ний 2 хувийг эзэлж байна.

Дэлхийн эдийн засгийн форумаас гаргадаг Олон улсын аялал жуулчлалын өрсөлдөх чадварын индекс (WEF Travel & Tourism Development Index)-д 2024 оны судалгааны дүнгээр Монгол Улс 119 орноос 85 дугаарт эрэмбэлэгдэж байна. Тус индексийг бүрдүүлэгч шалгуур үзүүлэлтүүдийг харахад манай орны агаарын тээвэр, газрын дэд бүтэц, олон улсад нээлттэй байдал буюу визийн үзүүлэлтүүдэд хамгийн сул үнэлэгдсэн байна. Энэхүү асуудлуудыг шат дараалалтай шийдвэрлэхийн тулд аялал жуулчлалын бүс нутгийн дэд бүтцийн хүртээмж, чанарыг сайжруулах, Монгол Улсыг гадаадад сурталчлах хөтөлбөрүүдийг боловсруулан, хэрэгжилтийг ханган ажиллаж байна.

1.3.7. Харилцаа холбоо, мэдээлэл технологи

Улсын хэмжээнд мэдээлэл, харилцаа холбооны салбарын нийт орлого 2024 онд 2.5 их наяд төгрөг болж, өмнөх оноос 367.1 (17.4%) тэрбум төгрөгөөр өссөн байна. Энэхүү өсөлтөд утасгүй холбооны үйл ажиллагааны орлого 179.8 (15.4%) тэрбум төгрөг, компьютер программчлал, зөвлөгөө болон түүнд холбогдох үйл ажиллагааны орлого 74.4 (33.5%) тэрбум төгрөг, утсан холбооны орлого 62.7 (22.4%) тэрбум төгрөг, өргөн нэвтрүүлэг бэлтгэх, дамжуулах үйл ажиллагааны орлого 64.2 (22.3%) тэрбум төгрөгөөр тус тус өссөн нь нөлөөлжээ.

**Хүснэгт 29.** Мэдээлэл, харилцаа холбооны салбарын үндсэн үзүүлэлтүүд

|  |  |  |  |  |  |
| --- | --- | --- | --- | --- | --- |
| **Үзүүлэлт** | **Хэмжих нэгж** | **2021** | **2022** | **2023** | **2024\*** |
| Орлого | тэрбум төгрөг | 1,602.5 | 1,703.3 | 2,107.1 | 2,474.3 |
| Суурин утасны цэг | мян.ширхэг | 310.8 | 341.1 | 339.8 | 294.5 |
| Үүрэн утас идэвхтэй хэрэглэгчид, давхардсан тоогоор | мян.хүн | 4,607.6 | 4,834.2 | 4,850.6 | 4,869.6 |
| Кабелийн телевизийн идэвхтэй хэрэглэгчид | мян.хэрэглэгчид | 9,55.5 | 991.4 | 1,072.3 | 1,107.3 |

Эх сурвалж: Цахим хөгжил, инновац харилцаа холбооны яам

Интернэт хэрэглэгчдийн тоо 2024 оны эцэст давхардсан тоогоор 4.9 сая болж, өмнөх оноос 519.0 (11.9%) мянган хэрэглэгчдээр өссөн байна. Энэхүү өсөлтөд Улаанбаатар хотын хэрэглэгчид 18.2 хувиар өссөн нь нөлөөлсөн.

Төрийн мэдээлэл солилцооны систем /ХУР/-ийг ашиглаж, Төрийн 145, хувийн хэвшлийн 395 байгууллага 2025 оны 02 дугаар сарын 02-ны өдрийн байдлаар 3,428,355,652 мэдээллийг амжилттай солилцсон. Төрийн үйлчилгээний нэгдсэн систем (e-mongolia.mn)-ийн үйл ажиллагаанд нэмэлт хөгжүүлэлт тасралтгүй хийж, 2024 онд “e-Mongolia 4.0” хувилбарыг нэвтрүүлэн мобайл аппликейшн, хурдан цэгүүд зэрэг төрөл бүрийн суваг ашиглан иргэн, хуулийн этгээдэд үйлчилгээ үзүүлж байна. Төрийн үйлчилгээний нэгдсэн системээр дамжуулан төрийн 87 байгууллагын 1263 үйлчилгээг бүртгэлтэй 1,974,406 хэрэглэгчид 70,397,513 удаа (амжилттай 67,677,535) үйлчилгээнд хандаж, авсан бөгөөд 1.35 тэрбум төгрөгийг хэмнээд байна.

Мэдээлэл, харилцаа холбооны дэвшилтэт технологид суурилсан үйлчилгээг хөдөө орон нутаг, алслагдсан бүс нутагт нэвтрүүлэхэд чиглэсэн томоохон бүтээн байгуулалтын ажлуудыг төр, хувийн хэвшлийн хөрөнгө оруулалтаар гүйцэтгэн 52,480 км урт шилэн кабелийн сүлжээг байгуулж, бүх аймаг, сумын төв, томоохон суурин газруудад хөдөлгөөнт холбооны 3G, 4G/LTE сүлжээг нэвтрүүлсэн. Үүрэн холбооны хэрэглэгчдийн тоо 2024 оны эхний хагас жилийн эцсийн байдлаар 4 сая 909 мянгад хүрч, үүнээс 4G/LTE сүлжээний хэрэглэгчдийн тоо 3 сая 664 мянга байна. Монгол Улсын хэмжээнд 1639 баг байгаагаас 1506 багийн иргэд үүрэн холбооны сүлжээнд холбогдоод байна. Дараа үеийн хөдөлгөөнт холбооны 5 дахь үеийн технологийг (5G) нэвтрүүлэхэд баримтлах чиглэлийг 2020 онд баталж, 2021-2022 онд 5G технологийг нэвтрүүлэх техникийн туршилтыг амжилттай зохион байгуулсан.

Бүх нийтийн үйлчилгээний үүргийн сан, хувийн хэвшлийн хөрөнгө оруулалтаар 1448 багийн 178,000 өрх буюу нийт өрхийн 94,5%-д үүрэн холбооны үйлчилгээ хүргэж, цахим хэрэглээг бий болгосон. Харин алслагдсан бүс нутгийн 191 багт оршин суугаа 10,412 өрхийн 42,000 иргэн үүрэн холбооны сүлжээнд холбогдож, мэдээллийн технологийн шинэ бүтээгдэхүүн үйлчилгээг авч чадахгүй байна.

Цаашид хүн амын тоо болон аялал жуулчлалын тэргүүлэх бүс нутаг зэргийг харгалзан үзэж 53 багт харилцаа холбооны дэд бүтэц байгуулан үүрэн холбооны үйлчилгээ хүргэж, иргэдэд гамшиг болон аюулын дохио, сэрэмжлүүлэг, гамшгийн нөхцөл байдал, авч хэрэгжүүлж байгаа арга хэмжээний зарлан мэдээллээс хоцрох, төрийн цахим үйлчилгээг тэгш, хүртээмжтэй авахгүй байх зэрэг эрсдэлийг бууруулахаар ажиллаж байна.

**1.3.8. Байгаль орчин, ногоон хөгжил**

Монгол Улс хүлэмжийн хийн ялгаруулалтын нийт хэмжээ бага ч, нэг хүнд ногдох болон нэгж ДНБ-д харьцуулах үзүүлэлтүүд нь дэлхийн дунджаас өндөр. Уур амьсгалын өөрчлөлтөд нэн эмзэг орны хувьд Монгол Улс “Уур амьсгалын өөрчлөлтөд дасан зохицох үндэсний төлөвлөгөө”-г боловсруулж, 2024 оны 3 дугаар сард баталсан. Энэхүү төлөвлөгөө нь 8 салбар, 10 зорилго, 26 зорилт бүхий 99 арга хэмжээ, санхүүжилтийн стратеги, хяналт-шинжилгээний үзүүлэлтүүдийг багтаажээ.

Уг бодлого нь “Алсын хараа 2050”, Засгийн газрын 2024-2028 оны үйл ажиллагааны хөтөлбөрт уялдуулан, нүүрстөрөгч багатай, ногоон эдийн засгийг хөгжүүлэх зорилтыг дэвшүүлж, уур амьсгалын өөрчлөлтийг бууруулах болон дасан зохицох үйл ажиллагааг бодитоор хэрэгжүүлэхэд чиглэж байна.

2024 оны байдлаар Монгол Улс олон улсын 20 гаруй байгууллагуудтай хамтран уур амьсгалын өөрчлөлтийн чиглэлээр 24 төсөл, арга хэмжээг амжилттай хэрэгжүүлж байна. Монгол Улс НҮБ-ын UNDP, UNFAO, UNEP, UNIDO, UNICEF, UNHABITAT, АХБ, ДБ, EBRD, NDC Partnership, GCF, GEF, AFO, GGGI readiness, carbon, Geres, Asia foundation, TNC, USAID, ADPC зэрэг олон Улсын байгууллагуудтай хамтран Уур амьсгалын өөрчлөлтийг сааруулах, дасан зохицох чиглэлээр 2024 оны байдлаар нийт 24 төсөл, арга хэмжээг хэрэгжүүлж байна.

Ногоон хөгжил: Монгол Улсад байгаль орчинд ээлтэй техник, технологийг дэмжих бодит алхмууд хийгдэж байна. Жил бүр уламжлал болгон зохион байгуулдаг “Байгаль орчинд ээлтэй техник, технологи” үзэсгэлэнд 120 гаруй аж ахуйн нэгж, байгууллага оролцон, шинэ шийдлээ танилцуулдаг уламжлал тогтжээ.

Засгийн газрын 2024-2028 оны үйл ажиллагааны хөтөлбөрт байгаль орчны салбарыг Биологийн олон янз байдал, Уур амьсгалын өөрчлөлт, Ногоон эдийн засгийн хөгжил гэсэн үндсэн чиглэлүүдэд хувааж, нийт 27 зорилт дэвшүүлэн хэрэгжүүлж байна.

Ерөнхийлөгчийн санаачилсан “Тэрбум мод” үндэсний хөдөлгөөн 2021 оноос эхэлсэн бөгөөд доройтсон ойг сэргээх, цөлжилттэй тэмцэх, хот суурин газарт ногоон байгууламж нэмэгдүүлэх зорилготой. 2024 онд мод тарих ажил эрчимжиж, өнөөдрийн байдлаар 61.5 сая ширхэг тарьц, суулгацын нөөц бүрдээд байна.

2024 оны 9 дүгээр сард зохион байгуулсан “Ногоон технологи 2024” үзэсгэлэн-д олон улсын байгууллага, төсөл хөтөлбөрүүд, 4 банк, ногоон технологи нэвтрүүлэгч 70 гаруй байгууллага оролцжээ.

Мөн 2024 оны байдлаар 26 төрлийн ногоон бүтээгдэхүүн-д Төрийн банк, Хаан банк, Хас банкны шугамаар ногоон зээл олгож байгаа бөгөөд 2019–2024 онд нийт 5.6 тэрбум төгрөгийн хүүгийн хөнгөлөлтийн санхүүжилтээр 11,393 иргэн, ААН-ийг дэмжсэн байна.

Тусгай хамгаалалттай газар нутаг: Монгол Улс байгаль орчны нөөцөө хамгаалахад ахицтай ажиллаж байна. 2022 оны байдлаар улсын нийт нутаг дэвсгэрийн 21.0 хувь буюу 32.8 сая га талбайг улсын тусгай хамгаалалтад, 15 орчим хувь буюу 24.3 сая га талбайг орон нутгийн хамгаалалтад хамруулжээ.

**Хүснэгт 30.** 2022 оны байдлаар Улсын тусгай хамгаалттай газар нутгийн ангилал

|  |  |  |
| --- | --- | --- |
| **Тусгай хамгаалалтай газар** | **Тоо** | **Хамгаалалт авсан газар** |
| Дархан цаазат газар | 22 | 13.8 |
| Байгалийн цогцолборт газар | 37 | 13.5 |
| Байгалийн нөөц газар | 47 | 5.3 |
| Дурсгалт газар | 14 | 106.6 |

Эх сурвалж: Байгаль орчин, уур амьсгалын өөрчлөлтийн яам

Эдгээр нутгийн хүрээнд цэнгэг усны нөөцийн 50 хувь, ойн сангийн 40 хувь хамгаалагдаж байна.

2024 оноос эхлүүлэн 7 аймгийн 27 сумыг хамарсан 14 шинэ газар нутгийг улсын тусгай хамгаалалтад авахаар төлөвлөсөн. Үүний үр дүнд:

* Цэнгэг усны нөөцийн хамгаалалт 51.4 хувь
* Ойн сангийн хамгаалалт 40.3 хувь
* Тусгай хамгаалалттай талбайн хэмжээ нийт нутаг дэвсгэрийн 22.3 хувь болж нэмэгдэх юм.

Усны нөөцийн зохистой ашиглалт, хамгаалалт: Монгол Улс усны нөөцийн хязгаарлагдмал байдалтай орны тоонд багтдаг бөгөөд нийт 564,800 сая м³ усны нөөцтэй ч зөвхөн 10,500 сая м³-ийг ашиглах боломжтой гэж үздэг. Энэхүү нөөцийн 80 орчим хувь нь Хангайн бүсэд төвлөрсөн байдаг. 2023 онд 645.1 сая м³ ус олборлон ашигласан нь өмнөх оноос 6.4 хувиар өссөн бөгөөд үүний 41.2 хувийг хөдөө аж ахуй, 32.3 хувийг уул уурхай, 13.6 хувийг унд ахуй, 7.2 хувийг эрчим хүч, 5.7 хувийг бусад үйлдвэрлэл, үйлчилгээ эзэлж байна. Цаашид хүн ам, хотжилт, үйлдвэрлэлийн хурдацтай өсөлтөөс шалтгаалан 2030 он гэхэд усны хэрэглээ 3–4 дахин нэмэгдэх төлөвтэй байгаа ч усны нөөцийн жигд бус байршил, уур амьсгалын өөрчлөлтийн нөлөөгөөр усны хомсдол нүүрлэж болзошгүй байна. 2023 оны байдлаар 264 гол горхи, 704 булаг шанд, 286 нуур тойром бүрмөсөн ширгэжээ.

Усны нөөцийн менежментийг сайжруулах зорилгоор Монгол Улс усны нөөцийг 29 сав газарт хувааж, 21 сав газрын захиргаа болон 8 зөвлөл байгуулан, эдгээрт нийт 234 хүн ажиллаж байна. Гол мөрний урсац бүрэлдэх эхийн 49.91 хувийг улсын тусгай хамгаалалтад хамруулсан нь усны эх үүсвэрийг хамгаалахад чухал үүрэгтэй.

Цэвэрлэх байгууламж, бохир усны менежментийн хувьд улсын хэмжээнд хэвийн ажиллаж буй 108 байгууламж, баригдаж байгаа буюу комисс хүлээж аваагүй 53 байгууламж, цэвэрлэгээ хийгдэхгүй 32 байгууламж байна. Эдгээрээс 164 нь ахуйн, 29 нь үйлдвэрийн бохир ус цэвэрлэдэг бөгөөд 26 нь бохир усаа шууд голд, 25 нь төвлөрсөн сүлжээнд, 142 нь хөрсөнд шингээн зайлуулдаг байна. Нийтдээ хоногт 400 мянган м³ бохир ус цэвэрлэж байгальд нийлүүлдэг ч 136 мянган м³ усыг ямар ч цэвэрлэгээгүйгээр шууд байгальд нийлүүлж байгаа нь усны нөөцөд сөргөөр нөлөөлж болзошгүй томоохон асуудал болж байна.

Ойн сан:Монгол Улсын нийт нутаг дэвсгэрийн 12.2 хувийг эзэлсэн 19.1 сая га талбай нь ойн санд хамаардаг бөгөөд үүнээс 13.2 сая га нь ойгоор бүрхэгдсэн байна. Ойн сангийн 83.1 хувь нь хамгаалалтын, 16.9 хувь нь ашиглалтын бүсэд хамрагддаг.Ойн нөөц нийтдээ 1.25 тэрбум м³ бөгөөд үүний 79.3 хувийг шинэс, 8.9 хувийг хуш эзэлдэг. Шилмүүст ой дунджаар 131 настай, 1 га талбайд 142.9 м³ нөөцтэй бол, навчит ой дунджаар 44 настай, 1 га-д 44.4 м³ нөөцтэй. Жилийн нийт ойн өсөлт 10.2 сая м³ байна.Ойд 737 зүйлийн хөнөөлт шавж бүртгэгдсэн бөгөөд 2024 онд "Эрүүл ой" төслөөр 265.8 мянган га-д тэмцлийн арга хэмжээ авч, шаардлагатай талбайн 36.4 хувийг хамарчээ.

Ойн тогтвортой менежмент рүү шилжих зорилгоор “Тэрбум мод” хөдөлгөөнийг эхлүүлж, ойжуулалт, нөхөн сэргээлтийн ажлыг эрчимжүүлж байна. 2022 оны байдлаар 1222 ойн нөхөрлөл 3.75 сая га, 94 аж ахуйн нэгж 138.9 мянган га ойн санг гэрээгээр хариуцаж байна.

Зардлын шинэчилсэн норматив (2021) мөрдөгдсөнөөр ойжуулалтын чанар, үр дүн дээшилжээ. 2024 онд улсын хэмжээнд 53 ойн анги, 7 ойн алба ажиллаж, орон нутагт ойн нөөцийг хамгаалах, ашиглах, нөхөн сэргээх бодлого хэрэгжүүлж байна.

**Хүснэгт 31.** Ойн нөхөн сэргээх ажил

|  |  |  |  |  |  |  |
| --- | --- | --- | --- | --- | --- | --- |
| **Арга хэмжээ** | **2019** | **2020** | **2021** | **2022** | **2023** | **2024\*** |
| Үр бэлтгэх талбай, га | - | - | 50.0 | 50.0 | 120.0 | - |
| Үрийн нөөц, кг | 714.0 | 710.0 | 340.0 | 12,186.0 | 480.0 | 100 |
| Тарьц, сая.шир | - | - | 7.9 | 45.8 | 61.9 | 18.1 |
| Ойжуулалт, га | 2,913.4 | 3,088.7 | 2,967.0 | 2,946.6 | 10,700.0 | 9300 |
| Ойн зурвас, га | 1,741.3 | 183.1 | 668.4 | 668.4 | 80.0 | 90 |
| Байгалийн сэргэн ургалтад туслах, га | 4,683.5 | 582.0 | 310.0 | 168.0 | 800.0 | 460 |

Эх сурвалж: Байгаль орчин, уур амьсгалын өөрчлөлтийн яам

Тэрбум мод үндэсний хөдөлгөөний хүрээнд ойжуулалт, ой хамгааллын ажлыг эрчимжүүлж өмнөх онтой харьцуулахад үрийн нөөцийг 4.5 дахин, тарьц суулгацын нөөцийг 5 дахин нэмэгдүүлээд байна. 2023 оны байдлаар 41.5 сая мод тарьж, зохих арчилгаа, хамгааллын ажлыг гүйцэтгэж, 12.1 тонн үрийн нөөцийг бүрдүүлсэн. Ингэснээр 39 төрлийн 291.7 сая ширхэг тарьц, суулгац ургуулах боломжийг бүрдүүлсэн. Улсын хэмжээнд 452 мод үржүүлгийн газар үйл ажиллагаа явуулж, 124 зүйлийн 62.9 сая ширхэг тарьц суулгацын нөөцийг бүрдүүллээ Энэ нь өмнөх жилийнхтэй харьцуулахад 20 гаруй хувиар өссөн үзүүлэлт юм.

Хөрс хамгаалал: Уур амьсгалын өөрчлөлтийн нөлөөгөөр дулааны улирлын хур тунадасны хэмжээ ихээхэн буурч хуурайших, гандуу болох, цөлжих, газрын доройтол нэмэгдэх, хөрс үржил шимээ алдах явц илүү эрчимжих болсон. Сүүлийн 80 гаруй жилийн хугацаанд манай орны агаарын жилийн дундаж температур 2.46 градусаар дулаарч, хур тунадас ялимгүй нэмэгдэж байгаа боловч, хуурай үеийн үргэлжлэх хугацаа уртсаж байна.

Цөлжилтийн үйл явцын хандлагын тайлан 5 жил тутамд гаргадаг бөгөөд сүүлд 2020 онд хийсэн цөлжилтийн үнэлгээгээр Монгол орны нийт нутаг дэвсгэрийн 76.9 хувь буюу 120.3 сая га талбай бүхий газар нутаг цөлжилтөд тодорхой хэмжээгээр өртсөн байна. Үүний 23 хувь буюу 30 орчим сая га талбай цөлжилтийн хүчтэй, нэн хүчтэй зэрэглэлд хамрагдаж байна. Говь, хээрийн бүсийн хур тунадас багатай Говьсүмбэр, Дорноговь, Дундговь, Төв, Өмнөговь, Өвөрхангай, Баянхонгор, Говь-Алтай зэрэг аймгийн нийт нутаг дэвсгэрийн 50-95 хүртэл хувь нь цөлжилт, газрын доройтолд өртсөн судалгааны дүн байна.

**Хүснэгт 32.** Цөлжилтийн үйл явцын хандлага (хувь)

|  |  |  |  |  |  |
| --- | --- | --- | --- | --- | --- |
| **Цөлжилтийн үнэлгээ хийсэн он** | **Сул илэрсэн нутаг** | **Дунд зэрэг илэрсэн нутаг** | **Хүчтэй илэрсэн нутаг** | **Нэн хүчтэй илэрсэн нутаг** | **Нийт нутаг дэвсгэрт эзлэх хувь** |
| 2006 | 23.0 | 26.0 | 18.0 | 5.0 | 72.0 |
| 2010 | 35.3 | 25.9 | 6.7 | 9.9 | 77.8 |
| 2015 | 24.1 | 29.8 | 16.8 | 6.1 | 76.8 |
| 2020 | 31.5 | 22.1 | 18.6 | 4.7 | 76.9 |

Эх сурвалж: Байгаль орчин, уур амьсгалын өөрчлөлтийн яам

Сүүлийн 30 жилд мал сүргийн тоо толгой 3 дахин нэмэгдэж, бэлчээрийн даац хэтэрч байгаа нь цөлжилтийн үндсэн шалтгааны нэг болсон. Уул уурхай эрчимтэй хөгжиж үүнтэй холбоотой эвдэрсэн газрын тоо хэмжээ нэмэгдэж байна. 2023 онд олборлолтын үйл ажиллагаа явуулж буй аж ахуйн нэгжүүд улсын хэмжээнд уул уурхайн үйл ажиллагааны улмаас эвдэрсэн газарт нийт 3,488.1 га талбайд техникийн нөхөн сэргээлт, 463.7 га талбайд биологийн нөхөн сэргээлтийг хийсэн байна.

Хог хаягдал:Монгол Улсын хэмжээнд цуглуулж, тээвэрлэсэн энгийн хатуу хог хаягдлын хэмжээ 2021 онд 2,402.5 мянган тонн байсан бол 2022 онд 2,496.5 мянган тонн болж, 3.9 хувиар нэмэгдсэн байна. Энгийн хатуу хог хаягдлын 63.3 хувийг өрхийн хог хаягдал, 36.7 хувийг ААНБ, зам талбай, бусад газраас цуглуулсан хог хаягдал эзэлж байна.

Монгол Улсын Засгийн газраас 2023 оныг “Монголд зочлох жил” болгон зарласантай холбогдуулан Байгаль орчин, аялал жуулчлалын сайдын ~~2023 оны 4~~ дүгээр албан даалгавраар “Эрүүл аюулгүй-цэвэр орчин” бүрдүүлэх арга хэмжээний хүрээнд 21 аймаг, 330 сумын төв, улсын тусгай хамгаалалттай газар, усны сан бүхий газрын эрүүл ахуйн хамгаалалтын бүс орчмоос нийт 1,200 тонн ил задгай хог хаягдлыг цэвэрлэж зайлуулсан. Уул овооны болон усны сав газар, авто замын дагуух газрыг 21 аймаг 330 сумын 5,274 иргэн, 75 албан байгууллага, ААНБ-г нийт 443,8 кмт, 5,326.1 тонн хог хаягдлыг цэвэрлэх ажлыг зохион байгуулж төвлөрсөн хогийн цэгт 23 авто машинаар зөөвөрлөх ажлыг зохин байгуулсан байна.

Засгийн газрын 2013 оны 317 дугаар тогтоолын хавсралтаар батлагдсан “Төрийн өмчийн концессын зүйлийн жагсаалт”-ын 41-т “Аюултай хог хаягдал боловсруулах үйлдвэр байгуулах төсөл” тусгагдан билээ. Үүний дагуу Засгийн газрын 2022 оны 377 дугаар тогтоолоор Төв аймгийн Сэргэлэн сумын 20 га газрыг улсын тусгай хэрэгцээнд авсан бөгөөд Засгийн газрын 2023 оны 10 дугаар сарын 18-ны өдрийн 379 дүгээр тогтоолоор Засгийн газрын 2023 оны 10 дугаар сарын 18-ны өдрийн 379 дүгээр тогтоолоор “Зураг төсөл боловсруулах-барих-ашиглах-шилжүүлэх” Концессын төрлөөр худалдан авах ажлыг Төрийн худалдан авах ажиллагааны газарт даалгасан.

Цаг уур, орчны хяналт шинжилгээ:2024 онд улсын хэмжээнд 15 төрлийн, нийт 104 удаагийн цаг агаарын гаралтай аюулт болон гамшигт үзэгдэл болсноос аюултай үзэгдэл 91 удаа, гамшигт үзэгдэл 13 удаа болж үүний улмаас 3 хүн амь насаа алдаж, 3,058,998 толгой мал хорогдож, улсын чанартай авто зам, гүүр 13, 4 эрчим хүчний шон, нурсан гэр 108, барилгын дээвэр хуурч унасан тохиолдол 10, 374 хашаа эвдэрч, шороон шуурганд өртсөн авто машины шил 5 байсан ба 3.0 га тариалангийн талбай өртсөн бөгөөд улс нийгэмд 3 тэрбум 27 сая 313 мянга 260 төгрөгийн шууд хохирол учирсан байна.

Ойн хээрийн түймэр 137 удаа бүртгэгдэж улс нийгэмд 1 тэрбум 674 сая 144 мянга 749 төгрөгийн шууд хохирол учирсан байна.

2024 онд нийт 12 төрлийн аюулт болон гамшигт үзэгдэл болсноос хүчтэй салхи шуурга болон уруйн үер, аадар бороо, мөндөр, аянга цахилгаан зэрэг үзэгдлүүд нь хамгийн олон удаа болсон бөгөөд нийт аюулт, гамшигт үзэгдлийг харгалзан 11-27%-ийг эзэлсэн байна.

**Хүснэгт 33.** 2024 онд ажиглагдсан аюулт, гамшигт үзэгдлийн эзлэх хувь

|  |  |  |
| --- | --- | --- |
| Д/д | Аюулт, гамшигт үзэгдэл | Эзлэх хувь |
| 1 | Цасан нуранга | **3%** |
| 2 | Шар усны үер | **4%** |
| 3 | Мөс цөмралт | **1%** |
| 4 | Аянга цахилгаан | **11%** |
| 5 | Мөндөр | **9%** |
| 6 | Уруйн үер аадар, бороо | **18%** |
| 7 | Нөөлөг салхи | **6%** |
| 8 | Цочир хүйтрэл | **5%** |
| 9 | Их бороо | **9%** |
| 10 | Хүйтэн бороо | **1%** |
| 11 | Их цас, нойтон цас | **6%** |
| 12 | Хүчтэй салхи | **27%** |

*Эх сурвалж: Цаг уур, орчны шинжилгээний газар*

1.3.9. Бүс, орон нутгийн нөхцөл байдал

Монгол Улсад сүүлийн 30 жилийн хугацаанд хот хөдөөгийн хөгжлийн ялгаатай байдал нэмэгдэж хөдөөгөөс хотруу чиглэсэн шилжилт хөдөлгөөн эрчимтэй явагдаж байна. Хөдөө, орон нутгаас Нийслэл Улаанбаатар хот руу чиглэх шилжилт хөдөлгөөн нэмэгдсээр хүн амын хэт төвлөрөл, үүнээс улбаатай олон асуудлуудыг бий болгож байна.

**Хүснэгт 34.** Хүн амын тоо, аймаг/нийслэлээр

| **Байршлаар** | **2019** | **2020** | **2021** | **2022** | **2023** | **2024** |
| --- | --- | --- | --- | --- | --- | --- |
| Бүгд | 3,296,866 | 3,357,542 | 3,409,939 | 3,457,548 | 3,504,741 | 3,544,835 |
| Байршил | 3,296,866 | 3,357,542 | 3,409,939 | 3,457,548 | 3,504,741 | 3,544,835 |
| Хот | 2,258,981 | 2,316,499 | 2,367,635 | 2,424,756 | 2,479,930 | 2,522,210 |
| Хөдөө | 1,037,885 | 1,041,043 | 1,042,304 | 1,032,792 | 1,024,811 | 1,022,625 |

*Эх сурвалж: Статистикийн мэдээллийн нэгдсэн сан https://1212.mn/*

Хүн амын таталцлынхаа хувьд 2019-2023 он буюу сүүлийн 5 жилийн хугацаанд Улаанбаатар хотод хөдөө орон нутгаас 147,484 хүн ирж суурьшсан бол, хөдөө орон нутагт 98,444 хүн шилжин суурьшжээ. Үүнээс:

* Баруун бүсэд 11,641 хүн
* Хангайн бүсэд 9,487 хүн,
* Хойд бүсэд 19,279 хүн,
* Төвийн бүсэд 27,510 хүн,
* Говийн бүсэд 18,541
* Зүүн бүсэд 11,986 хүн тус тус шилжин суурьшсан байна.

**Хүснэгт 35.** Хүний хөгжлийн индекс бүсээр

|  |  |  |  |  |  |
| --- | --- | --- | --- | --- | --- |
| **Аймаг** | **2019** | **2020** | **2021** | **2022** | **2023** |
| Улсын дүн | 0.76 | 0.78 | 0.78 | 0.78 | 0.79 |
| Баруун бүс | 0.69 | 0.71 | 0.71 | 0.72 | 0.74 |
| Хангайн бүс | 0.71 | 0.72 | 0.73 | 0.73 | 0.76 |
| Төвийн бүс | 0.72 | 0.74 | 0.74 | 0.75 | 0.78 |
| Зүүн бүс | 0.72 | 0.72 | 0.73 | 0.73 | 0.76 |
| Улаанбаатар | 0.84 | 0.85 | 0.85 | 0.85 | 0.83 |

  *Эх сурвалж: Статистикийн мэдээллийн нэгдсэн сан*

Нийслэлд үүссэн хэт төвлөрлөөс үүдэн авто замын 78% түгжрэлтэй, гол замын даац 3 дахин хэтэрсэн, PM 2.5 тоосонцрын бохирдлын хэмжээ аюулгүй түвшнээс 27 дахин их, гамшгийн улмаас 47.1 тэрбум төгрөгийн хохирол учирсан нөхцөл байдал үүсээд байна.

Аймаг, сумын сурагчид хотын сурагчдаас 1.5 жилийн хоцрогдолтой суралцаж байна. Тодруулбал /Аймаг, сумын сурагчдын дунд 1 жил, Хот, сумын сурагчдын дунд 2.5-аас дээш жилээр сурлагын ялгаатай байдал бий болсон./

Цаашид Улаанбаатар хотод үүссэн хэт төвлөрлийг задалж орон нутагт төвлөрөх бүсчилсэн хөгжлийн бодлогыг хэрэгжүүлэх шаардлагатай. Энэ нь Бүсчилсэн хөгжлийн бодлогыг боловсруулах үндсэн шалтгаан болсон. Бүсчилсэн реформ”-ыг олон салбарт хэрэгжүүлж, тухайлбал бүсчилсэн хөгжлийн бүтээн байгуулалтыг орон нутагт чиглүүлж, татвар санхүүгийн бодлогоор иргэн аж ахуйн нэгжээ дэмжиж, орон нутаг руу чиглэсэн тэнцвэртэй хөгжлийг дэмжих шаардлагатай.

**Хүснэгт 36.** Хүн амын шилжих хөдөлгөөн, аймаг/нийслэлээр

|  |  |  |  |  |
| --- | --- | --- | --- | --- |
| **Аймаг** | **2021** | **2022** | **2023** | **2024** |
| **Шилжилт хөдөлгөөн** | **Явсан** | **Ирсэн** | **Явсан** | **Ирсэн** | **Явсан** | **Ирсэн** | **Явсан** | **Ирсэн** |
| Улсын дүн | 44023 | 44023 | 54824 | 54824 | 56152 | 56152 | 62627 | 62627 |
| Баруун бүс | 6231 | 2059 | 8526 | 1589 | 8121 | 2133 | 9983 | 6530 |
| Хангайн бүс | 12391 | 5516 | 16384 | 5121 | 15457 | 6925 | 15374 | 8437 |
| Төвийн бүс | 13879 | 8628 | 17601 | 8306 | 16319 | 12162 | 15326 | 13238 |
| Зүүн бүс | 3428 | 2125 | 5130 | 2206 | 5054 | 2633 | 5124 | 3311 |
| Улаанбаатар | 8094 | 25695 | 7183 | 37602 | 11201 | 32299 | 16820 | 31111 |

*Эх сурвалж: Статистикийн мэдээллийн нэгдсэн сан*

Ядуурлын түвшнийг (ядуурлын хамралтын хүрээ) 2 жил тутамд тооцдог бөгөөд 2024 оны тайлан 2025 оны 6-р сард гарахаар байгаа тул 2022 оны тайланг үндэслэв. хөдөө, орон нутгийн хүн амын ядуурлын түвшин буюу 31% улсын дунджаас дээгүүр байна.  Ядуурал улсын дундаж 0.7 хувиар буурч байгаа ч хөдөөд 4.9 хувиар нэмэгдсэн байна. Хамгийн их ядууралтай нь баруун бүс байна.

**Хүснэгт 37.** Ядуурлын түвшин, бүсээр

|  |  |  |  |  |  |  |
| --- | --- | --- | --- | --- | --- | --- |
| Үзүүлэлт | **2012** | **2014** | **2016** | **2018** | **2020** | **2022** |
| **Улсын дундаж** | **27.4** | **21.6** | **29.6** | **28.4** | **27.8** | **27.1** |
| Хот | 23.3 | 18.8 | 27.1 | 27.2 | 26.5 | 23 |
| Хөдөө | 35.4 | 26.4 | 34.9 | 30.8 | 30.5 | 35.6 |
| Баруун бүс | 32.3 | 26 | 36 | 31.8 | 31.5 | 36.5 |
| Хангайн бүс | 38.5 | 25.3 | 33.6 | 30.8 | 31.4 | 33.5 |
| Төвийн бүс | 28.2 | 22.2 | 26.8 | 26.1 | 25.2 | 24.6 |
| Зүүн бүс | 33.4 | 31.4 | 43.9 | 37.4 | 33.3 | 35.3 |
| Улаанбаатар | 19.9 | 16.4 | 24.8 | 25.9 | 25.4 | 21.6 |

*Эх сурвалж: Статистикийн мэдээллийн нэгдсэн сан*

***Улаанбаатар хотын нөхцөл байдал:*** Нийслэл Улаанбаатар хот нь 1990 онд 560.6 мянган хүн амтай байсан бол 2000 онд 760 мянган хүн, 2010 онд 1,112.3 мянган хүн, 2024 онд 421,6 мянган өрхийн 1,640 мянган хүн болж тус тус өссөн байна. Энэ нь Монгол Улсын нийт хүн амын 47.6 хувийг эзэлж байна. Нийслэлийн хүн амын өсөн нэмэгдэхийн хэрээр авто замын ачаалал жил ирэх тусам нэмэгдэж зам тээврийн салбарын дэд бүтцийг нэмэгдүүлэх, тогтвортой хөгжлийн үзэл баримтлалд нийцсэн, хотын хөгжил цэцэглэлтийг дэмжсэн, иргэдийн аюулгүй, тав тухтай зорчих нөхцөлийг хангасан багтаамж ихтэй нийтийн тээврийг нэвтрүүлэх, авто замын суурь дэд бүтэц мөн явган хүний зам, унадаг дугуйн замын сүлжээг эрс сайжруулах хэрэгцээ шаардлага тулгарч байна.

Нийслэлийн нутаг дэвсгэрийн хэмжээнд 2024 оны байдлаар гол болон туслах авто замын сүлжээний нийт урт 584.6 км ба ихэнх хэсэгт ачаалал их, замын чанар хангалтгүй, эвдрэл гэмтэл ихтэй байна. Нийслэл хотын авто замын сүлжээний зонхилох хэсэг (75 орчим хувь) нь Улаанбаатар хотын барилгажсан хэсгийн нутаг дэвсгэрт байршиж байна.

Улаанбаатар хотын хувьд зорчилт хөдөлгөөний төлөвийн тухайд сүүлийн жилүүдэд авто машины зорчилт 35 хувиас 48 хувь болж нэмэгдэж харин нийтийн тээврийн зорчилт нь 60 хувиас 34 хувь болж эрс буурсан байна. 2024 оны байдлаар нийт 679.000 тээврийн хэрэгсэл бүртгэлтэй байгаа нь авто замын багтаамжаас З дахин хэтэрсэн үзүүлэлт юм.

Нийслэл иргэдийн ая тухтай байдлыг хангах, Улаанбаатар хотын авто замын сүлжээг хөгжүүлэх зорилтын хүрээнд 2021-2023 оны хооронд нийт 79.4 км авто зам, 1832.2 у/м гүүр, 44 км авто замд өргөтгөл шинэчлэлт, 48.4 км унадаг дугуйн зам, 43,000 м2 явган зам, 2 байршилд авто машины нүхэн гарц, 206,171 м2 авто замын нөхөөс, 660,010 у/м авто замын заадас, 171,779 м2 тэмдэглэгээ, 6079 ширхэг авто замын тэмдэг, 7275 м борооны ус зайлуулах шугам, 1016 авто машины ил зогсоолын ажлыг тус тус хэрэгжүүлсэн.

Улаанбаатар хотын гудамж замын сүлжээний хөндлөн тэнхлэгийн авто замын хөдөлгөөний эрчим нь 347,000 тээврийн хэрэгсэл, босоо тэнхлэгийн дагуух авто замуудын хөдөлгөөний эрчим нь 259,500 авто машин зорчиж байна.

|  |  |
| --- | --- |
| **Хүснэгт 38.** Улаанбаатар хотын авто замын хөндлөн тэнхлэг | **Хүснэгт 39.** Улаанбаатар хотын авто замын босоо тэнхлэг |
|

|  |  |
| --- | --- |
| **Авто зам / гудамж** | **Нэг урсгалын ачаалал (машин/24цаг)** |
| Энхтайваны өргөн чөлөө | 27,000-42,000 |
| Наадамчдын гудамж | 27,600-46,000 |
| Нарны зам | 17,000-28,000 |
| Нийслэл хүрээ өргөн чөлөө | 19,000-32,000 |
| Богд уулын арын зам | 8,000-10,000 |
| Их тойруу Доржийн гудамж | 23,000-35,000 |
| Энэбишийн өргөн чөлөө | 27,000-32,000 |
| Дүнжингаравын гудамж | 17,000-20,000 |

 |

|  |  |
| --- | --- |
| **Авто зам / гудамж** | **Нэг урсгалын ачаалал (машин/24цаг)** |
| Энхтайваны гүүр | 23,000-31,000 |
| Олимпын гудамж | 24,000-32,000 |
| Ард-Аюушийн өргөн чөлөө | 25,000-38,000 |
| Сонсголонгийн гудамж | 18,000-25,000 |
| Ажилчны гудамж | 25,000-32,000 |
| Нарны гүүр | 20,000-32,000 |
| Их тойруу Намъяжугийн гудамж | 22,000-28,000 |
| Чингэлтэй өргөн чөлөө | 21,000-36,000 |

 |

*Эх сурвалж: НЗДТГ*

“Их багтаамжийн нийтийн тээврийн хэрэгсэл Метро” төслийг хэрэгжсэнээр хотын төвийн бүсийн замын хөдөлгөөний нэвтрүүлэх чадвар 25%-иар нэмэгдэж, өдөрт дунджаар 17’000 орчим хүн тээвэрлэж, хөдөлгөөний эрчим 16%-аар буурах ба нүүрстөрөгчийн давхар ислийн ялгаруулалт буурна гэж тооцоолсон.

“Тусгай замын (BRT) их багтаамжийн автобус төсөл” хэрэгжсэнээр эдийн засгийн дотоодын үр өгөөж 12%-с дээш, нийтийн тээврийн хэрэгслийн зорчих дундаж хурд одоогийн 8 км/цагаас 20-25км/цаг болж нэмэгдэх ба хуваарийн дагуу зорчих боломжтой болох юм.

Нийтийн тээврийн олон төрөл, авто замын сүлжээний хүртээмжийг нэмэгдүүлэх томоохон бүтээн байгуулалтын ажлаас гадна “Улаанбаатар-20 минутын хот” цогц хөтөлбөрийг хэрэгжүүлсний дүнд хотын авто замын түгжрэлийн өнөөгийн нөхцөл байдалд өөрчлөлт гарч, салбарын гол шалгуур үзүүлэлтийг хэмжих, үнэлэх бодитой нөхцөл бүрдэнэ.

Улаанбаатар хотын тулгамдаж буй асуудлуудыг шийдвэрлэхээр урт, дунд, богино хугацаанд Улаанбаатар хотын авто замын сүлжээг нэмэгдүүлэх, нийтийн тээврийн чанар хүртээмж, менежментийн тогтолцоог сайжруулах, автобусны чиглэлийг оновчтой болгох, Улаанбаатар Метро, Хөнгөн галт тэрэг (Трамвай), Дүүжин замын тээвэр төслийн бүтээн байгуулалтыг ажлыг эхлүүлэх, дугуйн зам, явган хүний замын цогц төлөвлөлтийг хийх төсөл, арга хэмжээг үе шаттайгаар хэрэгжүүлнэ.

***Улаанбаатар хотын агаар, орчны бохирдол:*** 2024-2025 оны халаалтын улиралд  нийслэлийн агаарын чанарыг сайжруулах бүсэд  сайжруулсан шахмал түлшний 582 борлуулалтын цэгийг нээн  ажиллуулж, тээврийн 29 аж ахуйн нэгж байгууллагатай “Сайжруулсан шахмал түлш тээвэрлэх гэрээ”-г байгуулан 646,087 тн түлшийг борлуулалтын цэг, агуулахад тээвэрлэн хүргэсэн байна. 2024 онд нийслэлийн 7 дүүргийн хэмжээнд 40 агуулахыг түрээсэлж 100,000 тонн шахмал түлшний нөөц бүрдүүлсэн бол 2025 оны 01 дүгээр сарын 08-ны өдрийн байдлаар агуулахын түрээсийн гэрээ байгуулсан 34 агуулахад нийт 58,450.3 тонн сайжруулсан шахмал түлшний нөөцийг бүрдүүлэн ажиллаж байна.

Нийслэлийн агаарын чанарыг гэр хороолол, автозам, орон сууцны хороолол, үйлдвэрийн дүүрэг орчмын 19 цэгт агаар бохирдуулах бодис болох хүхэрлэг хий (SO2), азотын давхар исэл (NO2), РМ2.5, PM10 тоосонцор, нүүрстөрөгчийн дутуу исэл (CO), озон (О3) болон цаг уурын үзүүлэлтүүдийг автомат багажаар 24 цаг тасралтгүй тодорхойлж байна. Үүнээс Цаг уур, орчны шинжилгээний газрын харьяа 13, Нийслэлийн Агаар, орчны бохирдолтой тэмцэх газрын харьяа 6 харуул ажиллаж байна.

2024 оны хүйтний улирлын үер Улаанбаатар хотын агаар дахь агаар бохирдуулах бодисын дундаж агууламжийг өмнөх оны мөн үетэй харьцуулахад PM10 тоосонцор 7 мкг/м3-ээр буюу 5 хувиар, хүхэрлэг хий (SO2) нь 17 мкг/м3-ээр буюу 10 хувиар бага, харин PM2.5 тоосонцор 4 мкг/м3-ээр буюу 4 хувиар, азотын давхар исэл (NO2) нь 7 мкг/м3-ээр буюу 11 хувиар тус тус их байна.

Улаанбаатар хотын агаарын бохирдлыг бууруулж, иргэдийн эрүүл, аюулгүй орчинд амьдрах нөхцөлийг бүрдүүлэх хүрээнд яндангүй бүсийн хилийн заагийг тодорхойлж, бүсэд мөрдөх журмыг боловсруулан батлуулж, гэр хорооллын айл өрхийн дулаан хангамжийг бусад эх үүсвэрт үе шаттайгаар шилжүүлэх арга хэмжээг хэрэгжүүлнэ. Мөн нийслэлийн болон төрийн өмчийн халаалтын зуухыг буулгаж, төвлөрсөн дулаан хангамж, хий, цахилгаанд холбох ажлыг үргэлжлүүлэхийн зэрэгцээ гэр хорооллын байшин, сууцны дулааны алдагдлыг бууруулах бодлого хэрэгжинэ. Мөн гэр хорооллоос үүдэлтэй агаар, орчны бохирдлыг бууруулах хүрээнд Улаанбаатар хотыг олон төвт хот болгон хөгжүүлж, хүн амын нягтаршил суурьшлыг зөв төлөвлөж, гэр хороололд нийгмийн болон инженерийн дэд бүтцийг ойртуулах дэд төв, орон сууцжуулах төслийг үргэлжлүүлэн хэрэгжүүлнэ.

## Засаглал, хүний эрхийн нөхцөл байдал

Улсын Их Хурал 2024 оны 5 дугаар сарын 2-ны өдөр "Монгол Улс дахь хүний эрх, эрх чөлөөний байдлын талаарх 23 дахь илтгэл, Эрүү шүүлтээс урьдчилан сэргийлэх үйл ажиллагааны 2023 оны тайланг хэлэлцсэнтэй холбогдуулан авах зарим арга хэмжээний тухай" 37 дугаар тогтоолыг баталж, Засгийн газарт дараах чиглэлээр арга хэмжээ авахыг даалгасан :

* Эрүүл, аюулгүй орчинд амьдрах эрхийг хангах чиглэлээр байгаль орчны салбарын хууль тогтоомжийг хүний эрхийн шалгуурт нийцүүлэх, агаар, орчны бохирдлын асуудлыг хариуцах бүтэц, тогтолцоог бүрдүүлэх.​
* Эрүү шүүлтээс урьдчилан сэргийлэх чиглэлээр цагдан хорих таслан сэргийлэх арга хэмжээний хэрэглээг бууруулах, шүүхийн шийдвэрийн хяналтыг сайжруулах, өмгөөлөгчдийн оролцоог хангах.
* Боловсролын хүртээмжийг нэмэгдүүлэх, цахим боловсролын дэд бүтцийг сайжруулах, эмзэг бүлгийн хүүхдүүдийн сурч боловсрох эрхийг хангах.
* Хэвлэл мэдээллийн эрх чөлөөг хангах чиглэлээр сэтгүүлчдийн аюулгүй байдлыг хамгаалах, мэдээлэлд хандах эрхийг баталгаажуулах хууль тогтоомжийг сайжруулах.​

Хүний эрх ба хуулийн засаглалын индекс (Fund for Peace, 2024) Монгол Улсын хүний эрх, хуулийн засаглалын үзүүлэлт 2022 онд 4.1 байсан бол 2024 онд 4.4 болж өссөн нь зарим талаараа ахиц гарсныг харуулж байна.

1.4.1. Хууль зүй, дотоод хэрэг

Хууль зүй, дотоод хэргийн салбар нь нийгмийн үнэт зүйл, зарчим, улс орны хөгжлийн шаардлагад нийцсэн, авлига, албан тушаалын болон шинэ төрлийн гэмт хэрэг, зөрчилтэй тэмцэх, урьдчилан сэргийлэх, хариуцлага тооцох чадавхтай эрүүгийн хууль тогтоомжийн тогтолцоог бүрдүүлэх, авлига, ашиг сонирхлын зөрчилтэй тэмцэх ажлыг эрчимжүүлэх, төрийн байгууллагын үйлчилгээг иргэдэд хүнд сурталгүй, ил тод, шударга, хүртээмжтэй болгох, хүний эрх, эрх зүйт ёсны зарчимд нийцүүлэх механизмыг бий болгоход чиглэсэн багц хуулийн төслүүдийг боловсруулж, УИХ-аар батлуулсан.

Монгол Улсын Их Хуралд дараах хуулийн төслийг Засгийн газраас өргөн мэдүүлээд байна. Үүнд:

* Төрийн болон орон нутгийн өмчит компанийн тухай;
* Төлбөрийн чадваргүйдлийн тухай /Дампуурлын тухай хуулийн шинэчилсэн найруулга / хуулийн шинэчилсэн найруулгын төсөл:
* Холбооны эрх зүйн байдлын тухай:
* Сангийн эрх зүйн байдлын тухай:
* Хуульчийн эрх зүйн байдлын тухай /Шинэчилсэн найруулга/:
* Бооцоот таавар, хонжворт сугалааны тухай:
* Казиногийн тухай:
* Бооцоот морин уралдааны тухай:
* Шүгэл үлээгчийн эрх зүйн байдлын тухай:
* Эрүүгийн хуульд нэмэлт, өөрчлөлт оруулах тухай:
* Зарим төрлийн хяналт шалгалтыг түр зогсоох тухай:
* Автотээврийн тухай хуульд нэмэлт, өөрчлөлт оруулах тухай:
* Монгол Улсын иргэн гадаадад хувийн хэргээр зорчих, цагаачлах тухай:
* Хууль тогтоомжийн тухай хуульд нэмэлт, өөрчлөлт оруулах тухай:
* Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуульд нэмэлт, өөрчлөлт оруулах тухай.

**Цагдаагийн байгууллага:** Цагдаагийн албаны болон Дотоодын цэргийн тухай хуульд орсон нэмэлт, өөрчлөлттэй холбоотой Хууль зүй, дотоод хэргийн сайдын тушаалаар Дотоодын цэргийн штаб, Зөрчлийн хэрэг бүртгэх алба, Санхүү, ар талын алба, Урьдчилан сэргийлэх газар, Кибер гэмт хэрэгтэй тэмцэх газар, Шуурхай удирдлагын ажиллагааны хэлтэс, Цагдаа, дотоодын цэргийн судалгааны төвийн албан тушаал, орон тоо, цол, цалингийн зэрэглэлийг шинэчлэн батлуулсан нь байгууллагын хэвийн ажиллах нөхцөлийг бүрдүүлэх, бүтэц, зохион байгуулалт, үйл ажиллагааг боловсронгуй болгох, бэхжүүлэх чиглэлээр ажиллаж байна.

Цагдаа, дотоодын цэргийн байгууллага нь нийт 12290 алба хаагчтай үйл ажиллагаа явуулж байна.

Цахим гэмт хэрэгтэй тэмцэх, хязгааргүй интернэт орчинд иргэдийн хохирлыг царцаах олон улсын туршлагыг судалж, Кибер гэмт хэрэгтэй тэмцэх төвийг байгуулснаар цагдаагийн байгууллага 300-400 хохирогчтой болсны дараа илрүүлдэг байсан асуудлыг байхгүй болгож, иргэдийг цахим гэмт хэргийн хохирогч болохоос өмнө, гэмт этгээдэд мөнгө, эд хөрөнгөө залилуулахаас өмнө илрүүлэх бүрэн боломжтой болсон.

Нийслэл, дүүргийн хэмжээнд гудамж, зам, талбайд суурилуулсан болон аж ахуйн нэгж, байгууллагын гадна орчны хяналтын камеруудыг нэгтгэн зохион байгуулах, хяналт тавих чиг үүрэг бүхий “Теле камерын хяналтын нэгдсэн төв”-ийг Нийслэлийн Засаг даргын Тамгын газрын дэргэд, "Теле камерын хяналтын дэд төв”-үүдийг дүүргийн Засаг даргын Тамгын газрын дэргэд тус тус байгуулахаар шийдвэрлэж, нийслэлийн автозамын 176 уулзварыг бүрэн камержуулахад шаардагдах 80.1 тэрбум төгрөгийн санхүүжилтийг Нийслэлийн 2024 оны төсвийн хөрөнгөөр шийдвэрлэсэн.

Орон нутагт Архангай, Орхон, Өвөрхангай, Говь-Алтай, Ховд, Төв, Увс, Сэлэнгэ, Баян-Өлгий зэрэг 9 аймагт “Теле камерын хяналтын дэд төв”-ийг байгуулж, Нийслэл хотод Чингэлтэй дүүрэг үйл ажиллагааг хэвийн явуулж байна.

Мөн Баянхонгор, Булган, Дархан-Уул, Дорноговь, Дорнод, Сүхбаатар, Хөвсгөл, Хэнтий аймагт “Теле камерын хяналтын дэд төв”-ийн засвар болон тоног төхөөрөмж шилжүүлэх, угсралтын ажлын явц 20-90 хувьтай явагдаж байна.

Цагдаагийн байгууллага 2024 онд иргэн, хуулийн этгээдээс гэмт хэрэг, зөрчлийн шинжтэй 323,607 гомдол, мэдээлэл хүлээн авч шалгасан нь өмнөх оноос 14,547 буюу 4.7 хувиар өсч, гэмт хэргийн шинжтэй 116,320 (35.9 хувь), зөрчлийн шинжтэй 198,889 (61.5 хувь) гомдол, мэдээллийг шийдвэрлэсэн байна.

**График 21.** Бүртгэгдсэн гэмт хэргийн тоо, 2019-2024 он

*Эх сурвалж: Хууль зүй, дотоод хэргийн яам*

**Хил хамгаалах байгууллага:** Хил хамгаалах байгууллага нь Монгол Улсын хилийн халдашгүй дархан байдал, хилийн аюулгүй байдлыг хангаж, чиг үүргийн хүрээнд улсын хил хамгаалалтыг зохион байгуулахдаа хилийн асуудлаар байгуулсан Монгол Улсын олон улсын гэрээ, хэлэлцээр, Монгол Улсын Үндсэн хууль, Монгол Улсын хилийн тухай хуулийг мөрдлөг болгон ажиллаж байна.

Монгол Улс нь 8,252.6 км урт хилийн шугамтайгаас 7,351.6 км хуурай газрын, 901,058 км усан хилтэй. ОХУ-тай 3,543 км, БНХАУ-тай 4,709.6 км хэсгээр хиллэдэг.

Монгол, Оросын Улсын хилд “Монгол-Оросын хамтарсан хил хамгаалалтын механизм”, “Хамгаалалт-2023” хамтарсан ажиллагаа, Монгол, Хятадын хилд “Улсын хил хамгаалалтын талаар хамтран ажиллах тухай хэлэлцээр”-ийг байгуулан, хэрэгжүүлж ажилласан.

Монгол Улсын хилээр хилийн зөрчил 23 удаагийн 28 хүн, хилийн дэглэмийн 28, хил орчмын дэглэмийн 284 удаагийн зөрчлийг илрүүлж, хилийн асуудлаар байгуулсан олон улсын гэрээ, холбогдох хууль тогтоомжийн дагуу шийдвэрлэсэн.

Хилийн 26 боомт ажиллаж, 153 орны 7,179,128 зорчигч, 78 орны 5,411,745 тээврийн хэрэгслийг шалган нэвтрүүлснийг өмнөх оны мөн үетэй харьцуулахад улсын хилээр нэвтэрсэн зорчигч 25.7 хувиар, тээврийн хэрэгсэл 4.0 хувиар тус тус өссөн.

Хилийн (бүрэн эрхт) төлөөлөгчийн 29, хилийн боомтын төлөөлөгчийн 23, орлогчийн 33, туслах (туслагч)-ын 556, нийт 641 удаагийн уулзалт хийгдэж, өмнөх оны мөн үеэс 24.2 хувиар өссөн. Улсын хилийн зурвас, боомт, бүсэд нэвтрэх зөвшөөрлийг 2,669 аж ахуйн нэгж, байгууллагад олгосон. Өмнөх оны мөн үеэс 21.2 хувиар өссөн.

**Хүснэгт 40**. Улсын хилээр нэвтэрсэн зорчигч, тээврийн хэрэгсэл

|  |  |  |  |  |
| --- | --- | --- | --- | --- |
| **Он** | **Орон** | **Зорчигч** | **Орон** | **Тээврийн хэрэгсэл** |
| 2020 | 130 | 1316059 | 40 | 2566849 |
| 2021 | 137 | 643385 | 48 | 1882931 |
| 2022 | 166 | 2016206 | 61 | 2637283 |
| 2023 | 184 | 5334855 | 89 | 5192901 |
| 2024 | 153 | 7179128 | 78 | 5411745 |

*Эх сурвалж: Хууль зүй, дотоод хэргийн яам*

Хилийн цэргийн 20 ангид Хил хамгаалалтын удирдлагын, 58 салбарт хяналтын төв байгуулж, хил хамгаалалтад шилжүүлсэн. Улсын хил хамгаалалтад нисгэгчгүй нисэх хэрэгсэл (дрон)-ийг давхардсан тоогоор 3,855, нисдэг тэрэг 10, Цесна гранд краван бага оврын онгоц 31 удаа ашигласан. Дорнод аймаг дахь хилийн цэргийн 0306 дугаар ангийн хариуцсан хэсгийн хил хамгаалалтыг нисгэгчгүй нисэх хэрэгсэл (дрон)-ээр зохион байгуулж, эхэлсэн.

**Шүүхийн шийдвэр гүйцэтгэх ерөнхий газар:** Монгол Улсын хэмжээнд Шүүхийн шийдвэр гүйцэтгэх ерөнхий газрын харьяанд чиглэл хариуцсан алба 3, газар 3, хорих анги 21, шүүхийн шийдвэр гүйцэтгэх газар 16, шүүхийн шийдвэр гүйцэтгэх хэлтэс 6, бусад салбар нэгж 14, нийт 63 нэгжид офицер 1779, ахлагч 1652, энгийн 16, нийт 3447 алба хаагч үүрэг гүйцэтгэж байна.

Шүүхийн шийдвэр гүйцэтгэх байгууллагын хэмжээнд хаалттай тусгай нэгж 1, хаалттай дэглэмтэй хорих анги 5, нээлттэй, хаалттай дэглэмтэй хорих анги 8, нээлттэй дэглэмтэй хорих анги 7, сургалт-хүмүүжлийн тусгай байгууллага 1, төрөлжсөн эмнэлэг 1, нэгдсэн эмнэлэг 1, нийт 21 хорих ангид хорих ял эдлүүлэх ажиллагааг хэрэгжүүлж байна.

Сүүлийн 4 жилийн хугацаанд нээлттэй дэглэмд ял эдэлж буй хоригдлын тоо 642 орчмоор буюу 24.7 хувиар өссөн нь хорих ангийн ачаалал нэмэгдэж, хорих байрны багтаамж хүрэлцэхгүй байх үр дагаврыг үүсгэхийн сацуу хорих ангийн алба, нэгжид ажиллах алба хаагчдын орон тоог нэмэгдүүлэх шаардлагыг бий болгож байна.

Эрүүгийн хуулийн шинэчилсэн найруулгад тусгагдсан зорчих эрхийг хязгаарлах ялыг хэрэгжүүлэх, гэмт хэрэг, зөрчил үйлдсэн этгээдийн нийгмээс тусгаарлахгүйгээр хорихоос өөр төрлийн ялыг оногдуулах тогтолцоог бий болгох ажлын хүрээнд “Цахим хяналт, удирдлагын төв”-ийг байгуулан, ялын хэрэгжилтэд хяналт тавин ажиллаж байна. Өнөөдрийн байдлаар зорчих эрхийг хязгаарлах ялаар шийтгүүлсэн 1233ялтан ял эдэлж байна.

**Улсын бүртгэл:** Улсын бүртгэлийн цахим үйлчилгээний 104 ширхэг киоск машиныг бүртгэлийн анхан шатны нэгжүүдэд байршуулан, 29 төрлийн лавлагаа, үйлчилгээг үзүүлж байна. Үүнд:

Лавлагаа **20**: Иргэний улсын бүртгэл **12**, Хуулийн этгээдийн улсын бүртгэл **~~4~~ 6**, Эд хөрөнгийн эрхийн улсын бүртгэл **2**.

Үйлчилгээ 9: Иргэний улсын бүртгэл **4**, Хуулийн этгээдийн улсын бүртгэл **2**, Эд хөрөнгийн эрхийн улсын бүртгэл **3**.

Өндөр настан, хөгжлийн бэрхшээлтэй иргэн, алслагдсан газарт оршин суугч, хүнд өвчтэй иргэн, цэргийн анги, асрамжийн газар, хорих байгууллагад байгаа иргэдэд дараах үйлчилгээг зөөврийн төхөөрөмжөөр үзүүлж эхэлсэн.

* Иргэний улсын бүртгэлийн 10;
* Хуулийн этгээдийн улсын бүртгэлийн 8;
* Эд хөрөнгийн эрхийн улсын бүртгэлийн 9 төрлийн лавлагаа, үйлчилгээ.
* Гадаад паспорт захиалах зориулалт бүхий 7 ширхэг киоск машины программ хангамжийн хөгжүүлэлтийг хийж, угсралтыг гүйцэтгэсэн.

Төрийн цахим үйлчилгээний нэгдсэн портал /e-mongolia, e-business/-д эд хөрөнгийн эрхийн улсын бүртгэлийн 13, Хуулийн этгээдийн улсын бүртгэлийн 7, нийт 20 (давхардсан тоогоор) үйлчилгээг шинээр нэвтрүүллээ.

**Шүүх шинжилгээний байгууллага:** Шүүх шинжилгээний байгууллагын үйл ажиллагааг цахимжуулах ажлын хүрээнд “Гэрэгэ Киоск” ХХК-тай хамтран байгуулсан гэрээний дагуу Шүүх шинжилгээний ерөнхий газрын 2-р байранд шүүх эмнэлгийн зарим шинжилгээний төлбөр хураамжийг иргэд өөртөө үйлчлэх төлбөр тооцооны Киоск төхөөрөмж байршуулан үйл ажиллагаанд оруулсан. Гэрэгэ Киоск төхөөрөмжөөр 60 гаруй байгууллагын 600 орчим үйлчилгээг цахим хэлбэрт шилжүүлэн хүлээн авах боломжтой болсон.

**Гадаадын иргэн харьяатын газар:** Монгол Улсад зорчиж буй гадаадын иргэнд виз, визийн зөвшөөрөл олгох, бүртгэл хийж, хяналт тавих, иргэний харьяаллын асуудлыг шийдвэрлүүлэх, олон улсын болон гадаад улсын төрийн бус байгууллагын салбар, төлөөлөгчийн газарт Монгол улсад үйл ажиллагаа явуулах зөвшөөрөл олгох, гадаад улсын иргэнд Монгол Улсын харьяат хүүхэд үрчлүүлэх асуудлыг шийдвэрлэх зэрэг Үндэсний аюулгүй байдлыг хангах тусгайлсан чиг үүргийг гүйцэтгэж байна.

Хилийн боомтод виз олгох үйлчилгээг түргэн шуурхай зохион байгуулах, хил дээр үүсэх ачааллыг бууруулах зорилгоор визийн мэдүүлгийн хуудсыг цахимаар бөглөх “Eform” программ хангамжийг шинээр хөгжүүлж, үйл ажиллагаанд нэвтрүүллээ.

“Гадаадын иргэнд Монгол Улсад оршин суух, харьяалалгүй хүнд зорчих үнэмлэх олгох, хэвлэх болон тэдгээрийг эзэмших, хадгалах, ашиглах журам”-ыг баталснаар оршин суух үнэмлэх хэвлэх үйл ажиллагааг бие даан эрхэлж байна.

**Архивын ерөнхий газар:** Монгол Улсын Засгийн газар, БНСУ-ын Засгийн газар хоорондын хэлэлцээрийн дагуу “Архивын ерөнхий газрын цогцолбор барилгын тоног төхөөрөмж, техник хэрэгслийн хангалт” төслийг Хууль зүй, дотоод хэргийн яам хариуцан Архивын ерөнхий газарт 2022 оноос хэрэгжүүлж 2025 оны 1 дүгээр сарын байдлаар төслийн гүйцэтгэл 100 хувийн гүйцэтгэлтэй, хүлээн авахаар ажиллаж байна.

Архивын сан хөмрөгийг аман түүхийн эх сурвалжаар баяжуулах, Монгол Улсын нийгэм, улс төр, эдийн засаг, шинжлэх ухаан, спорт, соёл, урлаг, боловсролын салбарын зүтгэлтнүүдийн дурсамж яриа, түүхэн үйл явдлыг дүрс бичлэг, дуу авиа, гэрэл зурагт буулган архивлан үлдээж, хойч үедээ өвлүүлэн үлдээх зорилгоор 2020 оноос эхлэн “Баримтат аман өв” төслийг хэрэгжүүлж 30 гаруй аман өвийг чанарын өндөр түвшинд 4К дүрс бичлэгээр хүлээн авч, архивлан Үндэсний төв архивыг баяжуулан ажилласан, мөн олон нийтэд контент нэвтрүүлэг бэлтгэсэн хүргэж архивын баримтыг түүхийн бүх сурвалжаар бүрдүүлэн ажиллалаа.

**Дотоод хэргийн их сургууль:**  “Нийгэмд шударга ёсыг тогтоох чин эрмэлзэл, төлөвшил бүхий иргэнийг бэлтгэх, аюулгүй байдал, хууль зүй, дотоод хэргийн салбарын мэдлэг оюуны төв байх” эрхэм зорилго дэвшүүлэн бүрэлдэхүүн 12 сургууль, Эрдэм шинжилгээний хүрээлэн болон эрдэм шинжилгээ, сургалтын ажилд дэмжлэг үзүүлэх чиг үүрэг бүхий бусад албадын дэмжлэгтэйгээр мэргэжлийн боловсрол, бакалавр, магистр, докторын шаталсан сургалтын 50 хөтөлбөр хэрэгжүүлж, 30 гаруй чиглэлээр эрдэм шинжилгээний үйл ажиллагаа явуулж байна. Тус Их сургууль нь өнөөдөр 600 орчим багш, албан хаагч, ажилтан, 3000 гаруй сонсогч, суралцагчтай бөгөөд жилд 1800 гаруй мэргэжилтнийг захиалагч байгууллагын эрэлт хэрэгцээнд нийцүүлэн бэлтгэж байна.Түүнчлэн Эрдмийн зөвлөл, Магистр, Докторын зэрэг хамгаалуулах зөвлөл, профессорын судалгааны багуудыг байгуулан, эрдэм шинжилгээ-сургалт-үйлдвэрлэлийн нэгдлийг хангах чиглэлээр тогтвортой үйл ажиллагаа явуулж, үндэсний хэмжээний их сургууль болон өргөжих суурь нөхцөл хангагдсан.

**Хууль зүйн туслалцааны төв:** Хууль зүйн туслалцааны төв нь одоогоор бүх аймаг, дүүрэг, сум дундын шүүх бүхий 6 суманд нийт 35 салбартайгаар төлбөрийн чадваргүй болон эмзэг бүлгийн иргэдэд үнэ төлбөргүй хууль зүйн туслалцааг үзүүлж байна.

Улсын Их Хурлаас Хууль зүйн туслалцааны тухай хуулийг 2022 онд шинэчлэн баталсан бөгөөд үнэ төлбөргүй өмгөөллийн үйлчилгээг эрүүгийн хэргийн холбогдогчоор хязгаарлахгүйгээр иргэний, захиргааны болон зөрчлийн зарим хэрэгт, мөн гэмт хэргийн гэрч, тодорхой төрлийн гэмт хэргийн хохирогчид үзүүлж байна.

**Хүснэгт 41.** Хууль зүйн туслалцаа

|  |  |  |
| --- | --- | --- |
| **дд** | **Үйлчилгээний төрөл** | **Үйлчилгээ авсан иргэдийн тоо** |
| **2019** | **2020** | **2021** | **2022** | **2023** | **2024** |
| 1 | Хууль зүйн зөвлөгөө | 14975 | 11445 | 7974 | 7687 | 10778 | 11498 |
| 2 | Өмгөөллийн үйлчилгээ | 3178 | 2921 | 2399 | 2677 | 2850 | 2927 |

*Эх сурвалж: Хууль зүй, дотоод хэргийн яам*

 **Мэдээлэл шуурхай удирдлагын төв:** Яаралтай тусламжийн үйлчилгээний чанар, хүртээмжийг нэмэгдүүлэх, дэвшилтэт техник, технологи нэвтрүүлэх, үйл ажиллагааг боловсронгуй болгох зорилгоор Монгол Улсын Шадар сайд, Хууль зүй, дотоод хэргийн сайд, Эрүүл мэндийн сайд нарын 2010 оны 07 дугаар сарын 07-ны өдрийн 42/123/246 дугаар хамтарсан тушаалаар Мэдээлэл, шуурхай удирдлагын төвийг байгуулсан.

Мэдээлэл, шуурхай удирдлагын төв нь 5 хэлтэстэй, 161 алба хаагч, ажилтантайгаар үйл ажиллагаагаа явуулж, Улаанбаатар хотын төвийн 6 дүүргийн нутаг дэвсгэрээс тусгай дугаарын 101, 102, 103, 105 утсаар гэмт хэрэг, зөрчил, гал түймэр, гамшиг осол, түргэн тусламжийн дуудлага, мэдээллийг хүлээн авч бүртгэн, цагдаа, онцгой байдал, түргэн тусламжийн байгууллагуудад дамжуулан ажиллаж байна.

Тусгай дугаарын 101, 102, 103, 105 утсаар өдөрт дунджаар 9000 дуудлага хүлээн авч, үүнээс 3000 орчим дуудлага, мэдээллийг бүртгэж, цагдаа, онцгой байдал, түргэн тусламжийн байгууллагуудад дамжуулан ажиллаж байна.

Улаанбаатар хотын төвийн 6 дүүргийн хэмжээнд өдөрт Гал түймэр унтраах, аврах 12 ангийн 36, Аврах ангийн 5 автомашин, Нийслэлийн түргэн тусламжийн төв, харьяа 4 салбарын 43 түргэн тусламжийн машин, цагдаагийн 14 хэлтсийн 91 авто эргүүлийн машин дуудлага, мэдээллийн дагуу ажиллаж байна.

1.4.2. Батлан хамгаалах

Өнөөдөр дэлхий, бүс нутгийн хэмжээнд цэрэг, улс төрийн нөхцөл байдал тогтворгүй, хурцадмал байдалтай, цар тахлаас үүдэлтэй хямрал бүрэн арилаагүй, ОХУ-ын Украйнд явуулж байгаа цэргийн тусгай ажиллагаанаас улбаатай улс орнуудын эдийн засаг, нийгмийн орчинд олон бэрхшээлтэй асуудлуудыг бий болгож байгаагийн зэрэгцээ Монгол Улсын аюулгүй байдлын орчин, нийгэм, эдийн засагт ч шууд болон дам байдлаар нөлөөлж байна.

Зэвсэгт хүчний тухай хуулийн өөрчлөлтийн хүрээнд Зэвсэгт хүчинд Тусгай хүчний, Кибер аюулгүй байдлын, Барилга-инженерийн цэрэг бий болсонтой холбогдуулан Засгийн газрын тогтоол, Батлан хамгаалахын сайдын тушаалаар Зэвсэгт хүчинд шинээр “Тусгай хүчний цэргийн командлал”, “Кибер аюулгүй байдлын цэргийн командлал”, “Барилга-инженерийн цэргийн удирдах газар” байгуулж, тэдгээрийг бие даан үйл ажиллагаа явуулах эрх зүйн үндсийг бүрдүүлж, бэхжүүлэх чиглэлээр холбогдох арга хэмжээг хэрэгжүүлээд байна.

Батлан хамгаалах эрх ашигт нийцсэн цэргийн зориулалттай зарим техник, тоног төхөөрөмжийг дотооддоо үйлдвэрлэх суурь тавигдсанаар тусгай зориулалтын хөнгөн хуягласан жижиг бүлгийн байлдааны, тагнуул-дайралтын, хөнгөн хуягласан байлдааны цэргийн техник, орон зайн тандалт, агаарын тагнуулын зориулалт бүхий загварын нисгэгчгүй нисэх төхөөрөмж, богино долгионы дунд чадлын радиостанцын анхны загварыг шинээр амжилттай бүтээхийн зэрэгцээ Зэвсэг, галт хэрэглэлийн “Зэв” УТҮГ-ыг Засгийн газрын 2023 оны н/204 дүгээр тогтоолоор байгуулж, 2024 онд үйлдвэрийн тоног төхөөрөмжийг хүлээн авч, үйлдвэрлэл эхлүүлэх бэлтгэлийг хангаад байна. Зэвсэгт хүчний чадавхыг нэмэгдүүлэх, цэргийн техникийг шинэчлэх, сэргээн сайжруулах зорилтын хүрээнд 2018-2023 онд нийт 236.2 тэрбум төгрөгийн үнэ бүхий зэвсэглэл, цэргийн болон тусгай зориулалттай техник, тоног төхөөрөмж, хэрэгслийг буцалтгүй тусламжийн шугамаар хүлээн авсан.

Монгол Улсын аюулгүй байдлыг цэрэг-улс төр, дипломатын аргаар хангах бодлогын хүрээнд батлан хамгаалахын гадаад хамтын ажиллагааг өргөжүүлж, өнөөдрийн байдлаар 39 улстай батлан хамгаалах салбарт харилцаа тогтоон, хамтын ажиллагааг хөгжүүлж байна.

2024 оны 09 дүгээр сарын байдлаар БНӨСУ, Абей муж, Баруун Сахар, БНАКУ, Йемэн, ТАБНУ, БНЛУ зэрэг 7 улсын нутаг дэвсгэрт явагдаж буй олон улсын энхийг дэмжих ажиллагаанд Монгол Улсын Зэвсэгт хүчнээс нийт 889 цэргийн алба хаагч үүргээ нэр төртэй биелүүлж байна. Энхийг дэмжих ажиллагаанд оролцож байгаа Штабын ажилтан, цэргийн мэргэжилтнээр үүрэг гүйцэтгэж байгаа цэргийн алба хаагчдын 13 хувь, цэргийн багийн бие бүрэлдэхүүний 12 хувийг эмэгтэй цэргийн алба хаагчид эзэлж байгаа ба цаашид НҮБ-ын Аюулгүйн Зөвлөлийн “Эмэгтэйчүүд, энх тайван, аюулгүй байдал” тогтоолын дагуу НҮБ-ын энхийг сахиулах ажиллагаанд эмэгтэй алба хаагчдын тоог үе шаттай нэмэгдүүлж 15 хувьд хүргэх чиглэлийг баримтлан ажиллаж байна.

Монгол Улсын Зэвсэгт хүчнээс Энхийг сахиулах ажиллагааны оролцоог нэмэгдүүлэх зорилгоор “Түргэн байрлах хүчний рот”, “Инженерийн рот”, “Цэргийн хээрийн II шатны эмнэлэг”-ийн үндсэн болон өөрийгөө хангах техник, тоног төхөөрөмж, бэлэн байдал, сургалтын түвшнийг НҮБ-ын “Үнэлгээ зөвлөмжийн үзлэг”-т шалгуулж, НҮБ-ын энхийг сахиулах ажиллагааны чадавхын бэлэн байдлын системийн 2 дугаар түвшинд гаргаад байна.

1.4.3. Гадаад харилцаа

Гадаад харилцааны салбарын хувьд 2024 онд өндөр, дээд түвшний айлчлалын тоо түүхэн дээд түвшинд хүрсэн. Олон улсын харилцаанд үүссэн ээдрээтэй байдал, зэвсэгт мөргөлдөөн, томоохон улс гүрнүүд хоорондын талцах явдал гүнзгийрч буй нөхцөлд манай улс “**энхийг эрхэмлэсэн, нээлттэй, бие даасан, олон тулгуурт**” суурь зарчмыг тууштай баримтлах, хоёр хөрш болон гуравдагч хөрш орнуудад ойлгуулах, тэнцвэртэй харилцах, байр сууриа хадгалах, гадаад бодлого, үйл ажиллагааны нэгдмэл байдлыг хангаж, дээд, өндөр түвшний айлчлалуудыг хэрэгжүүлэхэд анхаарсан.

**Хүснэгт 42.** Гадаад харилцааны тоон мэдээлэл

|  |  |  |  |  |  |  |
| --- | --- | --- | --- | --- | --- | --- |
| **№** | **Үзүүлэлт** | **2020** | **2021** | **2022** | **2023** | **2024** |
| 1 | Дээд, өндөр түвшний хэрэгжүүлсэн харилцан айлчлал | - | 17 | 18 | 46 | 34 |
| 2 | Засгийн газар хоорондын комиссын хуралдаан | 3 | 7 | 8 | 11 | 6 |
| 3 | ГХЯ-д хоорондын зөвлөлдөх уулзалт | 11 | 9 | 16 | 21 | 19 |
| 4 | НҮБ-д Монгол Улсын санаачлан батлуулсан тогтоол | 2 | 2 | 2 | 2 | 2 |
| 5 | Тухайн жилд нэгдсэн орсон олон талт олон улсын гэрээ | 5 | 6 | 6 | 6 | 6 |
| 6 | Тухайн жилд байгуулсан Засгийн газар хоорондын гэрээ | 17 | 10 | 24 | 15 | 16 |
| 7 | Тухайн жилд байгуулсан байгууллага хоорондын гэрээ | 24 | 20 | 61 | 41 | 108 |
| 8 | Гадаад бодлого, бүс нутаг, олон улсын харилцааны асуудлаар төрийн албан хаагчдыг мэдээллээр хангах зорилгоор боловсруулж, хүргүүлсэн гадаад хэвлэлийн тойм | - | 245 | 274 | 244 | 250 |
| 9 | Төрийн захиргааны төв, нутгийн захиргааны байгууллагын албан хаагчдад зориулан зохион байгуулсан сургалт | - | 2 | 2 | 2 | 3 |
| 10 | Тухайн жилд шинээр нээсэн эсвэл бүтэц орон тоог өөрчилсөн Дипломат төлөөлөгчийн газар | - | 2 | 3 | - | 2 |
| 11 | Визгүй зорчих улсын тоо | 22 | 23 | 25 | 26 | 30 |
| 12 | Визийн нөхцөл хөнгөвчилсөн улсын тоо | 68 | 69 | 70 | 72 | 74 |
| 13 | Гадаадад амьдарч буй монгол иргэдийн тоо | 122300 | - | 167000 | 211600 | 271446 |
| 14 | Иргэдэд үзүүлсэн консулын үйлчилгээ |  | 60000 | 76141 | 152059 | 151265 |

*Эх сурвалж: Гадаад харилцааны яам*

Гадаад харилцааны салбарт 2024 онд Ерөнхийлөгчийн түвшинд 15, УИХ-ын даргын түвшинд 3, Ерөнхий сайдын түвшинд 8, Гадаад харилцааны сайдын түвшинд 8 айлчлал хэрэгжүүлсэн байна. Засгийн газар хоорондын комиссын 6 хуралдаан, ГХЯ-д хоорондын 19 зөвлөлдөх уулзалт зохион байгуулсан. Мөн энэ онд нийт 6 олон талт гэрээнд гэрээнд нэгдэн орох дотоодын процедураа хангасан бол Засгийн газар хоорондын 16 гэрээ байгуулав.

Манай улсын бусад улстай тогтоосон түншлэлийн түвшнийг авч үзвэл, ОХУ, БНХАУ-тай “Иж бүрэн стратегийн түншлэл”, АНУ-тай “Стратегийн гуравдагч хөршийн түншлэл”, Япон Улстай “Энх тайван, хөгжил цэцэглэлтийн төлөөх Тусгай Стратегийн түншлэл”, БНСУ, БНЭУ, ХБНГУ, БНКазУ-тай “Стратегийн түншлэл”, БНТУ, Канад, Вьетнамтай “Иж бүрэн түншлэл”, Австрали Улстай “Өргөн хүрээний түншлэл”-ийн харилцааг тогтоогоод байна.

Монгол Улсын Ерөнхийлөгчийн ивээл дор 2024 оны 08 дугаар сарын 22-23-нд ‘Дэлхийн эмэгтэйчүүдийн чуулга уулзалт”-ыг НҮБ-тай хамтран зохион байгуулж, “Тогтвортой хөгжлийн төлөөх Улаанбаатарын тунхаглал” гаргав. Чуулга уулзалтад 19 улсын төр, засгийн тэргүүн, парламентын дэд дарга сайд нар, 10 гаруй олон улсын байгууллага, гадаад дотоодын 800 гаруй эмэгтэй манлайлагч оролцов.

Хоёр хөрштэйгөө тэнцвэртэй харилцаж, гуравдагч хөршийн бодлогод ахиц гарсан. Гуравдагч орнуудын төрийн тэргүүн нарыг хүлээн авсан. Тухайлбал ХБНГУ, Швейцар, Словени улсын төрийн тэргүүн нар манай улсад айлчиллаа. АНУ-ын Төрийн нарийн бичгийн дарга, Их Британи, Умард Ирландын Нэгдсэн Хаант Улсын Гадаад харилцааны сайд нар Монгол Улсад айлчилсан. АНУ-тай хийсэн эрчим хүчний яриа хэлэлцээ, УИХ-ын даргын Япон Улсад хийсэн айлчлал гэх зэргээр гуравдагч хөршийн бодлогод ахиц дэвшил гарсан.

2025 онд Монгол, Орос болон Хятадын иж бүрэн стратегийн түншлэлийн харилцааг гүнзгийрүүлэх, улс төрийн харилцан итгэлцэл, ойлголцлыг бэхжүүлэх, хоёр талын болон гурван талын томоохон төсөл, хөтөлбөрүүдийг бодитоор урагшлуулахад анхаарч ажиллана.

Консулын харилцаа, хилийн чанад дахь иргэдийн эрх ашгийг хамгаалах чиглэлээр 2025 онд иргэдийн эрх ашгийг хамгаалах, болзошгүй эрсдэлээс урьдчилан сэргийлэх зөвлөмж сэрэмжлүүлгийг эрчимжүүлж, цахим үйлчилгээний тоо, чанарыг дээшлүүлэх, нэвтрүүлсэн системүүдийн тогтвортой хэвийн ажиллагааг хангах, мэдээллийн нэгдсэн сан бүрдүүлэх, хуурамч бичиг баримт бууруулахад анхаарна.

2026 онд Улаанбаатар хотноо зохион байгуулагдах Цөлжилттэй тэмцэх тухай НҮБ-ын конвенцын Талуудын 17 дугаар бага хурлын бэлтгэл ажлыг хангана.

***Монгол Улсын гадаад харилцаанд тулгарч болзошгүй эрсдэл*** /Дипломат албыг бэхжүүлэх/**:** Олон улсын харилцааны өнөөгийн амаргүй нөхцөл байдал, их гүрнүүд хоорондын зөрчилдөөн, мөн үүнээс үүдэлтэй талцал хуваагдал зэрэг нь хөгжиж буй жижиг орнуудад бодит хүндрэл бэрхшээл, зарим тохиолдолд эрсдэл болж тулгарах магадлал нэмэгдсээр байна. Үндэсний аюулгүй байдал, тусгаар тогтнол, бүрэн эрхт байдлыг улс төр, дипломатын аргаар хангах зорилтыг хэрэгжүүлэх хүрээнд өнгөрсөн хугацаанд манай улс энхийг эрхэмлэсэн, нээлттэй, бие даасан олон тулгуурт гадаад бодлогоо тууштай баримталж, сүүлийн жилүүдэд гадаад харилцаа эрчимтэй бөгөөд идэвхтэй өрнөж ирсэн. Тухайлбал сүүлийн 2-3 жилийн хугацаанд 12 улсын тэргүүн, 7 улсын парламентын дарга, 17 улсын Гадаад хэргийн сайдын айлчлалыг хэрэгжүүлээд байна. Төрийн өндөр, дээд түвшний айлчлалын үр дүнд тухайн улстай харилцах харилцаа, хамтын ажиллагаа өргөжин бэхжихийн хэрээр манай улсын нэр хүнд дэлхийд танигдаж байна.

”Нэг цонх”-ны бодлогыг тууштай баримтлах. Гадаад харилцаа эрс идэвхжиж нийгмийн бүхий л салбарт үйл ажиллагаа явуулж буй буй төрийн байгууллага, орон нутгийн захиргаа гадаад улс орнуудтай харилцах болсонтой холбогдуулан санаатай болон санамсаргүй байдлаар гадаад харилцааны “нэг цонх” алдагдах эрсдэлийг бий болгож байна. Төрийн албан тушаалтнууд гадаад харилцааны асуудал эрхэлсэн төрийн захиргааны төв байгууллагатай уялдаа, зохицуулалтгүйгээр гадны байгууллагуудтай гэрээ хэлэлцээр байгуулах, тодорхой амлалт өгөх зэрэг үйлдэл нь төрийн гадаад бодлого, үйл ажиллагааны нэгдмэл байдлыг алдагдуулж, улмаар үндэсний аюулгүй байдалд хор хохирол учрах эрсдэл дагуулдаг.

1.4.4. Онцгой байдал

Уур амьсгалын өөрчлөлт, хүний буруутай үйл ажиллагааны улмаас манай улсад тохиолдож буй аюулт үзэгдэл, ослын тоо жил бүр нэмэгдэж, нийгэм, эдийн засгийн хөгжилд сөрөг нөлөө үзүүлж байна.

Монгол Улсын хэмжээнд 2024 оны 12 дугаар сарын 15-ний өдрийн байдлаар нийт 4905 удаагийн аюулт үзэгдэл, осол тохиолдож, үүний улмаас 322 хүн амь насаа алдаж, 211 орчим хүн гэмтэж бэртсэн бөгөөд 39.3 орчим тэрбум төгрөгийн шууд хохирол учирч, Онцгой байдлын байгууллагын алба хаагчид энэ хугацаанд 7890 гаруй хүний амь нас, аж ахуйн нэгж байгууллага, иргэдийн 360 орчим тэрбум төгрөгийн эд хөрөнгийг авран хамгаалсан.

**График 22.** Гамшгийн нөхцөл байдал, 2019-2024

*Эх сурвалж: Онцгой байдлын ерөнхий газар*

Засгийн газрын 2016 оны 66 дугаар тогтоолоор Онцгой байдлын ерөнхий газрын харьяа салбар, нэгжийг баруун (бүсийн төв Ховд аймгийн Онцгой байдлын газар), зүүн (бүсийн төв Дорнод аймгийн Онцгой байдлын газар), хойд (бүсийн төв Орхон аймгийн Онцгой байдлын газар), өмнөд (бүсийн төв Өмнөговь аймгийн Онцгой байдлын газар), Улаанбаатарын (бүсийн төв нийслэлийн Онцгой байдлын газар) гэсэн 5 бүсэд хувааж, гамшгаас хамгаалах үйл ажиллагааны удирдлага, зохион байгуулалтыг бүсчилсэн хэлбэрт шилжүүлж бүсийн төвүүдийг байгуулан гамшгаас хамгаалах арга хэмжээг нэгдсэн удирдлага зохицуулалтаар ханган ажиллаж байна.

Монгол Улсын “Гал унтраах анги, хэсэг, аврах нэгжид тавих шаардлага” MNS 6412-2013: стандартад зааснаар улсын хэмжээнд 169 Гал түймэр унтраах, аврах анги байхаас 77 Гал түймэр унтраах, аврах анги үйл ажиллагаа явуулж байна. Мөн “Онцгой байдлын байгууллагын эрэн хайх, аврах нэгжид тавих шаардлага” MNS 6740:2018: улсын стандартад зааснаар улсын хэмжээнд 108 Эрэн хайх, аврах нэгж байхаас 48 Эрэн хайх, аврах анги, салбар, бүлэг байгуулагдан үйл ажиллагаа явуулж байна.

Онцгой байдлын байгууллагын техник, тоног төхөөрөмжийн хангалт дунджаар 63%-тай байна. Үүнээс аврах ажиллагааны тоног төхөөрөмжийн хангалт 66,2%, хүн нэг бүрийн хамгаалах хэрэгслийн хангалт 71,4%, гал унтраах чиглэлийн тоног төхөөрөмжийн хангалт 61.8%-тай байгаа бөгөөд хөөс, нунтгаар унтраах автомашин 38, автомеханик шат-22, амьсгалын бие даасан төхөөрөмжтэй автомашин-7, гэрэл холбооны автомашин-47, ой, хээрийн түймэр унтраах зориулалтын автомашин-40, удирдлагын болон шуурхай үйлчилгээний зориулалттай автомашин-58, нийт 201 нэгж машин техникийн хэрэгцээ шаардлага байна.

Мөн холбоо, зарлан мэдээллийн тоног төхөөрөмжийн хангалт 32 хувьтай байгаа бөгөөд эдгээрээс богино долгионы радио станц 36.6 хувь (суурин 69.5 хувь, үүргэвчийн 21 хувь, машины 27.7 хувь), хэт богино долгионы радио станц 32 хувь (суурин 82 хувь, үүргэвчийн 25 хувь, машины 34 хувь, гар станц 29, дахин дамжуулах станц 57 хувь))-тай байна.

Засгийн газрын 2024 оны мн/231 дүгээр тогтоолоор нийслэлийн Чингэлтэй, Хан-Уул, Сонгинохайрхан дүүрэг, Сэлэнгэ аймгийн Мандал сумын Түнхэл тосгон, Ерөө сумын Бугант тосгон, Дорноговь аймгийн Хатанбулаг, Өмнөговь аймгийн Ханбогд суманд Гал түймэр унтраах, аврах анги, Сэлэнгэ аймгийн Цагаануур суманд Эрэн хайх, аврах салбар, нийслэлийн Багануур, Архангай аймгийн Эрдэнэмандал, Завхан аймгийн Отгон, Өвөрхангай аймгийн Бат-Өлзий суманд Эрэн хайх, аврах бүлгийг тус тус шинээр байгуулсан.

Монгол Улсын Шадар сайдын аймаг, орон нутгийн удирдлагатай байгуулсан гэрээний дагуу Говьсүмбэр, Хэнтий аймагт гамшгаас хамгаалах бэлэн байдлын үзлэгийг, Хүн ам, нийгмийн хамгааллын улсын албанд “Команд штабын сургууль”-ийг тус тус зохион байгуулсан. Монгол Улсын Засгийн газрын 2017 оны 67 дугаар тогтоолоор батлагдсан “Газар хөдлөлтийн гамшгаас урьдчилан сэргийлэх, таниулах өдөр”-ийн хүрээнд гамшгийн эрсдэлийг бууруулах чиглэлээр үйл ажиллагаа явуулдаг олон улсын байгууллага болоод боловсролын байгууллагатай хамтран танхимын сургалтыг 16 яам, 10 гамшгаас хамгаалах улсын алба, 30 их дээд сургууль, 2450 орчим төрийн байгууллага, 1100 гаруй аж ахуй, нэгж байгууллагын нийт 177,400 албан хаагч, багш, оюутнуудыг хамруулан зохион байгуулсан нь өмнөх онтой харьцуулахад 49,7 хувиар өссөн.

Мөн Зарлан мэдээллийн дохиогоор нүүн шилжих дадлага сургуульд Онцгой байдлын байгууллагын 2272, бусад байгууллагын 6010, яам, гамшгаас хамгаалах улсын алба, их дээд сургуулийн 21958, төрийн байгууллагын 112.978, аж ахуй, нэгж байгууллагын 56.377, гамшгаас хамгаалах орон нутгийн албадын 32.163, мэргэжлийн ангийн 3.227, аж ахуйн нэгж, байгууллагын 6.085, мөн 1.071.424 иргэд буюу нийт давхардсан тоогоор 1.312.494 албан хаагч, багш, оюутан, сурагч, иргэд хамрагдсан байна. Энэ нь өнгөрсөн онтой харьцуулахад 3,2 дахин нэмэгдсэн.

Гал түймэр унтраах анги, Эрэн хайх аврах нэгжийн үйлчлэх хүрээ, хүртээмж хангалтгүй, улс орны нийгэм, эдийн засгийн чадавхаас шалтгаалан нийслэл Улаанбаатар хотын 9 дүүрэгт 19, 21 аймгийн 330 сумын 108 суманд 58 гал түймэр унтраах аврах анги, 22 эрэн хайх, аврах анги, салбар, 23 бүлэг үйл ажиллагаа явуулж байгаа бөгөөд бусад 222 суманд гарсан гал түймэр, гамшиг осол дээр шуурхай хүрч ажиллаж чадахгүй байгаагаас хүний амь нас эрсдэх, эд хөрөнгө, хүрээлэн буй байгаль орчинд их хэмжээний хохирол учрах эрсдэл тулгарч байна.

***Салбарт тулгарч болзошгүй эрсдэл*** Дэлхийн хэмжээнд гамшиг, аюулт үзэгдлийн нөхцөл байдлын өнөөгийн чиг хандлага цаашид үргэлжилбэл жилд тохиолдох гамшгийн тоо 2015 онд400 орчим байсан бол 2030 он гэхэд 560 болж, гамшгийн тоо 40 хувиар өсөх хандлагатай байна.

Дэлхийн улс орнуудын геополитикийн нөхцөл байдлын өөрчлөлтөөс үүдэлтэй тээвэр логистикийн хүндрэл, хүнсний бүтээгдэхүүний нийлүүлэлтийн хомсдол, үнийн өсөлт, эрчим хүчний салбарын хямрал, олон улсын худалдааны худалдааны хориг зэрэг хүндрэлүүд улс орны эдийн засгийн аюулгүй байдал, тогтвортой хөгжилд сөргөөр нөлөөлж болзошгүй.

Монгол Улсын аюулгүй байдлын гадаад орчны өөрчлөлт, олон улсын хориг арга хэмжээ, тээвэр логистикийн саатал, том цар хүрээтэй гамшиг зэргээс үүдэж өргөн хэрэглээний бараа, бүтээгдэхүүний хомсдол бий болох магадлал өндөр байна. Улсын хэмжээнд нөөцийн бараа, материалын агуулахын багтаамж хүрэлцэхгүй, одоо ашиглагдаж байгаа бараа, материалыг хадгалдаг агуулах, сав нь 1960-1970 онд ашиглалтад орсон, насжилт өндөртэй, дагалдах техник, тоног төхөөрөмж нь хуучирч технологийн шаардлагыг хангахгүй болсон нь хадгалж байгаа бараа, материалын чанар, хадгалалт, хамгаалалтад муугаар нөлөөлөх эрсдэлтэй байна.

Хүн амын хэт төвлөрөл, нөөцийн тэгш бус хуваарилалт, ядуурал, стандарт мөрдөөгүй төлөвлөлт, хотжилт зэрэг гамшгийн эрсдэлийг бүрдүүлэх далд хүчин зүйл улам бүр нэмэгдэж байгаа нь онцгой байдлын байгууллагын үйл ажиллагаа иргэдэд түргэн шуурхай хүрэх нөхцөлийг хязгаарлаж байна.

# ХОЁР. МАКРО ЭДИЙН ЗАСГИЙН 2026 ОНЫ ЧИГ ХАНДЛАГА, ТӨСӨӨЛӨЛ

## 2.1. Макро эдийн засгийн 2025 оны хүлээгдэж буй гүйцэтгэл

Эдийн засгийн өсөлт 2025 оны эцэст **7.5 орчим хувь** байхаар тооцоолж байна. Салбаруудаар авч үзвэл, уул уурхайн салбарын өсөлт эрчимжиж, хөдөө аж ахуй, боловсруулах салбаруудын үйлдвэрлэл сэргэж, үйлчилгээний салбарын үйл ажиллагаа тогтвортой байх төлөвтэй байна. Тухайлбал, уул уурхайн салбарт нүүрс болон төмрийн хүдрийн олборлолт өмнөх оноос нэмэгдэж, Оюу толгойн гүний уурхайн нөлөөгөөр баяжмал дахь зэс, алтны агуулга өсөх нь салбарын өсөлтөд томоохон нөлөөг үзүүлэхээр байна. Уул уурхайг дагасан тээврийн салбарын өсөлт болон бөөний болон жижиглэн худалдааны борлуулалт үйлчилгээний салбарын үйл ажиллагааг дэмжиж, нийт үйлчилгээний салбар эдийн засгийн өсөлтөд эерэг нөлөө үзүүлэхээр байна. Барилгын салбарт томоохон бүтээн байгуулалтын хөрөнгө оруулалт нэмэгдэж, салбарын өсөлтийг дэмжих төлөвтэй байна.

Мөн эрчим хүчний салбарт хэрэгжиж буй Бөөрөлжүүт, Чойбалсангийн станц, Багануурын батарей хуримтлуурын бүтээн байгуулалтууд нийт эдийн засгийн потенциал хүчин чадлыг дэмжинэ. Түүнчлэн, сүүлийн 7 улирал дараалан агшаад буй хөдөө аж ахуйн салбар ирэх оноос сэргэж, эдийн засгийн өсөлтийг дэмжиж эхэлнэ гэж тооцож байна. Хүнс, хөдөө аж ахуйн үйлдвэрлэлийн зориулалттай тоног төхөөрөмжийг гаалийн татвараас хөнгөлсний үр дүнд хүнсний үйлдвэрлэлийн зориулалттай тоног төхөөрөмжийн импорт энэ онд өссөний зэрэгцээ хөдөө аж ахуйн салбар сэргэхээр байгаа нь цаашид боловсруулах салбарын өсөлтийг дэмжихээр байна. Мөн эдийн засгийн дотоод эрэлтийн идэвхжил хадгалагдаж, худалдаа, үйлчилгээний салбарын өсөлтийг дэмжихээр байна.

Монгол Улс 2025 онд 83 сая тонн нүүрс, 1,780 мянган тонн зэсийн баяжмал экспортлохоор зорьж байна. Гэсэн хэдий ч дэлхийн эдийн засаг, геополитикийн тодорхой бус байдлаас шалтгаалсан экспортын голлох бүтээгдэхүүнүүдийн үнийн тогтворгүй байдал манай улсын экспортын орлогод сөргөөр нөлөөлж болзошгүй байна.

Инфляц 2025 оны 3 дугаар сард 9.1 хувь байна. Инфляц энэ онд дунджаар төв банкны зорилтот түвшнээс өндөр байх хүлээлттэй байна. Тодруулбал, хөдөө аж ахуйн салбарын агшилтаас үүдэлтэйгээр махны нийлүүлэлт буурч, махны үнэ улирлын хандлагаасаа өндрөөр өсөх, цахилгааны тарифын нэмэгдлийн нөлөөгөөр дотоодын бараа, үйлчилгээний инфляц өсөх төлөвтэй байна. Мөн 2025 оны 2 дугаар сард нийтийн тээврээр зорчих үнэ шинэчлэгдсэн нь инфляцыг нэмэгдүүлж байна. Цаашид геополитикийн тогтворгүй байдал, уур амьсгалын өөрчлөлт, тээвэр логистикийн саатлаас үүдэн импортын инфляц нэмэгдэх эрсдэлүүд хэвээр байна.

2025 оны эхний 3 сарын байдлаар экспорт 3.0 тэрбум ам.доллар, импорт 2.5 тэрбум ам.долларт тус тус хүрч, худалдааны тэнцэл 465 сая ам.долларын ашигтай байна. Нийт экспорт 2025 онд 17.1 тэрбум ам.долларт хүрэхээр төсөөлж байна. Тавантолгой-Гашуунсухайт чиглэлийн 250 км хатуу хучилттай авто зам ашиглалтад орсноор хилийн Гашуунсухайт боомтын нүүрс тээврийн эргэлт сайжрах, Тавантолгой-Ханги чиглэлийн төмөр замын тээвэр зохион байгуулалтыг сайжруулснаар нүүрсний экспорт нэмэгдэхээр байна. Түүнчлэн, Оюу толгойн гүний уурхайн нөлөөгөөр зэсийн баяжмалын экспорт нэмэгдэх бол олборлолт нэмэгдсэнтэй холбоотойгоор төмрийн хүдрийн экспорт мөн өсөхөөр байна.

Нийт импорт 2025 онд 12.9 тэрбум ам.долларт хүрэхээр тооцоолж байна. Эдийн засгийн өсөлт тогтвортой хадгалагдаж, үйлдвэрлэлийн завсрын хэрэглээнд ашиглагдах бүтээгдэхүүний импорт нэмэгдэх төлөвтэй байна. Мөн томоохон төслүүдийн бүтээн байгуулалт энэ онд эхлэх нөлөөгөөр тоног төхөөрөмж, барилгын материалын импорт өсөхөөр байна.

## 2.2. Макро эдийн засгийн 2026 оны чиг хандлага, төсөөлөл

Эдийн засгийн өсөлт 2026 онд 6.0 хувь байхаар төсөөлж байна. Уул уурхайн салбарт зэсийн баяжмал үйлдвэрлэл, нүүрс, төмрийн хүдэр болон алтны олборлолт нэмэгдэхээр байна. Тухайлбал, Оюу толгойн гүний уурхайн олборлолт үргэлжилж, зэсийн баяжмал үйлдвэрлэл нэмэгдэхийн зэрэгцээ цэвэр зэсийн агуулга нэмэгдэх нь уул уурхайн салбарын эдийн засагт оруулах хувь нэмрийг нэмэгдүүлнэ. Тээврийн салбарт уул уурхайн бүтээгдэхүүний ачаа тээвэр нэмэгдэж, тээврийн дэд бүтэц сайжирснаар тус салбарын өсөлт тогтвортой байхаар байна. Хөдөө аж ахуй, боловсруулах салбарт “Атар-4”, “Хүнсний хувьсгал”, “Цагаан алт” зэрэг хөтөлбөрүүд салбаруудын гарцыг нэмэгдүүлнэ. Түүнчлэн, томоохон төслүүдийн хэрэгжилт барилга, эрчим хүч, боловсруулах салбарын өсөлтийг голчлон тэтгэхээр байна. Мөн эдийн засгийн дотоод эрэлт хадгалагдаж, худалдаа, үйлчилгээний салбарын үйл ажиллагаа тогтвортой үргэлжилснээр үйлчилгээний салбар эдийн засгийн өсөлтөд эерэг хувь нэмэр оруулахаар байна.

Инфляц 2026 онд дунджаар 7.0 хувь байх төлөвтэй байна. Тодруулбал, ирэх онд төрийн зохицуулалттай үйлчилгээний үнийн өсөлтийн суурь үеийн нөлөө арилж, эрэлтийн шинжтэй инфляцын дарамт буурснаар инфляц төв банкны зорилтот интервалд хүрч тогтворжихоор байна.

Олон улсын Хөдөлмөрийн байгууллагын судалгаагаар дундаас дээш орлоготой орнуудын ажиллах хүчний оролцооны түвшин дунджаар 66 хувь байдаг. “Алсын хараа-2050” бодлогын баримт бичигт ажиллах хүчний оролцооны түвшнийг 2025 онд 63 хувь, 2030 онд 65 хувьд хүргэх зорилт тавьсан. Энэ хүрээнд Засгийн газар хөдөлмөрийн зах зээлийн эрэлт, нийлүүлэлтийг нийцүүлэх, бүтээмж, цалинг нэмэгдүүлэх, ажилгүйдлийг бууруулах, тогтвортой ажлын байр нэмэгдүүлэх, хүний нөөцийн ур чадварыг хөгжүүлэх зэрэг арга хэмжээг хэрэгжүүлж байна. Түүнчлэн төрөлтийн түвшин 1990-2005 оны хооронд буурснаас шалтгаалан хөдөлмөрийн насны хүн амын өсөлт удааширч, ажиллах хүчний нийлүүлэлт саарч буй байдал 2026 оноос эхлэн суларч, хөдөлмөрийн насны хүн амын өсөлт эргэн нэмэгдэх хандлагатай байна. Улмаар ажилчдын тоо 2026 онд өмнөх оноос 25 мянгаар буюу 2 хувиар өсөж 1 сая 390 мянгад хүрэх төлөвтэй байна. Үүний зэрэгцээ иргэдийн хөдөлмөр эрхлэх боломж, сонирхол нэмэгдсэнээр ажиллах хүчнээс гадуурх хүн ам буурна гэж таамаглаж байна. Иймд ажиллах хүчний оролцооны түвшнийг 2026 онд 62.6 хувьд хүрэх төлөвтэй байна.

## 2.3. Дэлхийн эдийн засгийн төлөв

Дэлхийн улс төр, эдийн засгийн өрнөлд тодорхой бус байдал эрчимтэй нэмэгдэж байна. Тухайлбал, дэлхийн тодорхой бус байдлын индексийн үзүүлэлтээр дэлхийн тодорхой бус байдал сүүлийн саруудад цар тахлын дараах хамгийн өндөр түвшинд хүрээд байна. Олон улсын валютын сан дэлхийн эдийн засгийн өсөлт 2025-2026 онд 3.3 орчим хувьд байх таамаглалыг 2025 оны 1 дүгээр сард зарласан ч АНУ-ын худалдааны дайны цар хүрээ улам бүр өргөжиж байгаа нь дэлхийн эдийн засгийн идэвхжилийг хязгаарлах, инфляцыг өдөөх эрсдэлийг нэмэгдүүлж байна. Түүнчлэн, БНХАУ-ын үл хөдлөх салбарын уналт, ОХУ-Украины дайн болон Ойрхи Дорнодын тогтворгүй байдал зэрэг эдийн засаг, геополитикийн тогтворгүй байдал зэрэг эрсдэлүүд дэлхийн эдийн засгийн төлөвийг муутгаж болзошгүй байна.

***БНХАУ:*** БНХАУ-ын эдийн засгийн өсөлт 2024 онд 5.0 хувь буюу тус улсын засгийн газрын зорилтот түвшинд хүрсэн хэдий ч үл хөдлөх хөрөнгийн салбарын уналт үргэлжилсэн хэвээр, дотоод эрэлт сул байгаа нь эдийн засгийн идэвхжилийг хязгаарлаж байна. ОУВС энэ оны 1 дүгээр сард БНХАУ-ын эдийн засгийн өсөлтийг 2025 онд 4.6 хувь, 2026 онд 4.5 хувь байх төсөөллийг зарласан. Гэсэн хэдий ч сүүлийн саруудад худалдааны дайнтай холбоотой тодорхой бус байдал нэмэгдэж байгаа нь БНХАУ-ын төдийгүй дэлхий эдийн засгийн төлөвт сөргөөр нөлөөлж болзошгүй байна.

***ОХУ:***Дайнтай холбоотой цэрэг армийн зардлын өсөлтөөс шалтгаалсан төсвийн тэлэлтийн голлох нөлөөгөөр ОХУ-ын эдийн засаг 2024 онд 4.1 хувиар өслөө. Цаашид дайнтай холбоотойгоор тус улсын эдийн засагт тогтворгүй байдал үргэлжлэх төлөвтэй байгаа бөгөөд ОХУ-ын эдийн засгийн өсөлт 2025 онд 1.4 хувь, 2026 онд 1.2 хувь орчимд байна гэж ОУВС тооцоолж байна.

***АНУ:***Хувийн хэрэглээ, хөрөнгө оруулалтын өсөлтийн нөлөөгөөр АНУ-ын эдийн засгийн өсөлт 2024 онд 2.8 хувьд хүрлээ. Үнийн өсөлт, хөдөлмөрийн зах зээлийн төлөв байдалтай уялдуулан Холбооны нөөцийн банк бодлогын хүүг 2024 онд 3 удаа бууруулаад байна. ОУВС АНУ-ын эдийн засаг 2025 онд 2.7 хувиар, 2026 онд 2.1 хувиар өсөх төсөөллийг энэ оны 1 дүгээр сард зарласан. Гэсэн хэдий ч тус улсын өрнүүлж буй худалдааны дайны цар хүрээ улам бүр нэмэгдэж байгаа нь АНУ төдийгүй дэлхийн худалдаа, хөрөнгө оруулалтын урсгал хумигдах, инфляц өсөх эрсдэлийг нэмэгдүүлж байна.

***Евро бүс:***Евро бүсийн эдийн засаг 2024 онд 0.8 хувиар тэллээ. Бүсийн эдийн засгийн 30 орчим хувийг бүрдүүлдэг ХБНГУ-ын аж үйлдвэрийн салбарын идэвхжил сул хэвээр байгаа нь эдийн засгийн өсөлтийг хязгаарлаж байна. Хэрэглээ болон хөрөнгө оруулалт эрчимжих нөлөөгөөр бүсийн эдийн засаг 2025 онд 1.0 хувиар, 2026 онд 1.4 хувиар тус тус өснө гэж ОУВС тооцоолж байгаа хэдий ч худалдааны дайны нөлөөгөөр эдийн засгийн төлөв муудаж болзошгүй байна.

## 2.4. Уул уурхайн бүтээгдэхүүний зах зээлийн хандлага

***Зэсийн үнэ:***Лондоны металлын бирж дээрх цэвэр зэсийн дундаж үнэ 2024 онд 9,145 ам.доллар болж, өмнөх оноос 7.9 хувиар өссөн байна. Дэлхийн эдийн засагт тодорхой бус байдал нэмэгдэж байгаа хэдий ч цахилгаан автомашин, сэргээгдэх эрчим хүч, тоон өгөгдөл боловсруулах төвүүд, технологийн салбарын хурдацтай хөгжлөөс шалтгаалан зэсийн эрэлт нэмэгдэж үнэ өсөхөөр байна. Олон улсын шинжээчдийн таамаглалаар зэсийн дундаж үнэ 2025 онд 9,200 ам.доллар, 2026 онд 9,700 ам.долларт хүрэхээр байна.

***Алтны үнэ:***Лондоны металлын бирж дэх алтны дундаж үнэ 2024 онд 2,389 ам.доллар болж, өмнөх оноос 22.9 хувиар өссөн байна. АНУ-ын Холбооны нөөцийн банк бодлогын хүүгээ 2024 онд бууруулсан нь алтны эрэлтийг нэмэгдүүлж, үнэ өсөхөд нөлөөллөө. Дэлхийн тодорхой бус байдал нэмэгдэж байгаатай холбоотойгоор алтны үнэ үргэлжлэн өсөх төлөвтэй байна. Олон улсын шинжээчдийн таамаглалаар алтны дундаж үнэ 2025 онд 2,900 ам.доллар, 2026 онд 2,600 ам.долларт хүрэхээр байна.

|  |  |
| --- | --- |
| **График 23.** Зэсийн үнийн хөдөлгөөн, төсөөлөл (ам.доллар/тонн) | **График 24.** Алтны үнийн хөдөлгөөн, төсөөлөл (ам.доллар/унц) |
|  |  |
| *Эх сурвалж: Блүүмберг терминал* |

***Төмрийн хүдрийн үнэ:***Төмрийн хүдрийн (62 хувийн агууламжтай) үнэ 2024 онд 110 ам.доллар болж, өмнөх оноос 8.0 хувиар буурсан байна. БНХАУ-ын үл хөдлөх хөрөнгийн салбар богино хугацаанд сэргэх төлөвгүй байгаагаас гадна Австрали, Бразил зэрэг улсуудын олборлолт тогтвортой өсөхөөр байгаа тул төмрийн хүдрийн үнэ буурах төлөвтэй байна. Олон улсын шинжээчдийн таамаглалаар төмрийн хүдрийн дундаж үнэ 2025 онд 95 ам.доллар, 2026 онд 90 ам.долларт хүрэхээр байна.

***Коксжих нүүрсний үнэ:***Сингапурын бирж дэх Австралийн сайн чанарын коксжих нүүрсний дундаж үнэ 2024 онд 243 ам.доллар болж, өмнөх оноос 17.9 хувиар буурсан байна. Дэлхийн тодорхой бус байдал, худалдааны дайнаас шалтгаалан нүүрсний үнэ буурах дарамтыг нэмэгдүүлж байна. Олон улсын шинжээчдийн таамаглалаар коксжих нүүрсний дундаж үнэ 2025 онд 180 ам.доллар, 2026 онд 178 ам.долларт хүрч буурахаар байна.

|  |  |
| --- | --- |
| **График 25.** Төмрийн үнийн хөдөлгөөн, төсөөлөл (ам.доллар/тонн) | **График 26.** Коксжих нүүрсний үнийн хөдөлгөөн, төсөөлөл (ам.доллар/тонн) |
|  |  |
| *Эх сурвалж: Блүүмберг терминал* |

|  |
| --- |
| **График 27.** Газрын тосны үнийн хөдөлгөөн, төсөөлөл (ам.доллар/баррель) |
|  |
| *Эх сурвалж: Блүүмберг терминал* |

***Газрын тосны үнэ:***Брент төрлийн газрын тосны дундаж үнэ 2024 онд 80 ам.доллар болж, өмнөх оны эцсээс 2.8 хувиар буурсан байна. Геополитикийн тодорхой бус байдал, худалдааны дайнаас үүдэлтэй дэлхийн эдийн засгийн удаашралаас шалтгаалан газрын тосны үнэ буурах төлөвтэй. Олон улсын шинжээчдийн таамаглалаар Брент төрлийн газрын тосны дундаж үнэ 2025 онд 75 ам.доллар, 2026 онд 70 ам.долларт хүрэхээр байна.

## 2.5. Макро эдийн засгийн төсөөлөлд учирч болзошгүй эрсдэл

***Худалдааны дайн:*** АНУ-ын худалдааны бодлогын шийдвэрүүдтэй холбоотойгоор дэлхийн эдийн засагт тодорхой бус байдал эрчимтэй нэмэгдэж байна. Худалдааны дайны цар хүрээ улам бүр өргөжиж байгаа нь тодорхой бус байдлыг нэмэгдүүлж, дэлхийн эдийн засгийн идэвхжилийг хязгаарлах, инфляцыг өдөөх, бодлогын хүү удаан хугацаанд өндөр түвшинд хадгалагдах эрсдэлийг нэмэгдүүлж байна. Улмаар энэ нь манай улсын экспортын орлого буурах, инфляц өсөх, гадаад санхүүжилтийн өртөг, зардал нэмэгдэхэд нөлөөлж болзошгүй байна.

***БНХАУ-ын эдийн засаг:*** БНХАУ-ын эдийн засагт үл хөдлөх салбарын уналт үргэлжилж, дотоод эрэлт сул хэвээр байна. Худалдааны дайны хүрээнд АНУ-ын зүгээс БНХАУ-аас импортолж буй бүтээгдэхүүнд өндөр тариф тогтоосноор хоёр улс хоорондын худалдааны дайн хурцдаж, цаашид улам бүр тэлэх эрсдэлтэй байна. БНХАУ-ын эдийн засгийн өсөлт төсөөллөөс доогуур байх нь манай улсын экспортын орлогод сөргөөр нөлөөлж болзошгүй.

***ОХУ-Украины дайн:***ОХУ-Украины дайнтай холбоотойгоор газрын тосны үнэ 2022 онд огцом өссөнөөр импортын зардал нэмэгдэж, дотоодын бараа, бүтээгдэхүүний үнийн өсөлт эрчимтэй явагдсан. Цаашид Орос-Украины дайны нөхцөл байдал хурцдах нь нефтийн бүтээгдэхүүний үнийг өсгөж, инфляцын дарамтыг нэмэгдүүлэх эрсдэл хэвээр байна. Мөн ОХУ-ын эсрэг Европын холбоо, Их Британи болон АНУ зэрэг улсуудын авч хэрэгжүүлж буй хориг арга хэмжээ нэмэгдэх нь манай улсын гадаад төлбөр тооцоо саатах эрсдэлийг нэмэгдүүлж болзошгүй.

***Уур амьсгалын өөрчлөлт:*** Өвөлжилт, хаваржилтын нөхцөл байдал хүндэрсэнтэй холбоотойгоор хөдөө аж ахуйн салбар сүүлийн 2 жил дараалан агшаад байна. Цаг агаарын таагүй нөхцөл байдлаас өндөр хамааралтай хөдөө аж ахуйн салбарт зудын эрсдэл нэмэгдэж, хаваржилт хүндрэх, зуншлага тааруу байх, ган тохиолдох, малын халдварт өвчин тархах эрсдэл өндөр байна. Энэ нь хөдөө аж ахуйн салбарын үйлдвэрлэл, өрхүүдийн орлого буурах, орлогын тэгш бус байдал нэмэгдэх, дотоодын хүнсний инфляц нэмэгдэхэд нөлөөлж болзошгүй байна.

***Эрчим хүчний тасралтгүй, найдвартай байдал:*** Эрчим хүч нь эдийн засаг, нийгмийн тогтвортой байдлыг хангах суурь хүчин зүйл боловч манай улс дотоодын цахилгаан хүчний хэрэглээг бүрэн хангаж чадахгүй, 20 орчим хувийг хөрш орнуудаас худалдан авч хэрэглэж байна. Түүнчлэн Монгол Улсын эрчим хүчний үйлдвэрлэл өссөн нэмэгдэж буй хэрэглээг хангаж чадахгүй байгаагийн зэрэгцээ станцуудын насжилт өндөр, түгээлтийн шугам, тоног төхөөрөмжийн дийлэнх нь хуучирч, элэгдсэн эрсдэлтэй нөхцөлд ажиллаж байна. Эрчим хүчний тасалдал нь бодит салбаруудын үйл ажиллагаа, нийт эдийн засгийн бүтээмжийг хязгаарлах эрсдэлтэй.

***Зээлжих зэрэглэл буурах болон аливаа төрлийн хориг:*** Хөрш орнуудыг хамарсан геополитикийн хүндрэлтэй асуудлууд өрнөж буй энэ үед манай улс аливаа төрлийн хоригт өртөхгүй байх, зээлжих зэрэглэлийг сайжруулах хүрээнд олон улсад баримталж буй дүрэм журмуудыг мөрдөж, зээлжих зэрэглэл тогтоодог болон хориг арга хэмжээ авах эрх бүхий олон улсын байгууллагуудад хүргүүлэх холбогдох үнэлгээний тайлангуудыг сайтар бэлтгэх нь зүйтэй байна. Зээлжих зэрэглэл буурч, аливаа хоригт орсон тохиолдолд гадаадын хөрөнгө оруулалт, зээлийн урсгал буурах, төлбөр тооцоо саатах зэрэг эрсдэлүүд үүсэж болзошгүй.

# ГУРАВ. МОНГОЛ УЛСЫН 2026 ОНЫ БОДЛОГЫН ТЭРГҮҮЛЭХ ЧИГЛЭЛ

“Монгол Улсын хөгжлийн 2026 оны төлөвлөгөө”-ний төслийг боловсруулах явцад буюу 2025 онд гадаад эрсдэлээс үүдэлтэй эдийн засаг дахь сөрөг нөлөөлөл хүчтэй байна. Тухайлбал, худалдааны дайн, геополитикийн хурцадмал байдал, БНХАУ-ын эдийн засгийн удаашрал зэрэг эрсдэлийн нөлөөгөөр дэлхий дахинд үүсээд буй тодорхой бус, эргэлзээтэй байдал нь КОВИД-19 цар тахлын үетэй ижил түвшинд хүрч нэмэгдээд байна. Улмаар манай улсын экспортын орлогыг бүрдүүлдэг гол бүтээгдэхүүн болох нүүрсний үнэ 2025 оны эхний улирлын байдлаар өмнөх оны мөн үеэс 40 орчим хувиар унаж, нийт экспортын орлого 17 хувиар, улсын нэгдсэн төсвийн нийт орлого 16 хувиар буурлаа. Түүхий эдийн үнэ буурсны улмаас бий болсон энэ нөхцөл байдал 2025, 2026 онд дамжин үргэлжлэх төлөвтэй байна.

Хэдийгээр гадаад таагүй нөхцөл байдал үргэлжилж байгаа хэдий ч УИХ-аас баталсан "Монгол Улсын Засгийн газрын 2024-2028 оны үйл ажиллагааны хөтөлбөр"-т тусгагдсан томоохон төслүүдийн хөрөнгө оруулалт болон бизнесийн орчныг сайжруулах замаар оновчтой төлөвлөж, дээрх төслүүдийг үе шаттай хэрэгжүүлснээр эдийн засгийн өсөлтийг 6 хувиас дээш түвшинд хадгалах боломжтой.

“Монгол Улсын хөгжлийн 2025 оны төлөвлөгөө”-ний төслийг боловсруулах үед уул уурхайн гол бараа, бүтээгдэхүүний үнэ унах эрсдэлийг[[1]](#footnote-2) тооцсон бөгөөд сөрөг нөлөөллийг харьцангуй бага байлгах хүрээнд хил, гаалийн нэвтрүүлэх чадварыг сайжруулж, уул уурхайн бүтээгдэхүүний экспортын биет хэмжээг нэмэгдүүлэх, цаашилбал экспортыг төрөлжүүлэх тодорхой ажлыг хэрэгжүүлсэн.

Засгийн газраас түүхий эдийн үнийн савлагаа болон ган, зуд зэрэг байгаль, цаг уурын эрсдэл, нийлүүлэлтийн гаралтай инфляцын дарамт, эрчим хүчний хязгаарлагдмал нөөц, хилийн боомтууд дахь тээвэрлэлт, логистикийн саатал зэрэг болзошгүй эрсдэлийн нөлөөллийг урьдчилан тооцон, эрсдэл тохиолдсон үед үзүүлэх сөрөг үр дагаврыг бууруулахад чиглэсэн арга хэмжээг бодлогын хүрээнд авч хэрэгжүүлж байна. Тухайлбал, хүн амын хүнсний хангамжийг сайжруулах зорилгоор хөдөө аж ахуйн салбарт "Хүнсний хувьсгал" хөтөлбөр, хөнгөн үйлдвэрлэлийг дэмжих хүрээнд "Цагаан алт" үндэсний хөтөлбөрийг тус тус хэрэгжүүлсэн. Мөн уул уурхайн салбарт нүүрс баяжуулах болон зэс, гангийн үйлдвэрийг үйлдвэрлэл, технологийн паркийн хэлбэрээр хөгжүүлэх чиглэлээр тодорхой ажил хийгдэж, эрчим хүчний салбарт хөрөнгө оруулалтыг нэмэгдүүлэх, эрчим хүчний нийлүүлэлтийг сайжруулах зорилгоор эрчим хүчний зах зээлийг үе шаттайгаар либералчлах үйл явц эхлээд байна. Түүнчлэн, хилийн боомтуудад тээвэрлэлт, логистикийн саатал үүсэхээс урьдчилан сэргийлэх зорилгоор зохион байгуулалтын арга хэмжээ авч, зам, талбайн өргөтгөлийн ажлыг хийж гүйцэтгэж байна.

Монгол Улсын хөгжлийн 2026 онд баримтлах бодлогын тэргүүлэх чиглэл нь “Монгол Улсын Засгийн газрын 2024-2028 оны үйл ажиллагааны хөтөлбөр”-т тодорхойлсон “Бүсчилсэн хөгжлийн бодлого”, “Хүний хөгжлийн бодлого”, “Эдийн засгийн бодлого”, “Хүний эрхийг дээдэлсэн засаглалын бодлого” зэрэг бодлогын 4 тэргүүлэх чиглэлийг үргэлжлүүлэх ба **“ХҮН ТӨВТЭЙ”** хөгжлийн үзэл санаанд нийцсэн **“ЭДИЙН ЗАСГИЙН ЭРХ ЧӨЛӨӨГ ЦОГЦЛООХ”**-ыг зорьж эдийн засгийн эрх чөлөөний реформ, төсвийн зардлын реформ, төрийн албаны реформ, үндэсний баялгийн сан, төрийн өмчит компанийн засаглалын реформыг хэрэгжүүлнэ.

2026 онд нэн шаардлагатай салбарын реформ, тэргүүлэх ач холбогдолтой хөгжлийн 14 мега төслийг эрчимжүүлж, макро эдийн засгийн тогтвортой өсөлтийг хангаж, бизнесийн үйл ажиллагаанд оролцох төрийн оролцоог багасгах замаар ядуурлыг бууруулж, эдийн засгийн эрх чөлөөний реформыг хэрэгжүүлнэ. Үүнд:

**Эдийн засгийн эрх чөлөөний реформ:**

-Бизнесийн үйл ажиллаагааг зохицуулж байгаа хуулиудыг шинэчилж, татварын орчны шинэчлэлийг хийж, төрийн үйлчилгээний цахимжилтыг эрчимжүүлж, төр, хувийн хэвшлийн түншлэлийн тухай хуульд нэмэлт өөрчлөлт оруулна.

-Хөрөнгө оруулалтыг хязгаарласан, хаасан зохицуулалтыг багасгах, ялгамжтай байдлыг арилгах, тэдгээрийн хууль ёсны эрх ашгийг хамгаалах, шинжлэх ухаан, гарааны бизнес, өндөр технологи, инновацыг дэмжих бодлого, хөшүүргийг тодорхойлох замаар хөрөнгө оруулалтыг нэмэгдүүлнэ.

-Стратегийн түнш болон томоохон зах зээлтэй улс орнуудтай эдийн засгийн хамтын ажиллагаа, түншлэл, чөлөөт худалдааны хэлэлцээрүүдийг дотоодын бизнес эрхлэгчид, хэрэглэгчдийн эрх ашигт нийцүүлэн байгуулах ажлыг үргэлжлүүлнэ.

**Төсвийн зардлын реформ:**

-Төсвийн урсгал зардлыг 15 хувиар бууруулж, ДНБ-ий 24 хувиас хэтрүүлэхгүй байна.

-Процессын дахин инженерчлэлийг хийж, төрийн үйлчилгээг хялбар, хүн төвтэй, про-актив хандлагаар эрчимжүүлнэ.

**Төрийн албаны реформ:**

-Төрийн албаны шинэчлэлийг хийж, чиг үүргийн давхардлыг арилгаж, төрийн албан хаагчдын тоог (багш, эмч нараас бусад) 9 хувиар бууруулах замаар чадварлаг, цомхон, бүтээмжид суурилсан төрийн албыг бэхжүүлнэ.

-Төрийн байгууллагуудын чиг үүрэгт иж бүрэн шинжилгээ хийсний үндсэн дээр зарим чиг үүргийг хувийн хэвшилд шилжүүлэх замаар төрийн бүтээмжийг дээшлүүлж, төрийн худалдан авалтад хиймэл оюуныг ашиглан ил тод байдлыг сайжруулж, үр ашгийг нэмэгдүүлнэ.

**Үндэсний баялгийн сан, төрийн өмчит компанийн засаглалын реформ:**

-Төрийн өмчит компаниудын реформыг эрчимжүүлж, зардлыг 15 хувиар бууруулна.

-Төрийн өмчит компаниудын бүтээмжийг 30 хувиар сайжруулна.

-Төрийн өмчит компаниудын хөрөнгийн удирдлагыг сайжруулж, хөдлөх, үл хөдлөх хөрөнгийн ашиглалтыг нэмэгдүүлж, үр ашиг, өгөөж, ашигт ажиллагааг сайжруулна.

-Баялгийн санг арвижуулж (геологи, хайгуул, болон ашиглалтын түвшнийг нэмэгдүүлэх, стратегийн ордуудыг эдийн засгийн эргэлтэд оруулах зэрэг) цогц арга хэмжээ хэрэгжүүлнэ.

-Стратегийн ордуудыг эдийн засгийн эргэлтэд оруулна.

Дээрх бодлогын тэргүүлэх чиглэлийг амжилттай хэрэгжүүлснээр 2026 онд эдийн засгийн өсөлтийг 6.0 хувьд хадгалж, 1 хүнд ногдох ДНБ-ийг 8,090 ам. долларт хүргэж, ядуурлын түвшнийг 5 хувиар бууруулна.

1. *2024 оны байдлаар манай улсын дотоодын нийт бүтээгдэхүүний 28 хувь, экспортын орлогын 94 хувь, төсвийн орлогын 32 хувь нь уул уурхайн салбараас бий болж байна.* [↑](#footnote-ref-2)